ދިރި ނުހުންނާނެކަމުގެ ޔަޤީންކަމުގަ މަންމައަށް ކިޑްނީ ހަދިޔާކުރި ޒުވާނާ ގަދަ ބަދަވިކޮށް ދިިރިއުޅޭތާ 27 އަހަރު!\nއާރޓިކަލްކިޔުމަށް ހޭދަވާނެކަމަށް ބެލެވެނީ :5މިނެޓް, 51 ސިކުންތު\nޚާލިދު ކޮލެޖު ނިންމައި ވަޒީފާއަށް ނުކުތްތާ ދެ އަހަރެއްހައި ދުވަހުގެ ތެރޭގައި ޚާލިދަށް ކުރިމަތިވީ ހަޔާތުގައި އިންސާނަކަށް ލިބޭނެ އެންމެ ބޮޑު މަޔޫސްކަމެވެ. ވަރުބަލިވާތީ ޑޮކްޓަރަށް ދެއްކުމުން ޓެސްޓްތައް ހެދުމަށްފަހު ސިކުނޑީގައި ބޮޑު ޓިޔުމަރެއް އެބަ އިން ކަމަށާއި މިހާރު ހުރީ އެންމެ ފަހު މަރުހަލާގައި ކަމަށް ބުނުމުންނެވެ.\nއެކަމުގެ ހިތާމައިގައި މުޅި އާއިލާވެސް ދިއައީ ރޮއި ކަރުނަ އަޅަމުންނެވެ. ޚާލިދަކީ އުމުރުން ހަގު ނަމަވެސް ޢާއިލާގެ އެންމެންގެ ވެސް އެންމެ ގާތް "މިތުރު" ކަމަށްވާތީއެވެ. ޢާއިލާގެ ކޮންމެ މީހަކަށް ކަމެއް ކުރިމަތިވި ނަމަވެސް އެންމެ ގާތުގައި ހުރެ އެމީހަކަށް އެހީތެރިވެދޭތީއެވެ. ޢާއިލާގެ ކޮންމެ މީހަކަށް ކަމެއް ދިމާވެގެން ހޮސްޕިޓަލުގައި ބާއްވަން ޖެހުނު ނަމަވެސް އެންމެ ގިނަ ވަގުތު ހޮސްޕިޓަލުގައި ހޭދަކުރަނީ ޚާލިދު ކަމަށްވާތީއެވެ. އަދި ކިތަންމެ ގިނަ ދުވަހަކު އެޑްމިޓްކޮށްފައި އޮތް ނަމަވެސް ރޭގަނޑު ޑިޔުޓީކުރާ މީހަކީ ޚާލިދު ކަމަށްވާތީއެވެ.\nޚާލިދުގެ ހާލަށް ފަރުވާއެއް ހޯދޭތޯ ޢާއިލާ އިން ނުކުރާ ހަމަ އެއްވެސް މަސައްކަތެއް ނެތެވެ. ޑޮކްޓަރުން ކިރިޔާ އުންމީދެއް ދިން ނަމަވެސް އާއިލާގެ ކޮންމެ މީހަކުވެސް ހުރީ އެމީހެއްގެ މުޅި މިލްކިއްޔާތު ވިއްކާލައިގެންވެސް އެކަމަށް ޚަރަދުކުރަން ތައްޔާރަށެވެ. އެމެރިކާއަށް ގެންގޮސްގެން ރަނގަޅު ކުރެވޭނެ ނަމަ އެކަން ކުރަންވެސް ތައްޔާރަށެވެ.\nއެހެން ނަމަވެސް ހުރިހައި ޑޮކްޓަރުންވެސް ބުނަމުން ގެންދިއައީ ޓިޔުމަރު ބޮޑުކަމުން އޮޕަރޭޝަން ކުރި ނަމަވެސް ރަނގަޅު ނުވާނެ ކަމަށެވެ. ހޭނައްތައިފި ނަމަ ހޭ ނުއަރާނެ ކަމަށެވެ. އެހެންކަމުން އޮޕަރޭޝަން ކުރުމަކީ އެއްވެސް ޤައުމަކުން ކުރެވޭނެ ކަމެއް ނޫން ކަމަށެވެ.\nޚާލިދުގެ ހާލަތު މިފަދަ ގޮތަކަށް ހުއްޓައި އާއިލާއަށް ކުރިމަތިވީ އިތުރު މައްސަލައެކެވެ. މަންމަގެ ދެ ކިޑްނީވެސް ފެއިލްވުމެވެ. ކިޑްނީ ބަދަލުކުރުން ނޫން ގޮތެއް ނެތްކަމަށް ޑޮކްޓަރުން ނިންމި ދުވަހަކީ ޢާއިލާއަށް ހަތަރު އުދަރެސް ފެނު ޖެހުނު ދުވަހެވެ.\nޢާއިލާގެ ކޮންމެ މީހަކުވެސް ހުރީ މަންމައަށް ކިޑްނީއެއް ހަދިޔާކުރުމަށް ތައްޔާރަށެވެ. އެހެންކަމުން ޑޮކްޓަރުން ދިއައީ އެކަމަށް ހަދަންޖެހޭ ޓެސްޓްތައް ހަދަމުންނެވެ.\nއެންމެންގެ ޓެސްޓްތައް ހެދުމުންވެސް ދިމާވި ކަމަކަށް ނުވެއެވެ. އެހެންކަމުން އެކަމަށް ޚާލިދު ކުރިމަތިލީ ވަރަށް ހިތްވަރާއިއެކުއެވެ.\n"ޑޮކްޓަރ އެވެ. އަޅުގަނޑުގެ ހާލު ހުރި ގޮތުން ޢާއިލާއިން އަޅުގަނޑުގެ ޓެސްޓެއްވެސް ނުހެދިއެވެ. ނަމަވެސް އަޅުގަނޑުގެ އޮތީ އެންމެ ސުވާލެކެވެ. އަޅުގަނޑާއި ދިމާވެއްޖެނަމަ އަޅުގަނޑުގެ ދެ ކިޑްނީ މަންމައަށް ހަދިޔާ ކުރެވިދާނެ ކަމުގެ ސުވާލެވެ. އަޅުގަނޑަކީ ހަމަ ދާދި ކުޑަ ހިނދުކޮޅެއްގެ މެހްމާނެކެވެ. މަންމައަށްޓަކައި އަޅުގަނޑުގެ ދެ ކިޑްނީ ވެސް ހަދިޔާކުރަން ހަމަ ތައްޔާރެވެ.\nއަޅުގަނޑުގެ ޓެސްޓްތައް ހައްދަވައި ދެއްވާށެވެ. ދިމާވެއްޖެ ނަމަ އަޅުގަނޑުގެ ދެ ކިޑްނީ ވެސް ނަންގަވައި މަންމައަށް ލައްވަވައި ދެއްވާށެވެ. މެޝިނުގެ ބާރު ކެނޑުމުން އަޅުގަނޑުގެ ފުރާނަ ހިނގައިދާނެއެވެ. ނަމަވެސް އެއީ އެއްވެސް މައްސަލައެއް ނޫނެވެ. އަޅުގަނޑުގެ ސުވަރުގެ ވަނީ މަންމަގެ ފައިތިލަ ދަށުގައެވެ. މިއީ ދުނިޔެއެވެ. ދާއިމީ މަންޒިލެއް ނޫނެވެ. ދާއިމީ މަންޒިލަކީ މާތްﷲ ގެ ވާގިފުޅާއިއެކު މަންމަގެ ފައިތިލަ ދަށުން ލިބެން އޮތް ސުވަރުގެއެވެ."\nތަކުރާރުކޮށް ޚާލިދު ކުރި އާދޭސްތަކަށް ކެތް ނުކުރެވިގެން ޚާލިދުގެ ހިތް ހަމަޖައްސައިދިނުމަށްޓަކައި ޓެސްޓްތައް ހެދިއިރު ދިމާވެއެވެ. އެއްވެސް މައްސަލައެއް ނެތި އޮޕަރޭޝަން ކުރެވިދާނެ ކަމުގެ ޔަޤީންކަން ޑޮކްޓަރުން ދިނެވެ.\nޑޮކްޓަރުން ބުނީ ދެ ކިޑްނީ އެއްފަހަރާ ނުނަގާނެ ކަމަށެވެ. ފުރަތަމަ ނަގާނީ އެއް ކިޑްނީ ކަމަށެވެ. ދެވަނަ ކިޑްނީ ނަގާނީ ޚާލިދުގެ ހަޔާތުގެ އެންމެ ފަހު މަރުހަލާ ކުރިމަތިވެއްޖެނަމަ އެ ހާލަތުގައި ކަމަށެވެ.\nޢާއިލާއިން ޚާލިދުގެ ކިޑްނީ ނަގަން ބޭނުމެއް ނޫނެވެ. ނަމަވެސް ނުނަގައިވެސް ކުރާނެ ކަމެއް ނެތެވެ. މަންމައަށް ޝިފާއެއް ހޯދުމަކީވެސް ހަމަ އެހައިމެ މުހިންމު ކަމަކަށްވާތީއެވެ. ކޮންމެހެން ކުރަންޖެހޭ ކަމަކަށްވާތީއެވެ.\nޚުދު މަންމަ ވެސް ޚާލިދުގެ ކިޑްނީ ނަގަން ބޭނުމެއް ނޫނެވެ. ނަމަވެސް ގޮތް ހުސްވުމުން އެއްބަސްވީއެވެ. "ދަރިފުޅާއެވެ. ދަރިފުޅު ތިއަވަނީ ހާދަ މަތިވެރި ޤްރްބާނީއެކެވެ. ތިއަ ހާލުގައި ހުރެވެސް މަންމައަށްޓަކައި އޮޕަރޭޝަން ތިއަ ކުރަނީއެވެ. ހޭއަރާނެ ކަމުގެ އުންމީދެއްވެސް ނެތިއެވެ. ދަރިފުޅު ދުނިޔެއިން ވަކިވެގެންދާތަން ދުށުމަކީ މަންމައަށް މާ ބޮޑު ވޭނެކެވެ."\n"މަންމާއެވެ. ތިއަހެން ނުބުނުއްވާށެވެ. ޑޮކްޓަރުން އަހަރެން ހޭ ނުއަރާނެ ކަމަށް އެ ބުނަނީ ސިކުނޑީގެ އޮޕަރޭޝަން ކޮށްފިނަމައެވެ. ޓިޔުމަރު ނަގައިފިނަމަ އެވެ. އެކަމުން ސިކުނޑީގައި އުފެދޭނެ ބާގަނޑު ބޮޑުވާނެތީއެވެ. މިއީ އެފަދަ އޮޕަރޭޝަނެއް ނޫނެވެ. މިއީ ހަމަ އާދައިގެ ކުޑަ ކުޑަ އޮޕަރޭޝަނެކެވެ. މަންމަ ކޮށްދެއްވަންވީ ކަމަކީ ހަމައެކަނި ހެޔޮ ދުޢާކޮށްދެއްވުމެވެ. މަންމަ އަށާއި މަންމަގެ ދަރިފުޅަށެވެ. މާތްﷲ މަންމަގެ ދުޢާ އިޖާބަ ކުރައްވަވާނެއެވެ. އެއްވެސް ކަމެއްގައި މާތްﷲގެ ޙަޞްރަތުން އުންމީދު ކަނޑައި ނުލުމަށް އަޅުގަނޑަށް އެންމެ ބޮޑުު ހިތްވަރެއް ދެއްވީ ވެސް ހަމަ ތިއަ މަންމަ ނޫންތޯއެވެ!"\nޚާލިދާއި މަންމަގެ އޮޕަރޭޝަން ކުރީ އެކުއެކީގައެވެ. ޢާއިލާގެ އެންމެންވެސް ދުޢާކުރަމުން ގެންދިއައީ މަންމަ އާއި ޚާލިދަށް ހެޔޮ ރަހްމަތް މިންވަރު ކުރެއްވެވުން އެދިއެވެ.\nއޮޕަރޭޝަން ކުރަމުން ދިއަ ވަގުތު ޚާލިދުގެ ދޮށީ ދައްތަ، ގިސްލައި ރޮމުން ދުޢާ ކުރިއެވެ. "ޔާﷲ! މިއަޅާގެ މަންމައަށާއި ކޮއްކޮއަށް ހެޔޮ ރަހްމަތް މިންވަރު ކުރައްވަވާނދޭވެ. ކުދި ކަންކަން ބޮޑު ކުރައްވަވައި ބޮޑެތި ކަންކަން ކުޑަ ކުރައްވަވަނީ ހަމަ އިނބަ ﷲއެވެ. މިއަޅާގެ މަންމަ އާއި ކޮއްކޮގެ އޮޕަރޭޝަން ކާމިޔާބުވެއްޖެނަމަ މިއަޅާގެ ދަނޑު ބިމުން ދެބައިކުޅަ އެއްބައި ފަޤީރު ދަނޑުވެރިންނަށް ހަދިޔާ ކުރާނަމެވެ. މިއަޅާގެ ޞިއްޙަތު ތަންދޭ ނަމަ އެއް އަަހަރު ވަންދެން ދެދުވަހުން އެއް ދުވަހު ރޯދަ ހިފާނަމެވެ."\n7 ގަޑިއިރުގެ އޮޕަރޭޝަން ނިމުނީއެވެ. ދެމައިންވެސް ހޭއަރައިފިއެވެ. ހާލުވެސް އާދައިގެ ގޮތެއްގައި ރަނގަޅެވެ.\nހޮސްޕިޓަލުން ދެމައިން ދޫކޮށްލީ މަހެއްހައި ދުވަސް ފަހުންނެވެ. މަންމަގެ މިހާރު އެއް ކިޑްނީއެވެ. ޚާލިދުގެ ވެސް އެއް ކިޑްނީއެވެ. ނަމަވެސް އެކަން ދެމައިންކުރެ އެކަކަށްވެސް އިޙްޞާޞެއް ނުކުރެވެއެވެ.\nއޮޕަރޭޝަނަށްފަހު ދެ މަހެއްހައި ދުވަސް ފަހުން ޚާލިދު ވަޒީފާއަށް ވެސް ނުކުތެވެ. ޢާދައިގެ ދިރިއުޅުމެއް އުޅެވެން ފެށުނެވެ. އެއިގެ އަހަރެއްހައި ދުވަސް ފަހުން ކައިވެންޏެއްވެސް ކުރިއެވެ.2ދަރިން ލިބި ބޮޑެތިވެސް ވެއްޖެއެވެ.\nމިއަހަރަކީ ޚާލިދު، އޭނާގެ މަންމައަށް އެނާގެ އެއް ކިޑްނީ ހަދިޔާ ކުރިތާ 27 އަހަރު ފުރުނު އަހަރެވެ. އެ ބޮޑު ޓިޔުމަރު އަދިވެސް އިނީ ޚާލިދުގެ ސިކުނޑީގައެވެ. އެކަމުން ޚާލިދަށްވާ އިތުރު އެއްވެސް އުނދަގުލެއް ނެތް ފަދައެވެ. ޚާލިދު ދިރިއުޅެމުން ގެންދަނީ ޢާންމު ދިރިއުޅުމެކެވެ. ހަމަ ގަދަ ބަދަވި ކަމާއިއެކުގައެވެ.\nމާތްﷲގެ ރަޙްމަތްފުޅަކީ ހެދި އިތުރުވެ ކުރިއަރަމުން އަންނަ ކަންކަމެވެ. އެއީ ކިތަންމެ ގިނައިން ނެގި ނަމަވެސް އަދި ބޭނުންކުރި ނަމަވެސް ހުސްވާން އޮތް އެއްޗެއް ނޫނެވެ. ޒައްރެއްގެ މިންވަރު މަދުވާންވެސް އޮތް އެއްޗެއް ނޫނެވެ. އިޚްލާޞްތެރިކަމާއިއެކު ދެމިތިބެންވީ މާތްﷲގެ ހަޟްރަތުން ވާގިއެދުންމަތީގައެވެ. ޤްރްބާން ވާންވީ މައިން ބަފައިންނަށްޓަކައެވެ. ފަސް ނުޖެހެންވީ މައިންބަފައިންނަށް އަދާކުރަންޖެހޭ ޚިދުމަތްތައް އަދާކުރުމަށެވެ.\n7 ނޮވެމްބަރ 2016


Ehme Bodee Huvadhoo Atoll Eh Noon! Bodu Thiladhunmathi! - Vaguthu\nދިވެހިރާއްޖެ އުފެދިފައި މި އޮންނަނީ ޖަޒީރާ ރަށްތަކެއްގެ ގޮތުގައެވެ. ޖުމްލަ 26 އަތޮޅު ނުވަތަ ޕްރޮވިންސު ތެރޭގައި 1،190 ރަށް ހާރެއްގެ ސިފައިގައި އެތުރިފައި އޮންނައިރު ރާއްޖޭގެ އެންމެ ބޮޑު އަތޮޅާއި މެދު ވަރަށް ގިނަ ބައެެއްގެ ހިތުގައި ސުވާލު އުފެދެއެވެ. މީގެ ތެރެއިން ކިޔައި އުޅޭ އަޑު އަހަނީ އެންމެ ބޮޑީ ހުވަދޫ އަތޮޅު ކަމުގައެވެ. ނަމަވެސް އަސްލު ހަގީގަތުގައި ހުވަދު އަތޮޅަކީ ރާއްޖޭގެ އެންމެ ބޮޑު އަތޮޅެއް ނޫނެވެ. ތަބީއީގޮތުން ރާއްޖޭގައި ހުވަދު އަތޮޅަށް ވުރެން މާބޮޑު އަތޮޅެއް އެބައޮތެވެ.\nއިހު ޒަމާނުގައި ރާއްޖޭގައި ރަސްމީކޮށް އޮތީ 13 އަތޮޅެކެވެ. އޭރުގެ ސްކޫލު ފޮތްތަކުގައި ވެސް ވަނީ 13 އަތޮޅު އޮންނަ ކަމާއި އޭގެން އެންމެ ބޮޑީ ހުވަދު އަތޮޅު ކަމަށެވެ. އޭރުވެސް ރާއްޖޭގެ އެންމެ އުތުރުގައި އޮންނަ ބޮޑުތިލަދުންމަތި އަސްލު ހަގީގަތުގައި މާ ބޮޑެވެ. ނަމަވެސް، ބޮޑުތިލަދުންމައްޗަކީ ރާއްޖޭގެ އެންމެ ބޮޑު އަތޮޅު ކަމުގައި ކިޔައި ނޫޅެނީ އެއީ އެ ޒަމާނުގައި ވެސް އެ އަތޮޅު ދެބައި ކޮށްފައި އޮތުމުންްކަމަށް ވެދާނެއެވެ.\n'ހުވަދޫ އަތޮޅު ބޮޑުތިލަދުންމައްޗައް ވުރެން ބޮޑުކަމަށް ހީވަނީ އެއީ ވަރަށް ފަހަކާއި ޖެހެންދެން ހުވަދުއަތޮޅު އިދާރީ ގޮތުން އެއް އަތޮޅެއްގެ ގޮތުގައި އޮތީމަ. އެކަމަކު އެންމެ އިހުއްސުރެން ބޮޑު ތިލަދުންމަތި އޮތީ އިދާރީގޮތުން ދެ އަތޮޅެއްގެ ގޮތުގަ. އެއީ ތިލަދުންމައްޗާއި މިލަދުންމަޑުލު. ފަހުން ތިލަދުންމައްޗާއި މިލަދުންމަޑުލު ހަތަރު ބަޔަށް ބަހާލީ. އެއީ ތިލަދުންމަތީ އުތުރު ބުރި އާއި ދެކުނުބުރި. އަދި މިލަދުންމަޑުލު އުތުރު ބުރި އާއި ދެކުނު ބުރި' ދިވެހި ރާއްޖޭގެ ތާރީހު ދިރާސާ ކުރުމުގެ މާހިރެއް ކަމުގައިވާ އައްޑޫ އަތޮޅަށް ނިސްބަތްވާ ނާޖިހް ދީދީ 'ވަގުތު' އަށް މައުލޫމާތު ދެއްވިއެވެ.\nހުވަދޫ އަތޮޅާއި ބޮޑުތިލަދުންމަތި އަތޮޅު\nއިބްރާހިމް ނާސިރުގެ ވެރިކަމުގައި ރާއްޖޭގައި އޮތް 13 އަތޮޅުން ބައެއް އަތޮޅުތައް ވަކި ކުރައްވައި 26 އަތޮޅެއް ކަމުގައި ހަމަޖެއްސެވިއެވެ. މިއާއިއެކު ހުވަދުއަތޮޅު ގއ. އަދި ގދ. ގެ ގޮތުގައި ދެބައި ކުރެވުނުއިރު ބޮޑުތިލަދުންމަތި ވަނީ ހަތަރު ބަޔަކަށް ބައިކޮށްފައެވެ. އެއީ މިހާރުގެ ހއ، ހދ، ށ. އަދި ނ. އަތޮޅެވެ. ބޮޑުތިލަދުންމަތި ހަތަރު ބަޔަށް ބައި ކޮށްލި ނަމަވެސް، މި ހަތަރު އަތޮޅުވެސް އަސްލު ހިމެނެނީ ގުދުރަތީ ގޮތުން އުފެދިފައިވާ އެއް އަތޮޅު ކަމުގައިވާ ބޮޑުތިލަދުންމަތީ އަތޮޅުގެ ތެރޭގައެވެ.\nބޮޑު ތިލަދުންމަތި އަތޮޅުގެ ބޮޑުމިނުގައި ޖުމްލަ 3،850 އަކަކިލޯމީޓަރު ހުރިއިރު އެ އަތޮޅުގައި ޖުމްލަ 199 ރަށް އޮވެއެވެ. މި އަތޮޅުގެ ގިނަ ރަށްތައް ބޮޑުކޮށް އުފެދިފައިވާއިރު އަތޮޅުގެ ޖުމްލަ ހިކިފަސްތަނަނުގެ ބޮޑުމިނުގައި ހުރީ 51 އަކަކިލޯމީޓަރެވެ. ހުވަދު އަތޮޅުގެ ބޮޑުމިނުގައި 3،152 އަކަކިލޯމީޓަރު ހުރިއިރު އެ އަތޮޅުގައި ޖުމްލަ 226 ރަށް އޮވެއެވެ. ނަމަވެސް އެ ރަށްތައް ކުޑަވެފައި އަތޮޅުގެ ޖުމްލަ ހިކިފަސްތަނުގެ ބޮޑުމިނުގައި ހުންނަނީ 38.5 އަކަކިލޯމީޓަރެވެ. އެހެން ނަމަވެސް، ދުނިޔޭގައި ގުދުރަތީ ގޮތުން އުފެދިފައިވާ އަތޮޅެއްގައި އެންމެ ގިނަ ރަށްތައް ހުރީ ހުވަދޫ އަތޮޅުގައެވެ. މިކަމަށް ހުވަދޫ އަތޮޅަށް ވަނީ ގިނިސް ވޯލްޑް ރެކޯޑު ފޮތުން ޖާގަ އެއްވެސް ލިބިފައެވެ.\n'ބޮޑު ތިލަދުންމަތި ހުވަދު އަތޮޅަށް ވުރެން ބޮޑު. ބޮޑު ތިލަދުންމަތީގެ ސައިޒަކީ 3،850 އަކަ ކިލޯމީޓަރު. ހުވަދު އަތޮޅުގެ ސައިޒަކީ 3،152 އަކަ ކިލޯމީޓަރު. އެހެންކަމުން ރާއްޖޭގައި އޮތް އެންމެ ބޮޑު އަތޮޅަކީ ބޮޑު ތިލަދުންމަތި. ހުވަދޫ އަކީ ދެވަނަ އަށް އެންމެ ބޮޑު އަތޮޅު. ސައިޒުގެ ގޮތުން ބޮޑު ތިލަދުންމަތި ބޮޑު ނަމަވެސް، ރާއްޖެ އިންވެސް އަދި ދުނިޔެ އިންވެސް އެންމެ ރަށް ގިނަ އަތޮޅަކީ ހުވަދޫ އަތޮޅު' މިނިސްޓްރީ އޮފް އާޓްސް، ކަލްޗާ އެންޑް ހެރިޓޭޖުގައި މަސައްކަތް ކުރައްވަމުން އަންނަ ނާޖިހް ވިދާޅުވެފައިވެއެވެ.\nމީގެ ކުރިން ރެކޯޑު ފޮތުގައި އޮތް ދުނިޔޭގެ އެންމެ ބޮޑު އަތޮޅާއި ރާއްޖޭގެ އެންމެ ބޮޑު ދެ އަތޮޅު\nނާޖިހް އިތުރަށް ވިދާޅުވެފައި ވަނީ އޭނާގެ ސްކޫލު ދުވަސްވަރު ދިވެހިރާއްޖޭގައި ވެސް އަދި ދުނިޔޭގައި ވެސް އެންމެ ބޮޑު އަތޮޅުކަމަށް ބެލިފައި އޮތީ ހުވަދޫ އަތޮޅު ކަމަށާއި ނަމަވެސް މީގެ އަހަރުތަކެއް ކުރީގެ ގިނިސް ރެކޯޑު ފޮތުގައި ދުނިޔޭގެ އެންމެ ބޮޑު އަތޮޅުކަމަށް ބުނެފައި އޮތީ މާޝަލް އައިލޭންޑްސްގެ ކްވަޖަލެއިން އަތޮޅުކަމަށެވެ. ކްވަޖަލެއިން އަތޮޅުގެ ބޮޑު މިނަކީ 2،304 އަކަ ކިލޯމީޓަރު ކަމުގައިވާއިރު މި އަތޮޅަށް ވުރެން ރާއްޖޭގެ ބޮޑު ތިލަދުންމައްޗާއި ހުވަދޫ އަތޮޅުވެސް ބޮޑުކަމަށް ނާޖިހް ވިދާޅުވިއެވެ. އެންމެ ކަމުން އޭރު ދުނިޔޭގެ އެންމެ ބޮޑު އަތޮޅުގެ ރެކޯޑު މާޝަލް އައިލޭންޑްސްގެ އަތޮޅަކަށް ދެވިފައި އޮތީ ނުބައިކޮށެވެ.\nބޮޑުތިލަދުންމައްޗަކީ ރާއްޖޭގެ އެންމެ ބޮޑު އަތޮޅަށްވާއިރު، އެއީ މުޅި ދުނިޔެ އިންވެސް7ވަނަ އަށް އެންމެ ބޮޑު އަތޮޅުކަމަށް ދުނިޔޭގެ ޖިއޯގްރަފީ ދިރާސާތައް ކުރަމުން އަންނަ ވޯލްޑްއެޓްލަސް އިން ބުނެއެވެ. އެ ލިސްޓުގައި ރާއްޖޭގައި ދެވަނަ އަށް އެންމެ ބޮޑު އަތޮޅު ކަމުގައިވާ ހުވަދޫ އަތޮޅު އޮތީ9ވަނާގައެވެ. ވިކިޕީޑިއާގައި ދުނިޔޭގެ އެންމެ ބޮޑު އަތޮޅުތަކުގެ ލިސްޓުގައި ރާއްޖޭގެ ބޮޑު ތިލަދުންމަތި އޮތީ6ވަނާގައެވެ. ހުވަދޫ އަތޮޅު އޮތީ 8 ވަނާގައެވެ.\nމީގެ އަަހަރުތަކެއް ކުރިން ޓެކްނޮލެޖީގެ ގޮތުން ރާއްޖެ އެތައް އަހަރެއް ފަހަތުގައި އޮތްއިރު ރާއްޖޭގެ އަދި ދުނިޔޭގެ އެންމެ ބޮޑު އަތޮޅަކީ ހުވަދު އަތޮޅު ކަމުގައި ދެކުނަސް، މި ޒަމާނުގައި އުނގެނިގެން ހުރި ކޮންމެ ބޭފުޅަކު ވެސް އެެއީ ހަގީގަތެއް ނޫންކަން ގަބޫލު ކުރެއެވެ.\nވަކިވެ ގަތުމުގެ ބަދަލުގައި މޭޔަރު ސޯބެ ގޮވާލެއްވީ ސްވަދީވް އެއްބައިވާން!\nޖޫން 20, 2021 11:41\nބޮޑު ތިލަދުންމަތީ އެއީ އެންމެބޮޑު އަތޮޅު އެކަމު ސަރުކާރުން އަޅާނުލާ އަތޮޅު.އެންމެ އާބާދީ ބޮޑު އަތޮޅު\nޖޫން 20, 2021 12:26\nރިނދޫ ޕާޓީން ވޯޓުބޭނުންވީމަ ބޮޑުތިލަދުންމަތި ފެއްނާނެ ހާއްސަކޮށް ކުޅުދުއްފުށި ވޯޓުލާ ނިމުނީމަ ރާޑަރަށް އެއަތޮޅު ނާރާނެ ކުޅުދުއްފުށީ ރައްޔިތުން މިކަމާ ވިސްނަން ވެއްޖެ ... ؟\nއަތޮޅުބޮޑުވުމަކީ ފަޚްރެއްނޫނެވެ. އަދި ރާއްޖޭގައި އެންްމެ ބޮޑުއަތޮޅަކީ އެންމެ މީހުންގިނަ ތަނެއްވެސްނޫނެވެ. އަދި އެންމެ ތަރައްގީ ތަނެއްވެސްނުމެނޫންމެއެވެ. ރާއްޖޭގައި މީހުން ދިރިއުޅެންފެށީއްސުރެ މިއަތޮޅުތައް މިއޮތީ އަޅާނުލެވި ދޫލޮށްލެވިފައެވެ. މިއަތޮޅަށް ވިހާމީހުންްތައް ދިރިއުޅެން އަންނަނީވެސް މާލެއަށެވެ. އަތޮޅުތަކުން ލިބެންހުރި ވަސީލަތްތައް ބެނުންކޮށްގެން ނަފާހޯދާ ބަޔަކު ނޫޅެއެވެ. އަދި ސަރުކާރުތަކުން މިއަތޮޅުތަކުގެ ޕްލޭނެއްހަދާ ތަރައްގީ ކުރުމުގެ އެއްވެސް ވިސްނުމެއް ނުގެންގުޅެއެވެ. އަދި އެކަމަށް އަތޮޅުގެ ރައްޔިތުންވެސް މާބޮޑުފަރުވާލެއް ބަހައްޓާހެންވެސް ހިއެއްނުވެއެވެ. އަތޮޅުތައް ބޮޑެތީ އެއަތޮޅުތަކުގެ ގުދުރަތީ ސައިޒެވެ. ސައިޒުން ބޮޑުވިވަރަކަށް އަޅާލުން ކުޑަކަން ފާހަގަވެއެވެ.\nޖޫން 20, 2021 19:07\nމީހުން ވެސް ގިނަ ވާނެ ބޮޑު ތިލަދުންމަތީގަ.. މާލެ ފިޔަވާ އެންމެ އާބާދީ ވެސް ބޮޑީ އެ ސަރަހަށްދުގަ އެއީ އިދާރީ ބޮޑު4އަތޮޅުގެ މައްޗަށް އެކުލެވޭ ޤުތުރަތީ އަތޮޅެއް.. ތަރައްޤީ ނުވަނީ ސަރުކާރުތަކުން އަޅާ ނުލާތީއާ އެތެރޭގެ ހަދަަދައާއި ވާދަ ވެރިކަން ބޮޑުކަމުން.. އެކުވެރިކަން އެއްބައިވަންތަ ކަން ވަރަށް ކުޑަ..\nޖޫން 20, 2021 13:20\nބޮޑު ތިލަ ދުންމަތި އަކީ ގު ދުރަތީ އަތޮޅެއް ނޫން\nޖޫން 20, 2021 13:43\nހުވަދު އަތޮޅު އޮންނަނީ ދުނިޔޭގަ މިކިޔާ އަތޮޅު ބްރޭންޑަށް ؛. ހއ ހދ ށ ނ މިއަތޮޅުތައް ނުވަތަ ތިޔަ ކިޔާ ބޮޑު ތިލަދުންމައްޗާއި ހުވަދު އޮޅު ވެށީގެ ގޮތުން ވަރަށް ބޮޑު ތަފާތު އެބަހުރި އެހެންވެ ބޮޑު ތިލަދުންމައްޗަކަށް އަތޮޅޭ ނުކިޔާ . އަތޮޅަކީ ބޭރު ދުނީ ގަ ފަރު އޮވެފަ އެފަރުގެތެރެއިން އެތެރެވަރީގަ ރަށް ތައް އުފެދި ފަ ހުންނަ ތަންތަނަށް ކިޔާ ނަމެއް ހުވަދުއަތޮޅުގަ ވަށައިގެން މަދު ކަނޑުއޮޅިތަކެއް ހުރެފަ އޮންނަނީ ވަށައިގެން ފަރު ދުނިޔޭގަ އަތޮޅު ކިޔަނީ އެހެން އޮންނާތީ. އައްޑުއަތޮޅު ވެސް އޮންނަނީ ހުވަދު އަތޮޅު އޮންނަ ހެން ބޭރު ދުނީގަ ފަރެއް އޮވެފަ. ބޮޑު ތިލަދުންމަތި އޮންނަނީ އަތޮޅު ސިފައިގައެއް ނޫން. ބޮޑު ތިލަދުންމައްޗަކި ރަށެއް އޮންނައިރު ކޮންމެ ރަށެއް މިއޮންނަނީ މާކަނޑުގަ ފުއްޓަރު ގަ ހުވަދު އަތޮޅު އޮންނަކަހަލަ އެތެރެވަރި އެއް ބޮޑު ތިލަދުންމައްޗަކު ނޯވޭ .އަތޮޅު ނުކިޔަނީ އެހެންވެ. ރާއްޖޭގެ އާބާދީ ސިޔާސީގޮތުން ބަހާފަ ހުރިހާ ސިޔާސީ އިދާރާތަކަށް އަތޮޅު މިނަންދެވި އޮތީކީ އައްޑުއަތޮޅާ އ ހުވަދު އަތޮޅު އޮންނަގޮތަށް އެތަންތަން އަތޮޅު ސިފައިގަ އޮތީމައެއްނޫން. އެންން ސެވިފަ އެވަނި ސިޔަސީގޮތުން ބަހާލުމަށް ފަހު ދެވުނު ނަމެއްގެގޮތުގަ.\nޖޫން 20, 2021 13:51\nއެޓޯލް، މި ލަފްޒް ސާޗް ކޮށްލައްވާފަތޯ ކޮމެންޓް ތިކުރެއްވީ. އަތޮޅެއް ވާނީ ހަމަ އަތޮޅަކަށް. ކޮންމެ ގޮތަކަށް އެތެރެވަރިއާ ބޭރުވަރި އޮތަސްވެސް.\nޖޫން 20, 2021 20:26\nއަތޮޅަށް އިގިރޭސިން ލިޔަނީ އެޓޯލް. އިންސާނަކާ ހިއުމަން އަކާ ތަފަަތުވާނެތަ. އަތޮޅެއް އަތޮޅަކަށްވަނީ އެ ބުނި ސިފަ ހުރީމަ. އެހެން ނޫނީ އަތޮޅަކަށް ނުވާނެ\nޖޫން 20, 2021 19:11\nމާ ބޮޑަށް އެނގިފަ ތިހުރީ.. ދުނިޔޭގެ މި އިލްމަށް އެންމެ ފުންނާބު އުސް އާލިމުންނަށް ވުރެއް ތިޔަކަހަލަ ހަޖަމު މައްސަލަ ޖެހިފަ ހުރި ހަސަދަވެރި ޖާހިލެއްގެ ބަސްތޯ ޤަބޫލުކުރަންވީ؟؟ މިފަހަރު ދެން ހަޖަމު ކޮށްލައިގެން ހުރޭ.. ޤުދުރަތީ 13 އަތޮޅު އޮވޭ ރާއްޖޭގަ އެންމެ ބޮޑު އަތޮޅަކީ ބޮޑު ތިލަދުންމަތި.. އެއީ ހަޤީޤަތް ބަދަލެއް ނުވާނެ ލައްކަ ދުވަހު އޮޅުވާލަން މަސައްކަތްކޮށްފީމެއްނު ދޯ..\nޖޫން 20, 2021 13:44\nބޮޑު ތަން ވީމާ އަވަހަށް ބިޑަކާ ނުލާ ވިއްކާލެވޭނެ\nޖޫން 20, 2021 13:48\nބޮޑުތިލަންމަތީގައި އެންމެ އަޅާނުލާ ދޫކޮށްލާފައި އޮތީ ނ،އަތޮޅު. ނ.އަތޮޅު މީހުން މިކަންކަމުގައި ތެދުވަން ޖެހޭ\nޖޫން 20, 2021 13:49\nރާއްޖޭގެ ލިއުންތައްބަލަމާ ބޮޑު ތިލަދުންމައްޗަކަށް އަތޮޅެކޭ ނުކިޔާނެ. އަތޮޅު މިކިޔަނީ ހުވަދު އަތޮޅު އައްޑުއަތޮޅު ފަދަ އަތޮޅު ބޭރުން ރަށްތަކުގެ ވަށައިގެ ން ބޭރު ދުންނޏެއް ގެ ތެރޭގަ ރަށްތައް އުފެދިފާހުންނަ ތަންތަނަށް. ރާއްޖޭގަ ކޮންމެ އިދާރީ ދާއިރައަކަށް ސިޔާސީ ގޮތުން އަތޮޅުކިޔަސް ޖޯގްރަފީ ގޮތުން އަތޮޅު ކިޔަނި އައްޑޫ ހުވަދޫ ފަދަ ރަށް ތައް އުފަދިފަ ހުންނަގޮތަށް ހުންނަ ތަންތަނަށް.\nޖޫން 20, 2021 13:53\nއަރިއަތޮޅު، ނިލަންދެ އަތޮޅު، ފެލިދެ އަތޮޅު. ރާއްޖެ އުފެދިފައި އޮންނަނީ އަތޮޅުތަކަކަށް. އެޓޯލް. ކޮންމެ އަތޮޅެއްގައި ހާއްސަ ސިފަތަކެއް ހުންނަނީ. ރާއްޖޭގެ އެންމެ ބޮޑު އަތޮޅަކީ ބޮޑުތިލަދުންމަތި. ގްރޭޓަރ ނޯތް\nޖޫން 20, 2021 19:14\nދެލޯ ކަނު މީހަކަށް ކިޔަ ބުނާ ލިއުމެއް ފެނިގެން ތިޔަ އުޅެނީ.. ގޫގަލް ސަރޗަކޮށްލަބަލަ ދުނިޔޭގެ ފުންނާބު އުސް މާހިރުންގެ ލިއުންތައް ކިޔާލަން.. ހުވަދޫއަކަށް ވެސް އަތޮޅެކޭ ނުކިޔާނެ ތިޔަ ބީދައިން ބަލަންޏާ.. މޮޅު އެއްޗެކޭ ވީދެނީ މަޖަރާ ހީލަތުން އޮޅުވާލި އޮޅުވާލުން އަތަށް ގޮވީމަ.. ދެން ލަލަލާ\nޖޫން 20, 2021 14:27\nތިލަދުންމަތި ގުދުރަތީ އަތޮޅު ޒަމާނުއްސުރެ އޮންނަނީ ދެބަޔަށް ބައިކޮށްފަ އެއީ މިލަދުންމަޑުލާ ތިލަދުންމަތި.ބޮޑު ތިލަދުންމައްޗަކީ ބައެއް ފަހަރު މުޅި އުތުރުވެސް ކިޔާފަ އެބަހުރި.ފާދިއްޕޮޅު މާފިލާފުއްޓަކީ ބޮޑުތިލަދުންމަތީގައި ވެރިކަން ކުރިރަށް.ދެން ބޮޑުތިލަދުންމަތި ކިޔަނި ތިލަދުންމަތި،މިލަދުންމަޑުލު،އިހަވައްދިޕޮޅު،މާކުނުދޫ އަތޮޅު.\nޖޫން 20, 2021 17:02\nޖޫން 20, 2021 18:14\nބޮޑުތިލަ ދުންމައްޗަކީ އެއްމެބޮޑުއަތޮޅަށްވީއިރު ސަރުކާރުތަކުން އެއްވެސްވަރަކަށް ޓޫރިޒަމް ތަރައްގީކޮއް ދޭކައް އެއްވެސްކަމެއްނުކުރޭ އަ ދި އަބަ ދުވެސް ރާއްޖޭގެ ދެކުނުތަރައްގީ ކުރެވޭތޯ މަސައްކަތްކުރާނީ\nޖޫން 20, 2021 18:44\nބޮޑު ތިލަ ދުންމަތި ކިޔާ އަތޮޅެއް ރާއްޖޭގައި އޮވޭތަ؟\nޖޫން 20, 2021 20:03\nބަޔަކު ބޮޑު ތިލަދުންމަތި ކިޔަކަސް އެއީ ތިލަދުންމަތި ދެބައިކޮށްފަ އޮތީ ހއ. ހދ. އަށް ދެން އޮތީ މިލަދުންމަޑުލު އައީ އަންޒަމާނުއްސުރެ ކިޔާގޮތް މިލަދުންމަޑުލު ދެބައި ކުރުމަށް ފަހު ށ އާި ނ އުފެދިފަ އޮތީ ބަޔަކު ބޮޑު ތިލަދުންމައްޗޭކިޔަސް ތިލަދުންމައްޗަކި ހއ. ހދ. މިދެބައި ތާރީހް އޮޅުވާލަން ނޫޅުއްވާ.އަދި ރާއްޖޭގެ ޖޯގްރަފިީ އޮޅުވާލަން ނޫޅުއްވާ.\nޖޫން 20, 2021 20:21\nތިލަދުންމަތީ ގެ އަކަ ކިލޯމީޓަރު 3850 ހަމަ ވަނީ އިހަވަންދިއްޕޮޅާއި މަކުނުދޫ އަތޮޅު ހިމެނިގެން. ހޯރަފުށި ހިމެނޭ ސަރަހައްދަކީ ވަކިން އޮންނަ ވަކި އަތޮލެއް. މަކުނުދޫއަކީ ވެސް ފޯއްމުލައް އޮންނަހެން.ވަކިން އޮންނަ ވަކި އަތޮލެއް.\nޖޫން 20, 2021 20:44\nކޮބާ އަައްޑޫ އަދި ފުވަމުލަށް؟\nޖޫން 20, 2021 21:46\nހުވަދޫ މީހުން ގަބޫލުކުަރަން ދެކޮޅު ހެދިޔަސް ކަމުގެ މާހިރުނ ދެކޭގޮތް ބަދަލެއް ނުވާނެ. އެމީހުންގެ ލިސްޓުގަ ހުވަދޫ އަންނާނީ ބޮޑުތިލަދުންމައްޗައް ފަހު.\nބޮޑުތިލަދުން މައްޗަކީ އަތޮޅެއް ނޫނޭ ބުނާ މީހުންގެ ހޭލުންތެރިކަން ކުޑައީ. އެހެންވީރު ހައްދުންމައްޗަކީވެސް އަތޮޅެއް ނޫންތާ\nޢުތުރު ބޭފުޅުން އުޅޭދެން ޢެންމެ ބޮޑު އަތުޅު ކިހިލި ޖަހައިގެން. އުތުރު މީހުންނަކީ ތާއަބަދު ކޮންމެވެސް ގޮތަކުން ދެކުނަށް އޮއްގާ އުނކޭތޯ ބަލާ ބައެއް. ރޭސިޒަމްގެ ފިރިހަމަ ނަމޫނާ ދައްކާ ބައެއް.\nޖޫން 24, 2021 03:01\nރޭސިސްޓް މީހާ އެނގިއްޖެ ކޮމެންޓް ކިޔާލީމަ\nޖޫން 21, 2021 21:30\nބޮޑު ތިލަދުން މަތީގަ މަކުނުދޫ ނުހިމެނެނީތަ؟\nޖޫން 25, 2021 07:34\nނަން އެކަނި ބޮޑު ވީ


Nurahkkatherikoh huri imaaraiythakuge mahsala report kuran edhijje\nމާލޭގައި ބައުވެފައި ހުރި އިމާރާތެއްގެ ޝީޓްގެ ބައެއް\n3 ޖުލައި 20193ކޮމެންޓް\nނުރައްކާތެރިކޮށް ހުރި އިމާރާތްތަކުގެ މައްސަލަ ރިޕޯޓްކުރަން އެދިއްޖެ\nމާލޭގައި މި ފަހަކަށް އައިސް އިމާރާތްތަކާއި ގުޅޭ ނުރައްކާތެރި އެތައް ހާދިސާއެއް ހިނގާފައި ވަނިކޮށް، ނުރައްކާތެރި ހާދިސާއެއް ހިނގާފާނެ ހާލަތްތެއްގައި ހުރި އިމާރާތެއް ހުރިނަމަ އެކަމަށް ރިޕޯޓްކުރުމަށް ޕްލޭނިން މިނިސްޓްރީން އިލްތިމާސް ކޮށްފިއެވެ.\nޕްލޭނިން މިނިސްޓްރީން މިއަދު ނެރުނު އިއުލާނެއްގައި ބުނެފައިވަނީ އެފަދަ އިމާރާތްތަކުގެ މައްސަލަ ރިޕޯޓް ކުރާނީ އެ މިނިސްޓްރީއަށް ނުވަތަ މާލޭ ސިޓީ ކައުންސިލަށް ކަމުގައެވެ.\nބާވެފައި ހުރި އިމާރާތްތަކުން ބައިތައް ވެއްޓި މީހުންނަށް ގެއްލުންވާ މައްސަލަތައް ފާހަގަ ވެފައިވާ ކަމަށާއި ނުރައްކާތެރި ކަމަށް ބެލެވޭ އިމާރާތްތަކުގެ މައުލޫމާތު އާންމު ރައްޔިތުން ރިޕޯޓްކުރުމަށް އެދޭކަމަށް އެ މިނިސްޓްރީގެ ބަޔާނުގައި ވެފައެވެ.\nޕްލޭނިން މިނިސްޓްރީން ބުނީ އިމާރާތެއް ގިނަ ދުވަސްވެ ބާ ވެފައިވުމުން ނުވަތަ އިމާރާތަކަށް ނުވަތަ ތަނަކަށް އަރުވާފައި ހުރި ބަރުދަނެއްގެ ސަބަބުން ހާދިސާއެއް ހިނގާފާނެކަމަށް ބެލެވޭނަމަ ރިޕޯޓް ކުރެވޭނެ ކަމުގައެވެ.\nމީގެ އިތުރުން އިމާރާތްކުރުމުގެ މަސައްކަތެއްގެ ފެންވަރު ދަށްވުމުގެ ސަބަބުން ނުވަތަ ނުރައްކާތެރި ހާދިސާއެއް ދިމާވެދާނެ ފަދަ ގޮތަކަށް ތަނެއް އިމާރާތްކޮށްފައި ހުރުންވެސް އެކަން ރިޕޯޓް ކުރެވޭނެކަމަށް ލްޕޭނިން މިނިސްޓްރީގެ އިއުލާނުގައި ބުނެފައި ވެއެވެ. އަދި ދިމާވި ހާދިސާއެއްގެ ސަބަބުންވެސް އެފަދަ މައްސަލައެއް ރިޕޯޓް ކުރެވޭނެކަމަށް އިއުލާނުގައި ބުނެފައި ވެއެވެ.\nރިޕޯޓު ކުރީމަ ސަރުކާރުން މި ގެތައް އިމާރާތް ކޮށްދޭނެބާ؟ ނުވަތަ އެއްކޮށް ވީރާނާ ވެގެން ބިމާ ހަމަވަންދެން ފަޅަށް ބާއްވާނީބާ؟\nރިޕޯޓު ނުކުރާތީ ދޯ މައްސަލަ ހައްލު ނުވެގެން އުޅެނީ.. ކަލޭމެންނައް ހުށައަޅާ ކޮންޑިޝަން އެސެސްމެންޓު ރިޕޯޓުތައަ ކިޔާ އުޅެންތަ.\nފުލުހުން މާފަންނުގަ ހިންގާ ޕޮލިސް ސްޓޭޝަން ފަންހިޔާ ބިލްޑިން އަކީވެސް ނުރައްކާތެރިކޮށްހުރި އިމާރާތެއް


Saif Ali Khan ge badhalugai R Madhavan | Mihaaru\nސައިފްގެ ބަދަލުގައި "ބަންޓީ އޯރް ބަބްލީ 2.0" އަށް މަދަވަން\n14 އޮކްޓޯބަރ 2019 - 07:31\nބޮލީވުޑް ހަންގާމާ އިން ބުނި ގޮތުގައި ރާނީ ވެސް މުހިއްމު ރޯލެއް ކުޅޭ ފިލްމުގައި މަދަވަން ފެންނާނީ ރާނީއާ އެކީގަ އެވެ. މި ފިލްމު ވާނީ ރާނީގެ ފިރިމީހާ އަދިތިޔާ ޗޯޕްޅާގެ ފިލްމު ކުންފުނި ޔާޝްރާޖް ފިލްމްސް (ވައިއާރްއެފް) އަށް މަދަވަން ކުޅޭ ފުރަތަމަ ފިލްމަށެވެ. އަދި ރާނީއާ އެކު އޭނާ ސްކްރީން ހިއްސާ ކުރާ ފުރަތަމަ ފިލްމަށެވެ.\nހަންގާމާ އިން ބުނިގޮތުގައި "ބަންޓީ އޯރް ބަބްލީ 2.0" ގެ ޝޫޓިން ވެސް މިދިޔަ ހަފުތާގައި ފަށާފައި އިރު، މީގެ ކާސްޓުންގެ ތެރޭގައި "ގަލީ ބޯއި" އިން ތައާރަފުވި އެކްޓަރު ސިދާންތު ޗަކްރަވެދީ އާއި އަލަށް ތައާރަފުކުރާ ބަތަލާ ޝަރްވާރީ ވާގް ވެސް ހިމެނެ އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނާ ގޮތުގައި 2005 ގައި ޝާދު އަލީ ޑައިރެކްޓްކުރި ފިލްމުގެ ދެވަނަ ބައި ޑައިރެކްޓްކުރަނީ ޝާދާ އެކު 2014 ގެ ފިލްމު "ކިލް ދިލް" އަދި 2015 ގައި އަލީ އައްބާސް ގެނެސްދިން "ސުލްތާން" ގައި އެސިސްޓަންޓް ޑައިރެކްޓަރެއްގެ ގޮތުގައި މަސައްކަތްކުރި ވަރުން އެސް ޝަރުމާ އެވެ.\nއޭނާ އަކީ މިދިޔަ ޖޫން މަހު ސަލްމާނާ އެކު އަލީ ގެނެސްދިން "ބާރަތު" ގެ ސްކްރީންޕްލޭގައި ވެސް ހިއްސާވި ފަންނާނެކެވެ. "ބަންޓީ އޯރް ބަބްލީ 2.0" އަކީ ވަރުންގެ އަލަތު ޑައިރެކްޝަނަށެވެ.\nމި ފިލްމުގެ ވާހަކަ މީޑިއާތަކުން ދައްކަމުން ދިޔަ ނަމަވެސް ވައިއާރްއެފުން ފިލްމު އަދި ރަސްމީކޮށް އިއުލާނެއްނުކުރެ އެވެ.\nރިޕޯޓްތައް ބުނާގޮތުން ސައިފް "ބަންޓީ އޯރް ބަބްލީ 2.0" ދޫކޮށްލީ ކުޅެން ލިބުނު ކެރެކްޓާގައި މާ ހާއްސަ ކަމެއް ނެތުމުންނެވެ. އަދި އެ ރޯލް އޭނާ އަށް ހުށަހެޅުމުގެ ކުރިން ފުރަތަމަ ބައިގެ ބަތަލު އަބީޝެކަށް ހުށަހެޅުމުން އޭނާ ވެސް ފިލްމަށް އެއްބަސްނުވި ކަމަށްވެ އެވެ.\nSaif Ali Khan "Bunty aur Babli" ge2vana bai dhookohlaifi\nބެލުންތެރިންގެ ބޮޑު ތަރުހީބެއް ލިބުނު "ބަންޓީ އޯތް ބަބްލީ" ގައި އަބީޝެކްގެ ބައްޕަ އަމީތާބް ބައްޗަން ވެސް މުހިއްމު ރޯލެއް ކުޅެފައިވާ އިރު، އަބީޝެކްގެ އަންހެނުން އައިޝްވާރިޔާ ރާއީ އެ ފިލްމުގެ އައިޓަމް ލަވައެއް ވެސް ކުޅުނެވެ.


Bodethi inaamuthah libey SMS mubaaraatheh Ooredoo in fashaifi | Mihaaru\nއުރީދޫ އިން ބޮޑެތި އިނާމުތައް ލިބޭ އެސްއެމްއެސް މުބާރާތެއް\nއުރީދޫގެ ހާއްސަ ޕްރޮމޯޝަން\n12 ޖެނުއަރީ 2019 - 23:04\nމި ގޭމް ކުޅެ، އެންމެ މޮޅު ސްކޯ ހޯދާ ބައިވެރިންނަށް އުރީދޫ އިން ޑޭޓާ ޕެކޭޖް، ސްމާޓް ފޯނު އަދި މެކްބުކް އެއާ ހިމެނޭ، ދެ ލައްކަ ރުފިޔާގެ އިނާމު ދޭން ވަނީ ނިންމައިފަ އެވެ.\n"ގެސް ދަ ވާާޑް" ކުޅުންތެރިންގެ އަމާޒަކަށްވާނީ ތަފާތު އެކި ލަފްޒުތައް ދިމާކުރުމެވެ. ފަސް ލެވެލް އަކަށް ބަހާލާފައި ވާއިރު މަތީ ލެވަލްތަކުގެ ލަފްޒުތައް އުނދަގޫވެފައި، ލިބޭ ޕޮއިންޓުތައް ގިނަވާނެ އެވެ.\nމި މުބާރާތް ކުރިއަށްދާނީ މި މަހުގެ އިން އޭޕްރީލް 10 އަށެވެ. މި މުބާރާތުގައި ބައިވެރިވާން، “GO” ޖެހުމަށް ފަހު 4646 އަށް އެސްއެމްއެސް ކުރުމުން ބައިވެރިވެވޭނެ އެވެ.\nމޮޅުވާ މީހުންނަށް ލިބޭ އިނާމުތައް\n- ދުވަހުގެ ޓޮޕް ސްކޯރަ: 1.25 ޖީބީ ޑޭޓާ\n- ކޮންމެ 15 ދުވަހެއްގެ ޓޮޕް ސްކޯރަ: އައިފޯން އެކްސް\n- މުޅި މުބާރާތުގެ އެންމެ މޮޅު ކުޅުންތެރިޔާ: މެކްބުކް އެއާ\n- މުޅި މުބާރާތުގެ ދެވަނައަށް މޮޅު ކުޅުންތެރިޔާ: ސެމްސަން ގެލެކްސީ ނޯޓް 9\n- މުޅި މުބާރާތުގެ ތިންވަނައަށް މޮޅު ކުޅުންތެރިޔާ: އެޕަލް ވޮޗް\nއެސްއެމްއެސް އުރީދޫ ވިޔަފާރި ޕްރޮމޯޝަން\nއޫރިދޫ އަދި ދިރާގުން ފައިސާ ހޯދުމަށް ކުރިއަށް ގެންދާ މިފަދަ މުބާރާތްތަކަކީ ވަރަށް ބޮޑަށް އޮޅުވާލައިގެން ކުރާ "ސްކޭމް"އެއް ކަމެއްކަން ފާހަގަކުރެވޭ. 2018 ވަނައަހަރު އެޕްރީލް 01 ގައި 4646 އަށް އެސްއެމްއެސް ފޮނުވައިގެން އޫރިދޫއިން ކުރިއަށް ގެންދިއަ މުބާރާތެއް ޓެކްނިކަލް އިޝޫއެއް މެދުވެރިވެގެން ކިޔާފައި އެ މުބާރާތުގެ ފުރަތަމަ ހަފްތާއިން މެދު ކަނޑާލި. ހުރިހާ ދެރައެއް ލިބުނީ އެސްއެމްއެސް ފޮނުވި ފަރާތްތަކަށް. މިފަދަ ކަންތައް ބަލަން ޖެހޭ އިދާރާތައް ކޮބާ؟\nއެސްއެމްއެސް ފޮނުވި ނަންބަރުތަކުން ހޭދަވިވަރު ރިފަންޑް ކޮށްދިނުމަށް އެދި ކެންޕޭނެއް ފަށަންވީ\nފެންވަރު ވަރަށް ދަށްވެއްޖެ. ކަސްޓާމާ ސަރިވިސް ވަރަށް ކަޑަ. އެކިއެކި ކަހަލަ ޗާރޖްތައް ބިލައް އައިސް ވާނުވާ ނޭނގޭ. ނުދައްކާ ސަލާމަތެއް ނުވޭ. ޑިޕޮސިޓް ދެއްކިއަސް ދެއްކި ކަމަކަށް ފަހަކުން ނުވޭ. ޑަބަލްކޮށް ބިލަށް އަރާފަ ހުރޭ. ވަރަށް ސަކަރާތް މިހާެރު ތިޔަ އުރެދޫ\nއެސްއެމްއެސް މުބާރާތް ކުޅުނީމަ ނިމުނީ މީހަކު އެއްޗެއް އޮޅުންފިލުވާލަން ގުޅައިފިއްޔާ 1 ކުން ފެށިގެން9ދޭތެރޭ ހުންނަ ހުރިހާ ނަންބަރަކަށް ފިތޭއިރުވެސް އިންސާނުން ދިރިއުޅޭ ތަނަކަށް ގުޅައިގެން އުޅޭހެނެއްވެސް ހީނުވޭ. އަނެއްކާ މީހުން ލޭމައްޗަށް ދާވަރު ޓެސްޓް ކުރަން ސާވޭއެއް ކުރަނީތޯ!


Real Madrid ge coach kan nulibunas kanbodeh nuvey: Mourinho | Mihaaru\nމޮރީނިއޯ: އޭނާ ވަނީ ރެއާލުގެ ކޯޗުކަން ނުލިބުނަސް މާޔޫސްނުވާ ކަމަށް ބުނެފައި.-- ފޮޓޯ: އޭއެފްޕީ\nރެއާލް މެޑްރިޑުގެ ކޯޗުކަން ނުލިބުނަސް ކަންބޮޑެއްނުވޭ: މޮރީނިއޯ\n15 މާޗް 2019 - 08:58\nމެޑްރިޑް (މާޗް 15) - އޭނާ އަށް ރެއާލް މެޑްރިޑްގެ ކޯޗުކަން ނުލިބުނަސް ކަންބޮޑުނުވާ ކަމަށާއި ވަރަށް އަވަހަށް ޓީމަކުން ފެނުމުގެ ފުރުސަތު އެބައޮތް ކަމަށް މަޝްހޫރު ފުޓްބޯޅަ ކޯޗު ހޯސޭ މޮރީނިއޯ ބުނެފި އެވެ.\nރެއާލުން މޮރީނިއޯ ގެންނަން މަޝްވަރާ ވެސް ކޮށްފައިވަނިކޮށް އޭނާ ގެންނަން ދެކޮޅު ހެދީ ރެއާލުގެ ސީނިއާ ބައެއް ކުޅުންތެރިންނެވެ. އެ ކުޅުންތެރިންގެ ލަފާގެ މަތިން ރެއާލުގެ ރައީސް އެންމެ ފަހުން ނިންމީ ކުރީގެ ކޯޗު ޒިނެދިން ޒިދާން އަލުން ގެންނާށެވެ.\nމޮރީނިއޯ ބުނީ އޭނާ އަކީ އަބަދުވެސް ގިނަ ހުށަހެޅުންތަކެއް ލިބެމުން އަންނަ ކޯޗެއް ކަމަށާއި ރެއާލުން ޒިދާނާ ޓީމު ހަވާލުކުރުމުން އެކަމަށް މަރުހަބާ ކިޔާ ކަމަށެވެ.\n"ރެއާލުގެ ނިންމުން ވަރަށް ފުރިހަމަ ޒިދާނަކީ ވަރަށް މޮޅު ކޯޗެއް. ޒިދާން އެންމެ ފަހުން ކްލަބްގައި ހުރިއިރު ސާބިތުކޮށްދިން އޭނާގެ ފެންވަރު،" މިދިޔަ ހޯމަ ދުވަހު ރެއާލުން ސަންޓިއާގޯ ސޮލާރީ ކޯޗުކަމުން ވަކިކޮށް އެ މަގާމަށް ޒިދާން ހަމަޖެއްސުމާ ބެހޭގޮތުން މޮރީނިއޯ ބުންޏެވެ.\nއޭނާ ބުނީ މިއީ ރެއާލަށާއި ޒިދާނަށް ވެސް ފައިދާކުރާނެ ނިންމުމެއް ކަމަށް ގަބޫލުކުރާ ކަމަށެވެ.\n"ރެއާލަށް ވެސް ރަނގަޅުވާނެ. އަދި ޒިދާނަށް ވެސް މި ނިންމުން ރަނގަޅުވާނެ. މިއީ ޒިދާނަށް އަނެއްކާ ވެސް އޭނާގެ ފެންވަރު ސާބިތުކޮށްދޭން ލިބިގެންދިޔަ ރަނުގެ ފުރުސަތެއް. އޭނަ މިހާރު އެ ފަށަނީ އާ ޕްރޮޖެކްޓެއް. އަހަރެން އެކަން ބަލަން ވަރަށް ޝައުގުވެރިވޭ،" މޮރީނިއޯ ބުންޏެވެ.\n"އަހަރެންގެ އުއްމީދަކީ ހުރިހާ ކަމެއް ރަނގަޅަށް ދިއުން."\nމިދިޔަ ޑިސެމްބަރު މަހު މެންޗެސްޓާ ޔުނައިޓެޑްގެ ކޯޗުކަމުން މޮރީނިއޯ ވަކިކުރުމުން އޭނާ އަންނަނީ ބީންސްޕޯޓްސްގެ ފުޓްބޯޅަ އެނަލިސްޓެއްގެ ގޮތުގައި މަސައްކަތްކުރަމުންނެވެ. ފްރާންސްގެ މީޑިއާ ރިޕޯޓްތައް ބުނާގޮތުން މޮރީނިއޯ ގެންދަން ޕީއެސްޖީން އަންނަނީ މަސައްކަތްކުރަމުންނެވެ. ދާދި ފަހުން މީޑިއާ އަށް ދިން އިންޓަވިއުއެއްގައި މޮރީނިއޯ ވަނީ ފްރާންސް ލީގުން އޭނާ ފެނިދާނެ ކަމުގެ އިޝާރާތެއް ދީފަ އެވެ. މި ފަހަރުގެ ޗެމްޕިއަންސް ލީގުގެ ދެ ވަނަ ބުރުން ކެޓުމުން ޕީއެސްޖީގެ ކޯޗުކަން މިހާރު ހުރި ތޯމަސް ޓުޗެލް އަށް ގެއްލޭނެ ކަމަށް ގިނަ ރިޕޯޓްތައް ބުނެ އެވެ.\nއިތުރު ލިޔުންތައް ރިއަލް މެޑްރިޑް ހޯޒޭ މޮރީނިއޯ


Nafsaanee bayyakee meehaage dheenverikamaa gulhey kameh noon, faruvaa hoadhaa: Khuthubaa | ThePress\nނަފްސާނީ ބައްޔަކީ މީހާގެ ދީންވެރިކަމާ ގުޅޭ ކަމެއް ނޫން، ފަރުވާ ހޯދާ: ހުތުބާ\nމިއަދުގެ ހުކުރު ނަމާދު\nނަފްސާނީ ބަލިތަކަކީ މީހާގެ ދީންވެރިކަމާ ގުޅުން ހުރި ކަމެއް ނޫން ކަމަށާއި، އެފަދަ ބަލިތަކަށް ފަރުވާ ހޯދުމަށް މިއަދުގެ ހުކުރު ހުތުބާގައި ގޮވާލައިފިއެވެ.\nޙުތުބާގައި ބުނީ ނަފްސާނީ ބައްޔަކީ އެހެން ބަލިތަކެކޭ އެއްފަދައުން ފަރުވާ ހޯދަން ޖެހޭ ބައްޔެއް ކަމަށެވެ. އަދި ނަފްސާނީ ބައްޔަކީ އެއްވެސް ހާލެއްގައި މީހާ މޮޔަވުން ނޫން ކަމަށާއި، އެއީ މީހާގެ ދީންވެރިކަމާ ގުޅުންހުރި ކަމެއް ނޫން ކަމަށް ވެސް ޙުތުބާގައި ބުނެއެވެ. އަދި އެންމެ ދީންވެރި މީހާއަށް ވެސް އެހެނިހެން ބަލިތައް ޖެހޭ ފަދައިން ނަފްސާނީ ބައްޔެއް ޖެހިދާނެ ކަމަށް ޙުތުބާގައި ބުނެއެވެ.\nއެއްވެސް ބައްޔަކަށް ފަރުވާ ހޯދުމުގައި ފަސް ނުޖެހުމަށް ގޮވާލަމުން ޙުތުބާގައި ބުނީ، ނަފްސާނީ ބައްޔަކަށް ފަރުވާ ހޯދާ މީހާ އަކީ އީމާންކަން ބަލިކަށި މީހެއް ކަމަށް ނުނިނުމަށް ގޮވާލާފައެވެ. އަދި އަމިއްލަ ނަފްސަށް ގެއްލުން ދިނުން ފަދަ ކަމަކަށް ވާސިލުވެވުމުގެ ކުރިން ނަފްސާނީ ބައްޔަށް ފަރުވާ ހޯދުމަށް ގޮވާލާފައި ވެއެވެ.\nނަފްސާނީ ބަލިތަކަށް ފަރުވާ ހޯދުމަށް ޙުތުބާގައި ގޮވާލާފައި ވާއިރު، ނަފްސާނީ ބަލިތަކަކީ ދީނާ ދުރުވުމުގެ ސަބަބުން މީހާ ތަހަންމަލު ކުރަން ޖެހޭ ބަލިތަކެއް ކަމަށް ދެކޭ ބަޔަކު ވެސް އުޅެއެވެ. އަދި އެކަމުގެ ސަބަބުން ނަފްސާނީ ބަލިތަކަށް ފަރުވާ ނުހޯދާ، ނަމާދުކޮށް ޤުރުއާން ކިޔެވުމަށް ބައެއް ފަރާތްތަކުން ނަސޭހަތް ދެއެވެ. ބައެއް ފަރާތްތަކަށް ގަބޫލު ކުރެވޭ ގޮތުގައި ނަފްސާނީ ބައްޔަކީ މީހާ މޮޔަވުމެވެ. ނަމަވެސް ނަފްސާނީ ބަލިތަކަކީ އެހެން ބަލިތަކެކޭ އެއްފަދައިން ފަރުވާ ހޯދަން ޖެހޭ ބަލިތައް ކަން ސިއްހީ ހޯދުންތަކުން އެނގެން އެބަ ހުއްޓެވެ.\nނަފްސާނީ ބަލިތަކަށް ފަރުވާ ހޯދުމަށް ހުކުރު ޙުތުބާގައި ގޮވާލާފައި ވައިރު، ކޮވިޑް-19ގެ ބަލިމަޑުކަމާއެކު ނަފްސާނީ ބަލިމަޑުކަމެއް ވެސް ވަނީ ފެތުރިފައެވެ. އެގޮތުން، ނަފްސާނީ ބަލިތައް އެތައް ގުނައެއް އިތުރުވެފައިވާކަން އައިޖީއެމްއެޗްގެ ސެންޓާ ފޯ މެންޓަލް ހެލްތުން ވެސް މައުލޫމާތު ދެއެވެ.\nހަބަރު ނަފްސާނީ ދުޅަހެޔޮކަން


Male' Ge Baeh Sarahahdhu Thakun Current Kedijje - Vaguthu\n9 މަސް ކުރިން ( ޖޫން 17, 2020 )\nމާލޭގެ މަގެެއްގެ މަތި\nމާލޭގެ ބައެއް ސަރަހައްދުތަކުން މިއަދު ކަރަންޓު ކެނޑިއްޖެއެވެ.\nސްޓެލްކޯ އިން ވިދާޅުވީ މާލޭގެ ބައެއް ސަރަހައްދުތަކުން ކަރަންޓު ކެނޑުނީ ޓެކްނިކަލް މައްސަލައެއްގެ ސަބަބުން ކަމަށެވެ. ޓެކްނިކަލް މައްސަލަ ހައްލުކުރުމުގެ މަސައްކަތް ކުރަމުންދާ ކަމަށާއި ކަރަންޓު އަލުން ދެވޭނެ އިރެއް ބުނަން ނޭނގޭ ކަމަށް ސްޓެލްކޯ އިން ވިދާޅުވިއެވެ.\nނަމަވެސް ދިމާވި މައްސަލަ އެ ކުންފުންޏަކުން ވިދާޅެއް ނުވެއެވެ.\nދިމާވި ޓެކްނިކަލް މައްސަލައަކާއި ގުޅިގެން މާލޭގެ އެކި ސަރަހައްދުތަކުން ކަރަންޓު ކެނޑެމުންދާނެކަން ކަސްޓަމަރުންގެ މައުލޫމާތައްޓަކައި ދަންނަވަން. ވީއެންމެ އަވަހަކަށް އެ މައްސަލަ ހައްލު ކުރުމުގެ މަސައްކަތްތައް ދަނީ ކުރެވެމުން. ދިމާވާނެ ދަތިތަކަށް މައާފަށް އެދެން.\n— STELCO (@STELCOMALDIVES) June 17, 2020\n"ދިމާވާނެ ދަތިތަކަށް މައާފަށް އެދެން،" ސްޓެލްކޯ އިން މިއަދު ކުރި ޓުވީޓުގައި ވިދާޅުވިއެވެ.\nއެމްޑީޕީގެ މާލެ ސިޓީ މެނިފެސްޓޯ: ސްކޫލް ބަހާއި އާއްމު ބަސް ދަތުރުތައް ފެށުމުގެ ވައުދު\nޖޫން 17, 2020 12:39\nދިވެހި ރާއްޖެ ތަރައްގީ ނުވިވަރު. މީގެ 40 އަހަރު ކުރިންވެސް ހަމަ ކަރަންޓު ކެޑުމުގެ މައްސަލަ. މިއަދުވެސް. މިކަމަށް ހައްލެއް ނެތް. ހައްތަހާވެސް ބުނަނީ ޕުލޭން ކުރިވަރަށް ވުރެ މީހުން ގިނަވެއްޖެޔޭ. ރަނގަޅަށް ޕުލޭން ކުރަން ނޭގެނީބާ!!!. ދުނިޔޭގެ ބަޔެއްގައުމު ތަކުގައި މިހާރު ކަރަންޓު ކެޑުނު ދުވަހެއް ހަދާން ހުރިމީހަކުވެސް ނުހުންނާނެ.\nޖޫން 17, 2020 15:10\nއިއްޔެ މުގޫ ފަޚުރުވެރިވެފަ ގޮވީ ސްޓެްލްކޯގެ މޮޅުވާހަކަ ބޮޑާނުވޭ ކަރަންޓްވެސް ކެނޑޭނެ ކަރަންޓް ހުންނަންޏާ ސްޓެލްކޯ ސްޓެލްކޯއަކަށް ހެދީ ކާކުބާ؟ ޗަ ސޯލިހުޗޭ ނޫނީ މުގޫޗެ؟ ޖަވާބު ބޭނުން


Siyaasee beynumah dhen Sifain vazeefa in vaki nukureveyne: Mariya\nމިރޭގެ ޖަލްސާގައި ރައީސްގެ އަރިހުގައި މާރިޔާ: ދެން ސިފައިން މާޔޫސް ނުވާނެ ކަމަށް ވިދާޅުވި - ފޮޓޯ: ރައީސް އޮފީސް\nވޭތުވެދިޔަ އަހަރުތަކުގައި ސިފައިން މާޔޫސްވި އެތައް ކަމެއް ހިނގައިގެން ދިޔަ ކަމަށާއި ނަމަވެސް ކުރިއަށް އޮތް ތަނުގައި ސިފައިންގެ ކަންކަން ހަރުދަނާކޮށް ސިޔާސީ ސަބަބުތަކާހުރެ ވަޒީފާއިން ވަކި ނުކުރެވޭނެ ކަމުގެ ޔަގީންކަން ހޯއްދަވައި ދެއްވާނެ ކަމަށް ޑިފެންސް މިނިސްޓަރު މާރިޔާ އަހުމަދު ދީދީ މިރޭ ވިދާޅުވެއްޖެ އެވެ.\nސިފައިންގެ 127 ވަނަ އަހަރީ ދުވަސް ފާހަގަ ކުރަން ބޭއްވި ޖަލްސާގައި ވާހަކަފުޅު ދައްކަވަމުން އެކަމަނާ ވިދާޅުވީ މި ދިޔަ ފަސް އަހަރުގެ ތެރޭގައި ސިޔާސީ ސަބަބުތަކަށްޓަކައި ސިފައިގެ ގިނަ ބަޔަކު ވަޒީފާއިން ވަކިކުރި ކަމަށެވެ. އެމީހުން ޝަކުވާ ހިފައިގެން ދާނެ އަދުލުވެރި ނިޒާމެއް ސިފައިންގެ ތެރޭގައި ނެތް ކަމަށެވެ.\nގާނޫނު އަސާސީ އާއި ގާނޫނުތަކާއި ގަވައިދުތަކާ ހިލާފަށް އެކި އަމުރުތައް ކުރަމުން ދިޔަ ކަމަށާއި އެފަދަ އަމުރުތަކާ ގުޅޭ ގޮތުން ސުވާލެއް ކުރި މީހަކު ވިޔަސް ވަނީ ވަޒީފާއިން ވަކިކުރަމުން ދިޔަަ ކަމަށް މިރޭ އެކަމަނާ ވިދާޅުވި އެވެ. އަދި ވިދާޅުވީ އޭގެ ތެރޭގައި ސިފައިންނަށާއި ގައުމަށް އަގުހުރި އެތައް ހިދުމަތްތަކެއް ކޮށްދެއްވި ބޭފުޅުން ވެސް ހިމެނި ވަޑައިގަންނަވާ ކަމަށެވެ.\n"ދިވެހި ސިފައިން [އޭރު] ތިބީ ނާއުއްމީދާއި މާޔޫސްވެފައި. ވަޒީފާގެ ވެސް ޔަގީން ކަމެއް ނެތިފައި. އަޅުގަނޑުމެން މިހާރު މި ގެންދަނީ އެކަންކަމުގައި ވެސް ހަރުދަނާ އުސޫލުތަކެއް ލިޔެ ތަރުތީބު ކުރަމުން، ޝަކުވާ ބެލޭނެ ނިޒާމެއް ގާއިމު ކުރަމުން، ބޭނުމަކީ ބޮޑުން ހިތުހުރިހާ ގޮތަކަށް އެތައް ޒަމާނެއް ވަންދެން ރެއާއި ދުވާލު ހިދުމަތުގައި އުޅުއްވާ ސިފައިން ސިޔާސީ ސަބަބުތަކަށްޓަކައި ވަޒީފާއިން ވަކި ކުރެވޭނެ ފުރުސަތު ނުދިނުން،" މާރިޔާ ވިދާޅުވި އެވެ.\nމާރިޔާ ވިދާޅުވީ ސިފައިންގެ ކަންކަން ހަރުދަނާވެ، ސަފުތައް ބަދަހިވާނެ އޮނިގަނޑެއް ވެސް ތައާރަފް ކުރައްވާނެ ކަމަށެވެ.\nމީގެ ކުރީ ސަރުކާރުން ސިފައިންނަށް ފްލެޓް ދިނުމަށް ފެށި ސިފްކޯ ފްލެޓްތަކުގެ މަޝްރޫއު ހުއްޓިފައި އޮތުމަކީ ސިފައިންގެ އެންމެ ބޮޑު އެއް ކަންބޮޑުވުންގެ ގޮތުގައި މިނިސްޓަރު މާރިޔާ ސިފަ ކުރެއްވި އެވެ. އެ ފްލެޓްތަކަށް ޑައުންޕޭމަންޓް ދެއްކިތާ އެތައް ދުވަހެއްވެފައިވާއިރު، އޭގެ ސަބަބުން އެ ސިފައިން ދަރަނިވެރިވެފައިވާ ކަމަށް ވެސް މާރިޔާ ވިދާޅުވި އެވެ.\n"ފްލެޓްތައް ހުއްޓިފައި ހުރުމުން ސިފައިން ތަހައްމަލު ކުރަމުން ދިޔަ ދަތިތަކަށް މާބޮޑު އަޅާލުމެއް ދީފައެއް ނެތް، އަޅުގަނޑު މިއަދު އުފަލާއެކު ފާހަގަ ކުރަން ރައީސް ސޯލިހުގެ ސަރުކާރުން ދަނީ ސިފްކޯ ފްލެޓްތައް އެޅުމުގެ މަސައްކަތް ބާރަށް ކުރައްވަމުން،" މާރިޔާ ވިދާޅުވި އެވެ.\nމާރިޔާ ވިދާޅުވީ ދިވެހި ސިފައިން އިތުރަށް ކުރިއެރުވައި ޒަމާނީ ކުރުމަށްޓަކައި އިތުރު ތަމްރީނު ފުރުސަތުތައް ހޯދައިދިނުމަށް ދަނީ މަސައްކަތް ކުރައްވަމުން ކަމަށެވެ. ސިފައިންގެ ވެލްފެއާގެ ކަންކަން ވެސް އިތުރަށް ފުޅާ ކުރައްވާނެ ކަމަށް ވިދާޅުވި އެވެ.\nރައީސް ސޯލިހުގެ ސަރުކާރުގެ އަމާޒަކީ ސިޔާސީ ނުފޫޒުން އެއްކިބާވެ ތިބި ޕްރޮފެޝަނަލް ސިފައިންގެ ފޯސްއެއް އުފެއްދުން ކަމަށެވެ. މި ގައުމު ހިމާއަތް ކުރާނެ ފުރިހަމަ ވަސީލަތް ލިބިފައިވާ ސިފައިންގެ ފޯސްއެއް ގާއިމް ކުރުން ކަމަށެވެ.\nރައީސް އިބްރާހިމް މުހައްމަދު ސޯލިހު އެމްއެންޑީއެފް ޑިފެންސް މިނިސްޓްރީ + މާރިޔާ އަހުމަދު ދީދީ


Archy Ge Photo Ah Gina baehge Samaalukan\nއާޗީގެ ފޮޓޯއަށް ގިނަ ބައެއްގެ ސަމާލުކަން\n24 ނޮވެންބަރ 2021 - 07:16:11\nއިނގިރޭސި ވިލާތުގެ ވަލީ އަހުދް ޕްރިންސް ހެރީ އާއި އަނބިކަނބަލުން މެގަންގެ ފުރަތަމަ ދަރިފުޅަކީ އަޗީ ހެރިސަން މައުންޓްބަޓެން ވިންޑްސޯ އެވެ. ހެރީ އާއި މޭގަންއަށް އަލަތު ފިރިހެން ދަރިކަލުން އާޗީ ލިބިވަޑައިގެންނެވީ6މެއި 2019 ވަނަ އަހަރެވެ.\nދަރިކަލުނަށް މިހާރު ދެ އަހަރުވެފައިވާއިރު މެގަންވަނީ މިދިޔަ ބްރާސްފަތި ދުވަހު އޭނާ ބައިވެރިވި މަޝްހޫރު ކޮމެޑީ ޝޯ އެލެން ޝޯ ގައި ދަރިކަލުންގެ މިހާރުގެ ފޮޓޯއެއް ދައްކާލާފައެވެ.\nމެގަން އާއި ޕްރިންސް ހެރީ މިހާރު ދިރިއުޅުއްވާ ކެލެފޯނިއާގެ ގޭގެ ކުކުޅު ފާމުގައި ވަށިގަނޑެއް ހިފައިގެން އާޗީ ހުރި ފޮޓޯ ނަގާފައިވަނީ އޭނާގެ ފަހަތުނެވެ. މި ފޮޓޯ އާއްމުވުމާ އެކު ގިނަ ބަޔަކު ވަނީ ފޮޓޯ އާ އެކު ޓްވީޓްތައް ކޮށްފައެވެ. އެގޮތުން އާޗީގެ ރެޑިޝް ކުލައިގެ އިސްތަށިގަނޑު ގިނަ ބަޔަކު ފާހަގަކޮށްފައިވެއެވެ. ބައްޕަ ހެރީ ފަދައިން އާޗީގެ ވެސް ރެޑިޝް އިސްތަށިގަނޑެއް ހުރުމުން ގިނަ ބަޔަކު ވަނީ އެކަން ފާހަގަކޮށްފައެވެ.\nމިއީ އާޗީ ވިހޭ ފަހުން ވަރަށް ތުއްޕުޅުއިރު އާއްމުކުރި ފޮޓޯއަށް ފަހު އާޗީގެ ފޮޓޯއެއް އާއްމުކުރި ފުރަތަމަ ފަހަރެވެ.\n"ލިލިބެޓް" އަކީ މާމާފުޅު، ރާނީ އެލިޒަބަތުގެ ވަނަމެވެ. ބުނެވޭގޮތުން މިފަހަކުން އަވަހާރާވި ރާނީ އެލިޒަބަތުގެ ފިރިކަލުން ޕްރިންސް ޕިލިޕްސް ރާނީ އެލިޒަބަތަށް ލޯބިން ކިޔާ އުޅުއްވަނީ "ލިލިބެޓް"އެވެ.\nހެރީގެ މަންމާފުޅުގެ ނަންފުޅު "ޑަޔާނާ" ދަރިކަނބަލުގެ ނަމުގެ ފަހަތަށް ގުޅުވާފައިވާއިރު، މަންމާފުޅު ޕްރިންސަސް ޑަޔާނާ ވަނީ ހެރީ ވަރަށް ތުއްޕުޅުއިރު އަވަހާރާވެފައެވެ.\nދަރިކަނބަލުން ލިލިބެޓް ޑަޔާނާއަށް ލޯބިން ވިދާޅުވާނީ ލިލީ އެވެ. ލިލީ އުފަންވެފައިވަނީ ކެލިފޯނިއާގެ ހޮސްޕިޓަލެއްގައެވެ. މި ދަރިކަނބަލުން ވާނީ ރާނީ އެލިޒަބަތުގެ 11 ވަނަ މުނިމާމަ ދަރިކަނބަލުންނަށެވެ. އަދި އިނގިރޭސި ތަހުތަށް އޮތް ތަރުތީބަށް ބަލާ ނަމަ ނުވަ ވަނަ އަށް ހުންނެވި ބޭފުޅާ އަށެވެ.\nޝާހީ އާއިލާއާ ބޮޑެތި ހިޔާލު ތަފާތުވުންތަކެއް އުފެދި ޝާހީ ޒިންމާތައް ދޫކޮށްލައްވައި ހެރީ އާއި މެގަން ވަނީ އެމެރިކާ އަށް ދިރިއުޅުއްވުން ބަދަލުކުރައްވާފައެވެ.


Emme funn swimming pool Poland gai hulhuvaifi | Mihaaru\nލައިފްސްޓައިލް / ފީނުން\n45 މީޓަރު: އެންމެ ފުން ޕޫލް ޕޮލެންޑުގައި\n04 ޑިސެމްބަރ 2020 - 08:03\nދުނިޔޭގެ އެންމެ ފުން ސްވިމިން ޕޫލް ޕޮލެންޑްގައި ހަދައި އެތަން ހުޅުވައިފި އެވެ.\nވެރިރަށް ވާސޯއާ 30 މޭލެއްހާ ދުރުގައި އޮންނަ ޒޮނޯގައި ހަދާފައިވާ "ޑީޕް ސްޕޮޓް" ގެ ނަން ދީފައިވާ ޕޫލްގެ ފުން މިނުގައި 45 މީޓަރު (148 ފޫޓު) ހުންނަ އިރު، 8،000 ކިއުބިކް މީޓަރުގެ ފެން ހުންނާނެ އެވެ. މަސައްކަތް ފެށިތާ ދެ އަހަރުގެ ތެރޭގައި ނިންމައިލި ޕޫލަށް ގާތްގަނޑަކަށް 10.6 މިލިއަން ޑޮލަރު (163.56 މިލިއަން ރުފިޔާ) ހަރަދުކޮށްފައިވެ އެވެ.\nމި ޕޫލަކީ ފެތުމަށް ލޯބިކުރާ ހުރިހާ ލެވެލެއްގެ ބަޔަކަށް ވެސް ބޭނުން ކުރެވޭނެ ތަނެކެވެ. ވަކިން ހާއްސަކޮށް ފެތުމުގެ ޓްރޭނިންތަކަށް ޕޫލް ބޭނުން ކުރެވޭނެ އެވެ.\nމި ޕޫލް ފަރުމާކޮށްފައި ޑައިވިނަށް ލޯބިކުރާ މީހުން ގަޔާވާނެ ކަހަލަ ބައެއް ސިފަތައް ވެސް ހިމަނައިގެންނެވެ. އެގޮތުން ޕޫލްގެ "ބްލޫ ހޯލް" ގެ ނަމުގައި ހޮހޮޅަތަކެއް ކަހަލަ ދެ ތަން ހަދައި، އެ ތަންތަނުގެ ތެރެއަށް ފީނޭ ގޮތަށް ވެސް ހަދާފައިވެ އެވެ. އަދި ޕޫލްގެ ތެރޭގައި ފަތާ މީހުންނާއި ޑައިވްކުރާ މީހުންގެ ހަރަކާތްތައް ބަލައިލެވޭ ގޮތަށާއި ޕޫލް ކައިރީގައި ހުންނަ ހޮޓާތަކުގެ ކޮޓަރިތަކުގެ ތެރެއިން ވެސް ޕޫލްގެ އެތެރެ ފެންނަ ގޮތް ހަދާފައިވެ އެވެ.\n"ޑީޕް ސްޕޮޓް" ހުޅުވަން ބޭއްވި ހަފުލާގައި ޕޮލެންޑް ޑައިވިން އިންސްޓްރަކްޓަރު ޒެމިސްލޯ ކަޕްޒާކް ބުނީ މިއީ ޑައިވްކުރަން ދަސްކުރަން ބޭނުންވާ މީހުންނަށް ލިބުނު ވަރަށް ރަނގަޅު ވަސީލަތެއް ކަމަށެވެ.\n"މި ޕޫލަށް ޑައިވްކުރުމެކޭ ކަނޑަކަށް ޑައިވްކުރުމެކޭ އަސްލު މާ ބޮޑު ތަފާތެއް ނުހުންނާނެ. ތަފާތަކަށް ވާނީ ކަނޑު އަޑީގައި ހުންނަ ދިރުންތައް ފެންނަ ނެތުން،" އޭނާ ބުންޏެވެ. "އެކަމަކު ޑައިވަކުން ލިބޭނެ ހިތްހަމަޖެހުން ލިބޭނެ."\nމި ފުން ޒެމިސްކޯ ސިފަކުރީ ޑައިވަރުންނަށް ހާއްސަ ކިންޑަގާޓެންއެއްގެ ގޮތުގަ އެވެ.\nޕޮލެންޑްގައި އެންމެ ފުން ޕޫލް ހުޅުވުމުގެ ކުރިން އެ ރެކޯޑް ކުރިން އޮތީ އިޓަލީގެ ވެނިސްގެ ކައިރީގައި އޮންނަ މިލެޕީނީގައި ހުންނަ ހޮޓާ "ވައި-40 ޑީޕް ޖޯއި" އަށެވެ. އެތަނުގެ ފުންމިނަކީ 42 މީޓަރެވެ.\nއިނގިރޭސިވިލާތުން ވެސް މިހާރު އަންނަނީ އެންމެ ފުލް ޕޫލް ރެކޯޑް ހަދަން ތައްޔާރުވަމުންނެވެ. އެ ގައުމުގެ ކޮލްޗެސްޓާގައި މިހާރު ހެދުމުގެ މަސައްކަތް ކުރިއަށްދާ "ބްލޫ އެބީސް" ގެ ފުންމިނުގައި 50 މީޓަރު ހުންނާނެ އެވެ. ކުރިން 2022 ގައި އެތަން ހުޅުވަން ޕްލޭންކުރި ނަމަވެސް ކޮވިޑްގެ ބަލިމަޑުކަމާ ހެދި މަސައްކަތްތައް އައި މަޑުޖެހުންތަކާ އެކު މިހާރު ތާވަލުކޮށްފައި ވަނީ 2023 އަށެވެ.\nEmme funn pool Poland gai\nފެތުން ޕޮލެންޑު ފީނުން


ރައީސް ކަމަށް ވާދަކުރުމަށް، ބޮކްސިން ލެޖެންޑް މެނީ ޕެކިއާއު ރިޓަޔާވެއްޖެ – Feshun.mv\nރައީސް ކަމަށް ވާދަކުރުމަށް، ބޮކްސިން ލެޖެންޑް މެނީ ޕެކިއާއު ރިޓަޔާވެއްޖެ\n30 ސެޕްޓެމްބަރ 2021 - 15:59\nބޮކްސިން ލެޖެންޑް މެނީ ޕެކިއާއު ބޮކްސިން އިން ރިޓަޔާވެއްޖެއެވެ.\nމެނީ ޕެކިއާއު ބޮކްސިންއިން ރިޓަޔާވެފައި ވަނީ ސިޔާސީ ދާއިރާއިން ކުރިއަށް ދިއުމަށެވެ. އެގޮތުން 2022 ވަނަ އަހަރު ފިލިޕީންސްގެ ރައީސްކަމަށް ކުރިމަތިލެއްވުމުގެ ޝައުގުވެރިކަން ހުރިކަން އޭނާ މީގެ ކުރިން ވަނީ ބުނެފައެވެ.\nމެނީ ޕެކިއާއު ރިޓަޔާވިކަން އިއުލާނުކުރެއްވީ އޭނަގެ މީސްމީޑިއާއަށް ދޫކުރި ވީޑިއޯ އެއް މެދުވެރިކޮށެވެ. އެގޮތުން އޭނާ ބުނީ، އެންމެ ފަހު ރަންގަބީލުގެ އަޑު އިވިއްޖެ ކަމަށާއި، އޭނައަށް ބޮކްސިންގެ ކެރިއާ ނިމުމަކަށް އައިސްފިކަމަށެވެ.\nއުމުރުން 42 އަހަރުގެ ޕެކިއާއު ސިޔާސީ ދާއިރާގެ މަސައްކަތް ފެއްޓެވީ 2010 ގައި ކޮންގްރެސް އިންނެވެ. އަދި ފުރުއްވަމުން ގެންދަވަނީ ފިލިޕީންސް ސަރުކާރުގެ ސެނެޓުގެ ގޮނޑި އެކެވެ.\nއޭނާއަކީ ކުޑައިރު ވަރަށް ފަޤީރުމީހެކެވެ. ނަމަވެސް އެ ފަޤީރުކަމުން އަރައިގަނެވުނީ ބިކްސިންގެ ދުނިޔެއަށް ވަދެވުމާއެކުއެވެ. އަދި އެއަށްފަހު އޭނާއަކީ މީހުންނަށް އެހީވާ ވަރަށް ދީލަތި ބޭފުޅެކެވެ.\nފޭސްބުކްގައި ހިއްސާކުރި ރިޓަޔަމެންޓް ވީޑިއޯގައި ޕެކިއާއު ބުނީ، ބޮކްސިން އިން ދުރުވާން ނިއްމި ނިއްމުމަކީ މިހާތަނަށް އޭނާގެ ދިރިއުޅުމުގެ ކަނޑައަޅަން ޖެހުނު އެންމެ އުނދަގޫ ނިއްމުން ކަމަށެވެ. އެގޮތުން ބޮކްސިން އަކީ އޭނަގެ ދިރިއުޅުން އާރާސްތުކޮށް، ފަޤީރުކަމުން އަރައިގަތުމަށް ލިބުނު ފުރުސަތު ކަމަށް އޭނާ ފާހަގަކުރިއެވެ.\nޕަކިއޯއު ވަނީ އޭނަގެ ބޮކްސިންގެ ކެރިއަރުގައި އެހީވި ސަޕޯޓަރުންނަށާއި، ރައްޓެހިންނަށް ޝުކުރު އަދާކޮށްފައެވެ. އަދި ހާއްސަކޮށް އޭނަގެ ޓްރެއިނާ ފްރެޑީ ރޯޗް އަކީ އޭނަގެ އާއިލާ ކަމަށް ފާހަގަކޮށް ހާއްސަ ޝުކުރެއް އަދާކުރިއެވެ.\nޕަކިއާއޯ ވަނީ 26 އަހަރު ޕްރޮފެޝަނަލް ބޮކްސިންގައި ހޭދަކޮށްފަ އެވެ. އޭނާ އެ މުއްދަތުގެ ތެރޭގައި 72 މެޗުގައި ތެޅިިއިރު، 62 މެޗުން މޮޅުވި އެވެ.


REPORT: Minivan Dhaulathu'ge Igthisoadhugai Dharaneege Alhuvethikan - Vaguthu\nއިނގިރޭސީންގެ ހިމާޔަތުން މިންޖުވެ ސިޔާސީ މިނިވަންކަން ލިބިފައިވާ ދައުލަތެއްގެ ގޮތުގައި ބައިނަލް އަގްވާމީ މުޖުތަމައު އިން ރާއްޖެ ބަލައިގަތީ މީގެ 56 އަހަރު ކުރިންނެވެ. "ހިމާޔަތް" އެއްބަސްވުން ބާތިލް ކުރަން ޖެހުނީ އޭގެ ބަދަލުގައި "އަޅުވެތިކަން" އޮވެގެންނެވެ. މިއަދު ރާއްޖޭގެ ތަރައްގީގެ ކަންކަން ވެސް ބަރޯސާމިވަނީ "ހިމާޔަތް" ދޭނެ ގައުމުތަކުން "އެހީ" ނަމުގައި ދޫކުރާ "ދަރަނި" މެދުވެރިކޮށެވެ.\n“އެކުވެރި" އިނގިރޭސިން ދިން "ހިމާޔަތް" ދިވެހިންނަށް ވެގެން ދިޔައީ "ހިތި އަޅުވެތިކަން" އޮތް ކަމަކަށެވެ. މިއަދު "އެކުވެރި" ގައުމުތަކުން ދޫކުރާ "އެހީ" ވެސް ވެފައި މި ވަނީ "ހިތި ދަރަނީގެ މަޅި" އެއް ފަދަ އެއްޗަކަށެވެ. އިގްތިސާދީ ގޮތުން ވަކި ގައުމުތަކަކަށް ބަރޯސާ ވާން ޖެހިދާނެ ކަމުގެ ހިރާސް އެބަ އޮތެވެ. "ބޭރު ދަރަނީގެ އަޅުވެތިކަން" މިއީ ބަވަނަ ދުނިޔޭގައި ގައުމުތައް އަޅުވެތިކުރާ މައި އުކުޅެވެ.\nބޭރު ދަރަނީގެ ނިސްބަތް ބޮޑު\nމިދިޔަ އަހަރުގެ ޑިސެމްބަރު މަހުގެ ނިޔަލަށް ފިނޭންސް މިނިސްޓްރީން އާންމުކޮށްފައިވާ ތަފާސް ހިސާބަށް ބަލާއިރު ރާއްޖޭގެ ޖުމުލަ ދަރަނި ހުރީ 86.5 ބިލިއަން ރުފިޔާގައެވެ. އޭގެ ތެރެއިން ބޭރުގެ ދަރަނި ހުރީ 50 އިންސައްތައަށް ވުރެ މަތިން 44 ބިލިއަން ރުފިޔާގައެވެ. އެތެރޭގެ ދަރަންޏަކީ 42 ބިލިއަން ރުފިޔާއެވެ.\nބޭރު ދަރަނީގެ ޖުމުލަ އަދަދު ވަރަށް މަތިވާނެ ކަމަށް މޯލްޑިވްސް ފިނޭންޝަލް ރިވިއުއިން ތައްޔާރު ކުރި ރިޕޯޓުން ދައްކައެވެ. މި ރިޕޯޓުން ދައްކާ ގޮތުގައި ޗަައިނާއާއި އިންޑިއާއަށް އެކަނި 52 ބިލިއަން ރުފިޔާގެ ދަރަންޏެއް އެބަ އޮތެވެ. އެއީ އިންޑިއާއަށް 28 ބިލިއަން ރުފިޔާ އަދި ޗައިނާއަށް 24 ބިލިއަން ރުފިޔާއެވެ.\nޗައިނާއާއި އިންޑިއާގެ ދަރަނީގެ ނިސްބަތް ބޮޑު އިރު މިއީ މި ސަރުކާރާއި މިދިޔަ ދެ ސަރުކާރުގެ ޚާރިޖީ ސިޔާސަތުގެ ތަފާތާ އެކު އައިސްފައިވާ އަދަދުތަކެކެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި ގާތް ގުޅުމެއް ބޭއްވީ ޗައިނާއާއެވެ. ތަރައްގީގެ ގިނަ މަޝްރޫއުތައް ހިންގީ ޗައިނާއިން ދޫކުރި ލޯނުގައެވެ. ރައީސް އިބްރާހީމް މުހައްމަދު ސޯލިހްގެ ސަރުކާރުގައި އެންމެ ގާތް ގުޅުމެއް ބާއްވަނީ އިންޑިއާއާއެވެ. ތަރައްގީގެ ގިނަ މަޝްރޫއުތައް ހިންގަނީ އިންޑިއާއިން ދޫކުރާ ލޯނުގައެވެ.\nREPORT| India-China Ge "Thalhaafolhumaa" Hedhi Raajje Fithi Dhaane!? https://t.co/WEJzEhg2fg\n— Vaguthu Online (@VaguthuOnline) June 16, 2021\nޗައިނާއަށް ދަރަނި މަޅީގެ ތުހުމަތު\nޗައިނާއިން ނަގާފައިވާ ލޯނުތަކާ ގުޅިގެން ޗައިނާއަށް ރައްދު ބަސް އަމާޒު ކުރައްވާ ސިޔާސީ ލީޑަރުން ހިމެނެއެވެ. އޭގެ ތެރޭގައި ވެރިކަން ކުރާ އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ހިމެނެއެވެ. ނަޝީދު ސިފަކުރައްވަނީ އެއީ "ދަރަނި މަޅި" އެއް ގޮތުގައެވެ.\nލިޔެކިއުންތަކުން ޗައިނާގެ ދަރަނީގެ ގޮތުގައި ފެންނަނީ ގާތްގަނޑަކަށް 1.5 ބިލިއަން ޑޮލަރު ކަމަށް ވިޔަސް ނަޝީދު ވިދާޅުވަނީ އެ އަދަދު ތިން ބިލިއަން ޑޮލަރަށް އަރާނެ ކަމަށެވެ. އެމަނިކުފާނު ވިދާޅުވާ ގޮތުން ނަމަ އެއީ ޗައިނާގެ ބައެއް ކުންފުނިތަކަށް ދައްކަން ޖެހޭ އަދަދު ވެސް ހިމެނޭ ގޮތަށް ފާހަގަކުރައްވާ އަދަދެކެވެ.\nއެހެން ވިޔަސް ޗައިނާގެ ސަފީރު ވިދާޅުވަނީ ދަރަނީގެ މަޅީގެ ގޮތުގައި ނަޝީދު ފާހަގަކުރައްވާ ވާހަކަތަކަކީ، ޗައިނާއަށް ދައްކަން ޖެހޭ ލޯނުގެ ޖުމުލަ އަދަދު ވެސް އޮޅުވާލައިގެން މިނަށް ވުރެ ބޮޑު އަދަދުތަކެއް ހިމަނާފައި ވިދާޅުވާ ޚިޔާލީ ވާހަކަތަކެއް ކަމަށެވެ. އަދި ލޯކަލް ޕާޓީ ގޭމް ތެރެއަށް ޗައިނާ ވައްދަނީ ކަމަށް ވެސް އޭނާ ވިދާޅުވެއެވެ.\n— Usaam (@MohamedUsaam) September 19, 2020\nއިންޑިއާއަށް އަސްކަރީ ނުފޫޒުގެ ތުހުމަތު\nއިންޑިއާގެ ލޯނުތަކާއި އިންޑިއާއަށް ހަވާލުކޮށްފައިވާ ބައެއް މަޝްރޫއުތަކަށް އިޝާރާތް ކުރައްވައި އިދިކޮޅު ފަރާތްތަކުން ފާހަގަކުރަނީ އެއީ ރާއްޖެއަށް އިންޑިއާގެ އަސްކަރީ ނުފޫޒު ފޯރުވުމުގެ މަގްސަދުގައި ކުރަމުން އަންނަ ކަމެއް ކަމަށެވެ.\nމި ގޮތުން މާލެ އަތޮޅު އުތުރުތިލަފަޅުގައި ގާއިމް ކުރާ ކޯސްޓްގާޑް ޑޮކްޔާޑް އާއި، ހދ. ހަނިމާދޫ އިންޓަނޭޝަނަލް އެއާޕޯޓަށް ނަގާ ބިމާއި، އައްޑޫ ޕޮލިސް އެކަޑަމީއާއި އައްޑޫ ކޮންސިއުލޭޓްއަކީ އެ މިސްރާބަށް ދާން ކުރެވޭ މަސައްކަތެއްގެ ގޮތުގައި ސިފަކުރެއެވެ.\nއިންޑިއާގެ ސަރުކާރާއި ވެރިކަން ކުރާ ޕާޓީ ކަމުގައިވާ ބީޖޭޕީ އާއި އިންޑިއާގެ ބޮޑުވަޒީރު ނަރެންދުރަ މޯދީއަށް ޕީޕީއެމްއާއި ޕީއެންސީގެ ލީޑާޝިޕްގެ ބޭފުޅުން ފާޑުވިދާޅުވެއެވެ. އިދިކޮޅު ލީޑަރު، ރައީސް ޔާމީން ހައްޔަރު ކޮށްފައިވަނީ ވެސް މޯދީގެ އޯޑަރަށް ކަމަށް ވަގުތީ ލީޑަރު އަބްދުލްރަހީމް ވިދާޅުވެފައިވެއެވެ.\nއެހެންވިޔަސް މިއީ އިންޑިއާއިން ދޮގު ކުރާ ވާހަކަތަކެކެވެ. އިންޑިއާ ސަފީރު ވިދާޅުވީ އިންޑިއާއިން ރާއްޖެ ހިފަން އުޅޭ ކަމަށް ބުނެ ދައްކަނީ އަސާސެއް އަދި އޮށްޓަރެއް ނެތް ވާހަކަތަކެއް ކަމަށެވެ. އިންޑިއާގެ އަސްކަރީ މަރުކަޒެއް އަޅަން އުޅޭ ވާހަކައަކީ ވެސް ހަގީގަތެއް ނޫން ކަމަށް ވިދާޅުވިއެވެ. ސިޔާސީ އިސް ލީޑަރުން އެފަދަ ވާހަކަ ދެއްކެވުމަކީ ވެސް ޒިންމާދާރު ކަމެއްގެ ގޮތުގައި އޭނާ ސިފަ ކުރައްވައެވެ.\nREPORT: Madumadun Mulhi Dhivehi Dhaulaiy India Ge Aiy Dhashah?https://t.co/NqZFd1e52v\nމިނިވަން ޚާރިޖީ ސިޔާސަތެއް ގެންނަންވީ\nއިންޑިއާ ސިފައިން ރާއްޖޭގައި ތިބުމާ ދެކޮޅަށް ވަކާލާތު ކުރައްވާ ކުރީގެ ހޯމް މިނިސްޓަރު އުމަރު ނަސީރު ވެސް ވިދާޅުވަނީ އިންޑިއާއާއި މެދު ނަފުރަތު އުފައްދައިގެން ނުވާނެ ކަމަށެވެ. އިދިކޮޅު ފަރާތްތަކުން ވެސް އިންޑިއާއަށް އަމާޒުކޮށް ނަފުރަތު އުފެދޭ މެސެޖްތައް ދެއްވާ ކަމަށް ވިދާޅުވިއެވެ.\nޗައިނާއާއި މެދު ވެސް ނަފުރަތު އުފައްދައިގެން ނުވާނެ ކަމަށާއި އެމްޑީޕީން ވަރަށް ބޮޑަށް އެ ކަން ކުރަމުންދާ ކަމަށް އުމަރު ވިދާޅުވިއެވެ. ދެ ޕާޓީގެ ބޭފުޅުން އެއިން ގައުމެއްގެ ފަޅިއަށް އަރައި ބަހުސް ކުރާނަމަ، "އިންޑިއާ ޗައިނާ ވާދައިގެ ތެރޭގައި ރާއްޖެ ފިތިގެންދާނެ" ކަމަށް އުމަރު ވިދާޅުވެއެވެ.\nރައްޔިތުންގެ މަޖިލީހުގެ ޚާރިޖީ ގުޅުންތަކުގެ ކޮމިޓީގެ މުގައްރިރު އިބްރާހީމް ޝަރީފް ވިދާޅުވި ގޮތުގައި ޗައިނާއާއި އިންޑިއާއާ ދެކޯލަށް ހަރަކާތްތައް ހިންގައި އެ ދެ ގައުމަށް ބަދު ބަސް ރައްދު ކުރުމަކީ ރާއްޖޭގެ މިނިވަން ކަމަށް ހުރި ނުރައްކަލެކެވެ.\nއައްޑޫ މަރަދޫ ދާއިރާ ތަމްސީލް ކުރައްވާ އެމްޑީޕީގެ މެންބަރު ޝަރީފް ވިދާޅުވީ ރާއްޖެއަށް އެހީތެރިކަން ފޯރުކޮށްދޭ ކޮންމެ ގައުމަކާއެކު ގުޅުން ބަދަހި ކުރަން ޖެހޭ ކަމަށެވެ. ރާއްޖޭގެ މިނިވަންކަން ރައްކާތެރިވާން އޮތީ އެފަދަ ޚާރީޖީ ސިޔާސަތެއް އޮވެގެން ކަމަށް އޭނާ ވިދާޅުވިއެވެ.\nބޭރުގެ ދަރަނި މަދު ކުރެވެން އޮތް ގޮތެއް ހޯދުން މުހިއްމެވެ. އަދި ހަމަހަމަ މިނިވަން ޚާރިޖީ ސިޔާސަތެއް ގާއިމްކޮށް، ވަކި ގައުމަކަށް ދިވެހި އިގްތިސާދު ބަރޯސާވާން ނުޖެހޭނެ ގޮތަކަށް ޚާރިޖީ ގުޅުންތައް ބައްޓަން ކުރަން ޖެހެއެވެ. ނޫނީ ފެންނާނީ "ދަރަނީގެ އަޅުވެތިކަމެއް" ގައި މިނިވަން ދައުލަތް އޮތް ތަނެވެ.\nޖުލައި 27, 2021 10:25\nމިއަދު ދިވެހި ރާއްޖޭގެ ގިނަ ރައްޔިތުންނަކީވެސް ދަރަނިވެރިން ކޮންމެސް ލޯނެއް ބޮލުގައި އަޅައިގެން އުޅޭމީހުން، ކުއްޔަށް ދިރިއުޅޭ ކުލީ މީހުން ، އަދި ޤައުމުގެ ދަރަނި އެހާބޮޑު ވާނެނުންތޯ ؟\nބޭރުގެ ދަރަނި ބޮޑުވާންޖެހޭ އެއްވެސް ސަބަބެއް ނެތް. ކޮންމެ ބަޔަކުވެސް ވެރިކަމަށް އަންނަނީ ނުފުއްދޭވަރުގެ ބޮޑެތި ވައުދުތަކެއް ވެގެން. ވައުދުތައް ފުއްދަން ކުރާކަމަކީ ރައްޔިތުންގެ ބޮލުގަ ބޮޑު ދަރަންޏެއް އަޅުވާ ލޯނު ނަގަނީ. ލޯނުނަގާފަ އެއިން އެއްބައި ކައިފަ ދެންހުރި ބައިން ކުރާކަމެއް ކުރަނީ. އެކަމަކު ރާއްޖޭގެ އިގުތިސާދުގެ ތެރެއަށް އެބަވަދޭ ލޯނުނުގަގާ ހަމަޖެއްސޭ ވަރަށް ފައިސާ.\nބޭރުގެ ދަރަނި މިހާ ބޮޑުވީ ސިޔާސީ ޕާޓީތަކުން ސިޔާސީ ބޭނުމަށް ނެގި ބޮޑެތި ލޯނުތަގެ ސަބަބުން !\nޖުލައި 27, 2021 12:25\nމިދެތިން ދުވަހު ވަގުތު މީހުން މުޅިންވެސް މިކަހަލަ ރިޕޯޓް ތި ޖަހަނީ. ތިތޯ މިނިވަން ނޫސްވެރި ކަމަކީ؟


SunOnline: Casemiro Messi ah: An'gaeh othiyyaa beynun echcheh bunevidhaane!\nކަސެމީރޯ މެސީއަށް: އަނގައެއް އޮތިއްޔާ ބޭނުން އެއްޗެއް ބުނެވިދާނެ!\nޢަބްދުﷲ އައިމަން 08 Jul 2019, 11:29\nއާޖެންޓީނާގެ ފޯވާޑް ލިއޮެނެލް މެސީއާއި ބްރެޒިލްގެ މިޑްފީލްޑަރު ކަސެމީރޯ ބޯޅަ ހޯދަން މަސައްކަތް ކުރަނީ --- ފޮޓޯ/ ޑެޔަން ކަލިނިޗް\nމިއަހަރުގެ ކޮޕާ އެމެރިކާގައި ބޮޑެތި ކޮރަޕްޝަންގެ އަމަލުތަކެެއް ހިނގާފައިވާ ކަމަށް އާޖެންޓީނާގެ ކެޕްޓަން ލިއޮނެލް މެސީ ކުރި ތުހުމަތަކީ އަނގައެއް އޮތުމުން އޭނާ ދެއްކި އެއްވެސް ހަގީގަތެއް ނެތް ވާހަކަތަކެއް ކަމަށް ބްރެޒިލްގެ މިޑްފީލްޑަރު ކަސެމީރޯ ބުނެފި އެވެ.\nރޭ ކޮޕާ އެމެރިކާގެ ފައިނަލުގައި ޕެރޫ ބަލިކޮށް ބްރެޒިލުން ވަނީ ނުވަ ވަނަ ފަހަރަށް އެ މުބާރާތުގެ ޗެމްޕިއަންކަން ހޯދައިފަ އެވެ. ނަމަވެސް މެސީ ވަނީ މީގެ ކުރިން، މިއަހަރުގެ މުބާރާތް ބްރެޒިލަށް ކާމިޔާބު ކޮށްދިނުމަށް މުބާރާތް އިންތިޒާމު ކުރާ ކޮންމެބޯލްއިން ފާޅުގައި އުސޫލުތަކުން ބޭރުން މަސައްކަތް ކޮށް ދޭ ކަމަށް ބުނެ ވާހަކަ ދައްކައިފަ އެވެ. އޭނާ ބުނީ މިއަހަރުގެ ކޮޕާ އެމެރިކާ ވަނީ ކޮރަޕްޝަނަށް ގޮސް ހުސްވެފައި ކަމަށެވެ.\nމެސީގެ ވާހަކަތަކަށް ގިނަ ބަޔަކު ތާއީދު ކޮށްފައި ވާ އިރު މުބާރާތް ބެލި އެންމެން ވެސް ފާހަގަ ކުރި އެއް ކަމަކީ މުބާރާތުގެ ރެފްރީންގެ މައްސަލަ އެވެ. ގިނަ މެޗުތަކުގައި ބޮޑެތި ހަމަނުޖެހުންތަކެއް އުފެދިގެން ދިޔަ އިރު ރެފްރީންނަށް މެޗު ކޮންޓްރޯލް ކުރުމަށް ވަނީ ނުކުޅެދިފައި ކަން މުބާރާތުގެ ގިނަ ޓީމުތަކަކުން ވެސް ވަނީ ފާހަގަ ކޮށްފަ އެވެ.\nއެގޮތުން މުބާރާތުގެ ތިންވަނަ ހޮވާ މެޗުގައި އާޖެންޓީނާއާއި ޗިލީ ބައްދަލު ކުރި މެޗުގައި ވަނީ ވަރަށް ބޮޑެތި ހަމަނުޖެހުންތަކެއް ހިނގާފަ އެވެ. ދެ ޓީމުގެ ދެ ކެޕްޓަނުންނަށް ދެއްކި ރަތް ކާޑަކީ ރެފްރީ ދެވަނަ ވިސްނުމަކަށް ނުގޮސް ދެއްކި ކާޑެކެވެ. ވީޑިއޯ އެސިސްޓެންޓް ރެފްރީގެ އެހީތެރިކަން ނުހޯދައި ނިންމި ރެފްރީގެ އެ ނިންމުމަށް ގިނަ ބަޔަކު ފާޑު ކިޔަމުން ދިޔަ އިރު އެ މެޗުގައި އޭރިއާ ބޭރުން ކުރި ފައުލަކަށްރެފްރީ ވަނީ ޗިލީއަށް ޕެނަލްޓީއެއް ވެސް ދީފަ އެވެ.\nމެސީ ބުނީ އެ ދުވަހު ރެފްރީ އޭނައާ ދެކޮޅަށް އެޅި ފިޔަވަޅަކީ ހައްގު ބަސް އޭނާ ބުނުމުން ދިން އަދަބެއްގެ ގޮތުގައި ކުރި ކަމެއް ކަމަށެވެ. އެދުވަހުގެ މެޗުން އާޖެންޓީނާ މޮޅުވި ނަމަވެސް މެސީއާއި އެ ޓީމުގެ ގިނަ ކުޅުންތެރިންތަކެއް މެޑަލް ބަލައި ވެސް ގޮސްފައެއް ނުވެ އެވެ. މެސީ ބުނީ އިންސާފުން ކަންތައް ދިޔަ ނަމަ އާޖެންޓީނާ މިފަހަރުގެ ފައިނަލުގައި ކުޅޭނެ ކަމަށެވެ.\nނަމަވެސް ކުލަބު ފުޓުބޯޅައިގައި ވެސް މެސީއާއި އެންމެ އިދިކޮޅު ރެއާލް މެޑްރިޑުގެ ޑިފެންޑަރު ކަސެމީރޯ ވަނީ މެސީއަށް ރޭ ބްރެޒިލްއަށް ތަށި ލިބުމާ އެކު ރައްދު ދީފަ އެވެ.\n"އަނގައެއް އޮތިއްޔާ އެމީހަކު ބޭނުން އެއްޗެއް ބުނެވިދާނެ. އަހަރެން ބުނާނެ އެއްޗެއް ނެތް. ރެފްރީންގެ މައްސަލަތަކުގެ ވާހަކަ ދެއްކުމުގެ ބޭނުމެއް ނެތް." މެސީއަށް އިޝާރަތް ކުރަމުން ކަސެމީރޯ ބުންޏެވެ.\nމީގެ އިތުރުން މެސީގެ ވާހަކަތައް ކުށްވެރިކޮށް ކޮންމެބޯލް އިން ވެސް ވަނީ ރައްދުގައި ވާހަކަތަކެއް ދައްކާފަ އެވެ. ކޮންމެބޯލް އިން ބުނީ މެސީގެ ވާހަކަތަކުގެ ސަބަބުން އޭނާއަށް ބޮޑު އަދަބެއް ދޭން ވެސް ޖެހިދާނެ ކަމަށެވެ.


Araamu ninjeh nulibenee mi sababu thakaa hedhi kamah vedhaane! – Iru\nއަރާމު ނިންޖެއް ނުލިބެނީ މި ސަބަބުތަކާހެދި ކަމަށް ވެދާނެ!\nރޭގަނޑުގެ ނިންޖަކީ ހަށިގަނޑަށް ވަރަށް މުހިންމު އެއްޗެކެވެ. އަދި މުޅި ދުވަހު ހެލިފެލިވެ އުޅުމަށް ވެސް، ނިދި ވަރަށް ބޭނުންވެއެވެ. ކިތައްމެ ކުޑަ ކަމެއް ކުރިޔަސް، ސިކުނޑިއަށް އަރާމު ނުލިބޭނަމަ އެކަމަކަށް ސަމާލުކަމެއް ނުދެވޭނެއެވެ.\nނަމަވެސް އަރާމު ނިންޖެއް ހޯދަން އެއްބައި މީހުންނަށް ވަރަށް އުނދަގުލެވެ. ރޭގަނޑު ކިތަންމެ އަވަހަކަށް ނިދަން އޮށޯތަސް، ނިދެނީ އެހާމެ ހާލުންނެވެ. މިއީ އެކި ސަބަބުތަކާހެދި ދިމާވާ ކަމެކެވެ. އޭގެތެރޭގައި މިކަންކަން ހިމެނެއެވެ:\n1. ކޮޓަރީގެ ފިނިހޫނުމިން: ފަސޭހައިން ނިދޭނީ ހަށިގަނޑަށް ފިނިކަން ލިބުމުން. ހޫނުގަދަ ކޮޓަރިއެއްގައި ނިދަން ވަރަށް އުނދަގޫވާނެ. އެހެނަސް މާ ފިނިގަދަވިޔަސް ކަމަކު ނުދާނެ.\n2. ނިދުމުގެ ކުރިން ކަސްރަތުކުރުން: މިއީ ރަނގަޅު ކަމެއް ނޫން. ހާއްސަކޮށް ކާޑިއޯ ކަސްރަތުތައް ކުރުމުން، ހިތުގެ ހިނގުން އަވަސްވެ، ހަށިގަނޑުގެ ފިނިހޫނުމިން ވެސް އުފުލިގެންދޭ. ނަމަވެސް ކަސްރަތެއްގެ ގޮތުގައި ނިދަން ދިއުމުގެ ކުރިން ކުޑަކޮށް ހިނގައިލުން ރަނގަޅުވާނެ.\n3. ސްޓްރެސް ވުން: މިއީ ނިދަން އުނދަގޫވުމުގެ އެންމެ އާންމު ސަބަބު. ނިދަން އޮންނައިރު ސިކުނޑީގައި ފިކުރުތައް ހުންނަނަމަ، ސިކުނޑިއަށް އަރާމެއް ނުލިބޭނެ. އެހެންކަމުން، މިކަން ހައްލުކުރުމަށް ނިދަން ދިޔުމުގެ ކުރިން ތިމާ ސްޓްރެސްވާ ހުރިހާ ކަމެއް ފޮތެއްގައި ނޯޓުކޮށްލާ. އަދި ހަމަ އޭގެ ކައިރީގައި، ތިމާ ޝުކުރުވެރިވާ ކަންކަން ވެސް ލިޔެލާ. އޭރުން ފިކުރުތަކަށް ކޮންމެވެސް ވަރެއްގެ ލުޔެއް ލިބިގެންދާނެ.\n4. ކޮފީ ބުއިން: ނިދަން ދިޔުމުގެ ކުރިން ކޮފީ ބުޔުމަކީ ބުއްދިވެރިކަމެއް ނޫން. އެންމެ ރަނގަޅީ ހަވީރުގެ ފަހުން ކޮފީ ނުބުއިން.\n5. ކައިރީގައި އޮންނަ މީހާގެ ސަބަބުން: ބައިވެރިއަކާއެކު ނިދާނަމަ، އަދި އޭނާއަކީ ގުގުރިދަމާ މީހެއް ނަމަ ތިމާއަށް ނިދަން އުނދަގޫ ވެދާނެ. އެހެންކަމުން އެކަމުން ސަލާމަތްވުމަށް ކަންފަތުގައި އިއާޕްލަގް ޖަހައިގެން ނިދާ.\n7. ކޮޓަރި އަލިގަދަވުން: ނިދަން އެންމެ އަރާމު ވާނީ އަނދިރި ތަނެއްގައި. އަދި ހާއްސަކޮށް، އަލީގައި ނިދަން އުނދަގޫވާ މީހުންނަށް ކިތައްމެ ކުޑަކުޑަ އައްޔެއްގެ ސަބަބުން ވެސް ނުނިދިދާނެ.\n8. ނިދުމުގެ ކުރިން ކެވޭ އެއްޗެއްގެ ސަބަބުން ވެސް ނިދަން އުނދަގޫ ވެދާނެ. ނިދަން އޮށޯތުމުގެ ކުރިން ލުއި އެއްޗެއް ކާން ބޭނުންވާނަމަ، ޕްރޮޓީން އެކުލެވޭ އެއްޗެއް ކައިލާ. މިސާލަކަށް އާމަންޑު.


ޏ.އޭއީސީގައި ސްޓެމް ލެބަކާއި ސްކިލް ލެބެއް ތަރައްގީކުރުމުގެ މަސައްކަތް ފަށައިފި – އެޑިއުކޭޝަން މިނިސްޓަރު – Mikal News\nޏ.އަތޮޅު ތައުލީމީ މަރުކަޒު. ފޮޓޯ: އޭއީސީ ފޭސްބުކް ޕޭޖް\nޏ. އަތޮޅު ތައުމީމީ މަރުކަޒާއި ކުޅުދުއްފުށީގައި ހުންނަ އަފީފުއްދީނު ސްކޫލުގައި އިތުރު ކުޅިވަރު ފެސިލިޓީތައް ގާއިމުކުރުމާއި ސްޓެމް ލެބަކާއި ސްކިލް ލެބެއް ގާއިމުކުރުމުގެ މަސައްކަތް ފަށައިފައިވާ ކަމަށް ތައުލީމާއި ބެގޭ ވަޒީރު ޑރ. އައިޝަތު އަލީ ވިދާޅުވެއްޖެއެވެ. އެޑިއުކޭޝަން މިނިސްޓަރު މިހެން ވިދާޅުވެފައިވަނީ އެމްޑީޕީގެ 16 ވަނަ އަހަރީ ދުވަސް ފާހަގަކުރުމުގެ ގޮތުން ކްލަބް ހައުސް މެދުވެރިކޮށް ކުރިއަށްގެންދިޔަ އެ ޕާޓީގެ ތަޢުލީމާ ބެހޭ ސިޔާސަތުގެ ޕެނަލް ޑިސްކަޝަންގައި ވާހަކަފުޅު ދައްކަވަމުންނެވެ.\nކްލަބު ހައުސްގައި ވާހަކަފުޅު ދައްކަވަމުން ޑރ. އައިޝަތު އަލީ ވިދާޅުވީ “މި ތަންތަނުގައި ސްޕޯޓްސް ފެސިލިޓީސް ހުންނާނެ. ސްޓެމް ލެބަކާއި ސްކިލް ލެބެއް ހުންނާނެ. އާ ހުނަރުތަކާއި ކުޅިވަރުތައް ދަސްކޮށްދިނުމުގެ މަސައްކަތުގެ ދަށުން ޏ.އަތޮޅު ތަޢުލީމީ މަރުކަޒާއި އަފީފުއްދީން ސްކޫލްގައި ޤާއިމްކުރާ ސްޕޯޓްސް ލެބުން ކުޅިވަރުތައް ކުޅެވޭނެ އިންތިޒާމްތައް ހުންނާނެ” ކަމަށެވެ. މިކަމަށް ބޭނުންވާ ބަޖެޓްވެސް ލިބިފައިވާ ކަންވެސް މިނިސްޓަރު ފާހަގަކުރެއްވިއެވެ.\nމީގެ އިތުރުން ރާއްޖޭގެ ފަސް ސަރަހައްދެއްގައި ތަޢުލީމީ ކަންކަން ހަރުދަނާކުރުމަށް ސަރުކާރުން ނިންމާފައިވާކަމަށާއި އެތަންތަނުގައި އިންސާނީ ވަޞީލަތްތަކާއި އިންފްރާސްޓްރަކްޗަރ ތަރައްޤީކުރުމުގެ އިތުރު ޕްރޮގްރާމްތައް ފެށުމަށް ހަމަޖެހިފައިވާކަމަށް މިނިސްޓަރު ވިދާޅުވިއެވެ. އެގޮތުން ރަށްރަށުގައި ސްޕޯޓްސް ފެސިލިޓީތައް ތަރައްޤީކުރުމާއި ރަސްމީ ތަޢުލީމުގެ ތެރެއަށް ހުނަރު ދަސްކޮށްދިނުމުގެ ޕްރޮގްރާމް ހިމެނުން ހިމެނޭކަންވެސް މިނިސްޓަރު ފާހަގަކުރެއްވިއެވެ.


Ingireysi himaayathun, beyru dharaneege alhuvethi kmah!\nއާންމުންތަކެއް ދިވެހި ދިދަ ހިފައިގެން: މިއަދު މިނިވަން ދުވަސް ފާހަގަ ކުރާނެ -- އަހުމަދު ޝުރާއު | އަވަސް\nއިނގިރޭސީންގެ ހިމާޔަތުގެ ދަށުން ރާއްޖެއަށް މިނިވަންކަން ލިބުނުތާ މިއަދަށް 54 އަހަރުވީ އެވެ. ނަމަވެސް މިނިވަންކަމުގެ ނޭވާލަމުން ދިވެހިން އަންނަތާ މިވީ ބައި ގަރުނުގެ ތެރޭގައި މިނިވަން ދައުލަތެއްގެ ގޮތުގައި ގައުމުގެ ސިޔާދަތާއި އިސްތިގުލާލު މިވަނީ މުޅީން ތަފާތު އަޅުވެތިކަމަކާ ދިމާލަށް ދީލާލައިފަ އެވެ.\nދުނިޔޭގެ މާލީ އިދާރާއަކުން ރާއްޖޭގެ ވާހަކަ ދައްކާ ކޮންމެ ފަހަރަކު، ނޫނީ ރިޕޯޓެއް ނެރެފިއްޔާ އޭގައި މައިގަނޑު ގޮތެއްގައި އޮންނާނީ އެއް ކަންބޮޑުވުމެކެވެ. ބޭރުގެ ދަރަނި އިންތިހާއަށް ބޮޑުވާތީ އަބަދުވެސް ނާޒުކު އިގްތިސޯދަށް ގެއްލުމާ ކުރިމަތިވެދާނެ ކަމުގެ އިންޒާރެވެ. މިދިޔަ އަހަރުގެ ނިޔަލަށް ރާއްޖޭން ބޭރުގެ އެކި ފަރާތްތަކަށް ދަރާފައިވާ އަދަދު ހުރީ 20 ބިލިއަން ރުފިޔާގަ އެވެ. އެއީ އަދި އެތެރޭގެ ދަރަނީގެ ގޮތުގައި އަރާފައިވާ 27 ބިލިއަންގެ އިތުރުންނެވެ.\nރާއްޖޭގައި ހިންގާ އިގްތިސޯދީ މަޝްރޫއުތަކުގެ ސަބަބުން ދުވަހަކު ވެސް ރާއްޖޭގެ ދަރަނި މައްޗަށް ނުދާ މިންވަރަށް މައްޗަށް ގޮސްފައިވާ ކަމަށް ބުނެ މޫޑީސްއިންނާއި މަޝްހޫރު ހޮންކޮންގެ ކްރެޑިޓް ރޭޓިން ކުންފުނި "ފިޗް" ވެސް ވަނީ ބުނެފައި އެވެ.\nމިދިޔަ އަހަރުގެ ނިޔަލަށްހުރި ތަފާސް ހިސާބުތަކަށް ބަލާއިރު، ރާއްޖޭގެ އުފެއްދުންތެރިކަމުގެ ނިސްބަތުން ދަރަނި ހުރީ 72 ޕަސެންޓުގަ އެވެ. މިއީ 2017 އަދި 2016 ވަނަ އަހަރާ އަޅާ ބަލާނަމަ 11 ޕަސެންޓުގެ އިތުރުވުމެކެވެ. އެ މުއްދަތުގައި ރާއްޖޭގައި ދަރަނީގެ ނިސްބަތް ހުރީ 61 ޕަސެންޓުގަ އެވެ.\nމިކަމުގެ ސީރިއަސްކަން ވަޒަން ކުރެވޭނީ މިގޮތަށް އެ އަދަދު އަނބުރާލުމުންނެވެ. އުފެއްދުންތެރިކަމުގެ ނިސްބަތުން ދަރަނި ހުރި މިންވަރުން، މިހާރު ކޮންމެ ދިވެއްސެއްގެ ބޮލަކަށް ގާތްގަނޑަކަށް 70،000 އެއްހާ ރުފިޔާ ދައުލަތުން ވަނީ ދަރާފަ އެވެ. އެއީ އާބާދީގެ ބޮޑު ބަޔަކަށް މުޅި އަހަރު ދުވަހަށް ލިބޭ މުސާރާއާ ގާތްގަނޑަކަށް އެއް ހަމަ އެވެ.\nމިދިޔަ އަހަރުގެ ނިޔަލަށް ސަރުކާރުން ވަނީ ސަރުކާރުގެ ގިނަ ކުންފުނިތަކެއް މެދުވެރިކޮށް ލޯނު ނަގައި، ލޯނުގެ ގެރެންޓީ ދީފަ އެވެ. އެ މުއްދަތުގައި ސަރުކާރުން ގެރެންޓީ ދިން މިންވަރު ވަނީ 267 ޕަސެންޓު އިތުރުވެފަ އެވެ. އެގޮތުން ސަރުކާރުގެ ކުންފުނިތަކަށް 1.1 ބިލިއަން ރުފިޔާގެ ލޯނު ގެރެންޓީ ދީފައިވެ އެވެ. އަދި ސަރުކާރުން ކުންފުނިތަކަށް 2.2 ބިލިއަން ރުފިޔާގެ ލޯނު ދީފައިވެ އެވެ.\nކުރިއަރަމުން އަންނަ ގިނަ ގައުމުތަކުގެ ވެރިންނެކޭ އެއްފަދައިން ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ އޭރުގެ އިގުތިސޯދީ ތަސައްވަރުގެ ތެރެއިން، ކަނޑު މެދުން ހިއްލައިލި ސިނަމާލެ ބުރިޖު ފަދަ ބިޔަ މަޝްރޫއުތަކަށް ބޭނުންވި ފައިސާ ހޯދީ އިރުމައްޗަށް ރާއްޖޭގެ ހާރިޖީ ސިޔާސަތު ދީލާލައިގެންނެވެ.\nމާލެ އާއި ހުޅުލެ ގުޅޭ ސިނަމާލެ ބުރިޖުގައި ހިނގާލުން: މި ހިނގާލުން ފައްޓަވާ ދެއްވީ އޭރުގެ ރައީސުލް ޖުމްހޫރިއްޔާގެ އަނބިކަނބަލުން ފާތުމަތު އިބްރާހީމް، ގިނަ އަދަދެއްގެ ރައްޔިތުން މި ހިނގާލުމުގައި ބައިވެރިވި -- އަހުމަދު ނާއިމް | އަވަސް\nބޭރުގެ ދަރަންޏަށް ބަލާއިރު، ޗައިނާއަށް އެކަނި 1.2 ބިލިއަން ޑޮލަރު ދައްކަންޖެހެ އެވެ. އޭގެ ތެރޭގައި ބޮޑެތި އިންޓަރެސްޓް ރޭޓުތަކުގައި ސަރުކާރުގެ ކުންފުނިތަކަށް ދީފައިވާ ކޮމާޝަލް ލޯނުތައް ވެސް ހިމެނެ އެވެ. އެ ލޯނުތަކަކީ ސަރުކާރުން ގެރެންޓީދީފައިވާ ލޯނުތަކެކެވެ. އެއީ އެ ކުންފުނިތަކަށް އަނބުރާ ނުދެއްކިއްޖެ ހާލަތެއްގައި ސަރުކާރުން ނޫނީ ހަގީގަތަށް ބުނާ ކަމަށްވަންޏާ ދިވެހި ރައްޔިތުން ޒިންމާވާންޖެހޭ 900 މިލިއަން ޑޮލަރެވެ.\nރާއްޖޭގެ އެންމެ ޒަމާންވީ ރަހުމަތްތެރިޔާއަށް ފުރަގަސްދީފައި ރައީސް ޔާމީންގެ ސަރުކާރު އޮތީ ޗައިނާގެ އުނގަށްވެއްޓިފައޭ ބުނެ އޭރުގެ އިދިކޮޅު ފަރާތްތަކުން ވަރަށް ހަޅޭއްލެވި އެވެ. މިދިޔަ އަހަރުގެ ރިޔާސީ އިންތިހާބުގައި ރަނގަޅަށް ވޯޓުގުނާ ނުނިމެނީސް، ނަތީޖާ ސާފުވުމާއެކު މުޅި މަންޒަރު އަނެއް އަތަށް ބަދަލުކޮށްލި އެވެ. އާ ސަރުކާރުން އަވަސްވެ ގަތީ އިންޑިއާ ރުއްސާށެވެ. އިންޑިއާއިން ވެސް ދަނޑިވަޅުގެ ބޭނުން ރަނގަޅަށް ހިފާފައިވާކަން މިހާރު ސާފެވެ.\nއާ ސަރުކާރަށް އަދި އަހަރެއް ނުވާއިރު، ކުރިން އެކި ބަހަނާތަކާއެކު ރާއްޖެއަށް ވަޑައިނުގެންނެވުނު އިންޑިއާގެ ބޮޑު ވަޒީރު ނަރެންދުރަ މޯދީ ދެ ފަހަރަށް ދިވެހި ފަސްގަނޑުގައި ފައިންޕުޅު ބީއްސަވައިފި އެވެ. ރައީސް އިބްރާހިމް މުހައްމަދު ސޯލިހު ވެސް މޯދީއާ ވާދައަށް ދެ ފަހަރެއްގެ މަތިން އިންޑިއާއަށް ދަތުރު ކުރައްވައިފި އެވެ. އެ ދަތުރުތަކުގެ ނަތީޖާ ހިސާބު އަދަދުތަކުން ބަލާއިރު، އެކި ނަން ނަމުގައި މިހާރުވެސް 1.4 ބިލިއަން ޑޮލަރަށް އަރަ އެވެ.\nމިދިޔަ މަހު އިންޑިޔާގެ ބޮޑު ވަޒީރު ނަރެންދުރާ މޯދީ ރާއްޖެއަށް ކުރެއްވި ދަތުރުފުޅުގެ ތެރެއިން -- އަހްމަދު އަޔާދު | އަވަސް\nއޭގެ ތެރޭގައި ބަޖެޓް ސަޕޯޓަށް ލިބޭ 200 މިލިއަނުގެ ތެރެއިން 50 މިލިއަން ޑޮލަރަކީ ހިލޭ އެހީ އެވެ. އަދި ބާކީ 150 މިލިއަން ޑޮލަރަކީ ޓްރެޝަރީ ބޮންޑެވެ. މީގެ އިތުރުން ދެން ހިމެނެނީ މަޝްރޫއުތަކަށް 800 މިލިއަން ޑޮލަރާއި 400 މިލިއަން ޑޮލަރުގެ ކަރެންސީ ސްވޮޕެވެ. ބަޖެޓު ސަޕޯޓުގެ ގޮތުގައި 1.5 ރުފިޔާގެ ބޮންޑު މިހާރުވެސް އިންޑިއާއަށް ވިއްކާފައިވާ ކަމަށް ސަރުކާރުން އިއްޔެ ވަނީ ހާމަކޮށްފަ އެވެ. ނަމަވެސް، އެއީ ކިހާ މުއްދަތެއްގައި އަނބުރާ ދައްކަންޖެހޭ އަދި ކޮން ރޭޓެއްގައި ވިއްކި ބޮންޑުތަކެއްކަމެއް ނޭނގެ އެވެ.\nއެއީ އާންމުކޮށް ކަން ހިނގާ އުސޫލެވެ. ކުރީގެ ސަރުކާރަކުން އިތުރު ކޮށްފައިވާ ދަރަންޏާބެހޭ މައުލޫމާތެއް ހާމަވާނީ އެހެން ސަރުކާރެއް ވެރިކަމާ ހަވާލުވީމަ އެވެ. ކުރީގެ ސަރުކާރުން ޗައިނާއާއެކު ސޮއި ކޮށްފައިވާ ލޯނު އެއްބަސްވުންތަކުގެ ތަފްސީލުތައް އެނގެން ފެށީ އާ ސަރުކާރު އިންތިހާބުވުމާއެކު އެވެ. ޗައިނާއިން ނަގާފައިވާ ލޯނުތަކަށް އަންނަ އަހަރުން ފެށިގެން ފައިސާ ދައްކަން ފަށަން ޖެހެ އެވެ. އެހެންވީމާ، ޗައިނާއަށް ނޫނެކޭ ބުނެފައި، އިންޑިއާ އިން ދޭހާ އެއްޗެއްގައި ހިފަންވީ ހެއްޔެވެ؟\nހަމައެކަނި ޗައިނާއާއި އިންޑިއާއަށް އެކަނި ބެލިޔަސް، ސަރަހައްދުގައި ނުފޫޒު ފެތުރުމުގެ ބިޔަ ދެ ގައުމުގެ ގަދަހިފުމެއްގެ ތެރޭގައި ރާއްޖެވަނީ ފިތިފަ އެވެ. އިރެއްގައި ބޭރުގެ ގައުމަކުން ދޭ އެހީގެ ބަދަލަކީ އދ. ގައި ދެވޭ ވޯޓެވެ. ނަމަވެސް، ޒަމާން ބަދަލުވެއްޖެ އެވެ. ދެ ގައުމުގެ ދިދަ ފަހަތުގައި ބަހައްޓައިގެން ސޮއިކުރާ ކޮންމެ އެއްބަސްވުމެއްގެ އަޑީގައި ތިލަ ނުވާ އެތައް ޝަރުތުތަކެއް ފޮރުވިފައިވެ އެވެ.\nސީދާ ގޮތުންނާ ނުސީދާ ގޮތުން ލޯނުދޭ ގައުމަކަށް ލިބޭ އެތަކެއް ފައިދާ އެކެވެ. ދީލަތިކަމުން ދޭ ފައިސާއިން ގިނަ މަޝްރޫއުތައް ހިންގަން ޝަރުތުކޮށްފައި އޮންނަނީ ލޯނުދޭ ގައުމެއްގެ ކުންފުންޏަކަށެވެ. އެކަމުގައިވެސް ސަރުކާރު ހިއްސާވާ ދައުލަތުގެ ކުންފުންޏެކެވެ. ނޫނީ ސަރުކާރަށް ވާގިދޭ އަމިއްލަ ކުންފުނިތަކެވެ. އެއް ޖީބުން ނަގާ އަނެއް ޖީބަށް ލުމެކޭ އެއް ފަދަ އެވެ. އެކަމަކު އިންޓަރެސްޓާއެކު ލޯނަށް ޖަހާފައި އޮންނަ އަދަދު ރަނގަޅަށް ގޮޅިއަށް ފެތޭވަރަށް ވުރެ ދިގެވެ. އެއްބައި ހިލޭ އެހީއޭ ބުންޏަސް، "ހިލޭ" ލިބޭ އެއްޗެއް ގިނަ ފަހަރު ނޯވެ އެވެ.\nއުޅަނދެއް ހަދިޔާކޮށްފިއްޔާ އެ އެއްޗެއް ދިވެހިންނަށް އޮޕަރޭޓު ކުރެވޭ ކަމަކަށް ނުވެ އެވެ. ސިސްޓަމެއް ލިބިއްޖެއްޔާ އެއާ ކުޅެލާނެ ގާބިލުކަމެއް ދިވެހިންގެ ކިބާގައި ހުންނަ ކަމަކަށް ނުހަދަ އެވެ. މަރާމާތާއި ބެލެހެއްޓުމުގެ ނަމުގައި އެ ގައުމެއްގެ ބަޔަކު ދާއިމީކޮށް ދިވެހި ފަސްގަނޑުގައި ބޭތިއްބުން އޮންނަނީ ލާޒިމްވެފަ އެވެ.\nގައުމީ ތަރައްގީގައި ބޭރުގެ އެހީތެރިކަން ބޭނުންވެ އެވެ. ރާއްޖެއަކަށް އެކަނި އެކަމެއް ވާކަށް ނެތެވެ. ނަމަވެސް، ދުނިޔެއަށް ދެރުމުގައި ޒިންމާދާރުވާންޖެހެ އެވެ. ރަށެއްގައި ކިލާސް ރޫމެއް އަޅާލަން ބޭރުން ލޯނު ނަގަންވެއްޖެއްޔާ މި ސިލްސިލާއަށް ދުވަހަކުވެސް ނިމުމެއްނެތެވެ. މަޝްރޫއުތަކަށް ހޭދަވާ އަދަދަށްވުރެ ބޮޑުކޮށް ޖަހައިގެން އޭގެން ބައެއް އިސް މަގާމުތަކުގައި ޖީބަށް ވަންނަމުންދިޔުން ހުއްޓުވެންޖެހެ އެވެ. ތަރައްގީގެ ނަމުގައި ދަރާ ބޯވިކިގެން އަންނަންއޮތް ޖީލުތައްވެސް ދަރަނި ދައްކަންޖެހޭގޮތަށް ކަންކަން ކުރުމުމަކީ ޒަމާނީ އަޅުވެތިކަމޭ ބުނުމުގެ ފުރުސަތު ލިބެނީ އެހެންވީމަ އެވެ.\nއިންޑިއާ ޗައިނާ ދައުލަތުގެ ބަޖެޓް + މިނިވަން ދުވަސް ޗައިނާ އެފްޓީއޭ\n"ފެޓް ފްރެންޑް": މިވެސް ހާރިޖީ ސިޔާސަތެއް!\nއެހީގެ އަދަދުން ގުޅުން ބަދަހިވި މިންވަރު ސާފު


UEFA Nations league Portugal kaamiyaabu kohfi | Mihaaru\nޕޯޗުގަލްގެ ކެޕްޓަން ރޮނާލްޑޯ ތަށި އުފުލާލަނީ. --ފޮޓޯ: އޭއެފްޕީ\n10 ޖޫން 2019 - 09:08 29 comments\nޕޯޓޯ (ޖޫން 10) – ނެދަލެންޑްސް 1-0 އިން ބަލިކޮށް ޕޯޗުގަލުން، ފުރަތަމަ ފަހަރަށް ބޭއްވި ޔުއެފާ ނޭޝަންސް ލީގުގެ ޗެމްޕިއަންކަން ރޭ ހޯދައިފި އެވެ.\nމިއީ ޕޯޗުގަލްގެ ފުޓްބޯޅަ ތާރީހުގައި ކާމިޔާބުކުރި ބައިނަލްއަގްވާމީ ދެ ވަނަ މުބާރާތެެވެ. އަނެއް މުބާރާތަކީ 2016 ވަނަ އަހަރުގެ ޔޫރޯ އެވެ. ދެ ފަހަރު ވެސް ކެޕްޓަންގެ ގޮތުގައި ތަށި އުފުލާލަދިނީ ކްރިސްޓިއާނޯ ރޮނާލްޑޯ އެވެ. އަނެއްކޮޅުން އަމިއްލަ ގައުމުގައި ރޭ ހޯދި ކާމިޔާބީ އަކީ 2004 ވަނަ އަހަރު އަމިއްލަ ގައުމުގައި ބޭއްވި ޔޫރޯގެ ފައިނަލުން ގްރީސް އަތުން ޕޯޗުގަލް ބަލިވި ބަލިވުމުގެ ހިތްދަތިކަން ފިލާނެ ކާމިޔާބެކެވެ.\nމިވަގުތު ދުނިޔޭގައި ހުރި އެންމެ މޮޅު ފޯވާޑް ރޮނާލްޑޯ އާއި އެންމެ މޮޅު އެއް ޑިފެންޑަރު ނެދަލެންޑްސްގެ ވާޖިލް ވެން ޑައިކުގެ ކުރިމަތިލުމެއްގެ ގޮތުގައި ފެނިގެން ދިޔަ މި މެޗުގައި ވެން ޑައިކް ވަނީ ރޮނާލްޑޯ ހުއްޓުވުމުގައި ކާމިޔާބު ހޯދައިފަ އެވެ. އެކަމަކު 60 ވަނަ މިނެޓުގައި ގޮންކާލޯ ގުއެޑެސްގެ ޖެހި ގޯލުން ޕޯޗުގަލް ވަނީ ނަތީޖާ ނެރެފަ އެވެ.\n"ފަސޭހަ ކަމެއްގެ ގޮތުގައި ފެނިދާނެ އެކަމަކު މިއީ ވަރަށް އުނދަގޫ ކަމެއް. އަހަރެން ދެކޭ ގޮތުގައި މި ކުޅުންތެރިންނަށް މަރުހަބާ ކިޔުން ހައްގު،" ރޮނާލްޑޯ ބުންޏެވެ. "މިދިޔަ އަހަރުތަކުގައި ގައުމީ ޓީމަށް ކަންކަން ރަނގަޅަށް ގޮސްފައިވާތީ އަހަރެން ޝުކުރުވެރިވަން. ޕޯޗުގަލުން މިވަނީ މުހިއްމު މުބާރާތްތަކެއް ކާމިޔާބުކޮށްފައި."\nފައިނަލުން ބަލިވި ނަމަވެސް ނެދަލެންޑްސް އަށް މި މުބާރާތް ނިސްބަތުން ކާމިޔާބެވެ. މިދިޔަ ވޯލްޑް ކަޕާއި ޔޫރޯ އިން ވެސް ޖާގަ ލިބުނު ޓީމު އަލުން އާރާސްތުކުރުމަށް ކޯޗު ރޮނާލްޑް ކޫމަން ކުރަމުން އަންނަ މަސައްކަތުގެ ކުރިއެރުން މި މުބާރާތުން ފެނިގެންދިޔަ އެވެ.\n"އަހަރެމެން ވަރަށް ބޮޑު ކުރިއެރުންތައް ހޯދައިފިން. އަހަރެމެން ފަހުރުވެރިވާން ޖެހޭ. މިވަގުތު މާޔޫސްވެފައި ތިބި ނަމަވެސް އިސްއުފުލާލަން ޖެހޭ،" ވެން ޑައިކް ބުންޏެވެ.\nމި މުބާރާތުގެ ތިން ވަނަ ހޮވި މެޗުގައި އިއްޔެ ސްވިޒަލެންޑް އަތުން ޕެނަލްޓީ ޖަހައިގެން 6-5 އިން މޮޅުވެ އިންގްލެންޑް ވަނީ ތިން ވަނަ ހޯދައިފަ އެވެ. މި މެޗުގެ ފުރިހަމަ ވަގުތާއި އިތުރު ވަގުތު ހަމަވިއިރު ދެ ޓީމު އޮތީ 0-0 އިން އެއްވަރުވެފަ އެވެ.\nޔުއެފާ ނޭޝަންސް ލީގަކީ ބައިނަލްއަގްވާމީ ވާދަވެރި މެޗުތަކެއް ގިނަ ގައުމުތަކަށް ހޯދައިދިނުމަށާއި ބޮޑު މުބާރާތެއް ނޯންނަ އަހަރެއްގައި ފުޓްބޯޅައިގެ ވާދަވެރިކަން ފެންނަ މުބާރާތެއް ބޭއްވުމަށް ޔުއެފާ އިން މިދިޔަ އަހަރު ފެށި މުބާރާތެކެވެ. ލީގު އޭ ގައި ހިމެނޭ ހަތަރު ގްރޫޕުގެ އެއް ވަނަ ޓީމުތައް ސެމީ ފައިނަލަށް ހޮވުނުއިރު، ފުލަށް ދިޔަ ޓީމުތައް ލީގު ބީ އަށް ވަނީ ރެލިގޭޓްވެފަ އެވެ. ލީގު ސީ އަދި ލީގު ޑީ ވެސް އޮންނާނީ ޕްރޮމޯޝަން އަދި ރެލިގެޝަން އުސޫލުންނެވެ. ސެމީ ފައިނަލުން ފުރުސަތު އޮންނާނީ އަބަދުވެސް ލީގު އޭ ގައި ހިމެނޭ ޓީމުތަކަށެވެ.


Yoosuf Bin Thaashfeen 94 - One Online\nޔޫސުފު ބިން ތާޝްފީން 94\n(22 މެއިގެ އަދަދާ ގުޅޭ)\nأميـر يـوسف ތެދުވެވަޑައިގެން قـاضى أبـو جـعـفـر އާ މުސާފަޙާ ކުރައްވަމުން ވިދާޅުވިއެވެ. "އަޅުގަނޑުމެން ދެން ބައްދަލުވާއިރު މުލޫކުއްޠަވާއިފުން ތެދުމަގަށް ރުޖޫޢަވެވަޑައިގެންފައިވުން އެދިވަޑައިގެން ކަލޭގެފާނު ދުޢާ ނުކުރައްވަނީ ކީއްވެގެންތޯ؟"\nقـاضى أبـو جـعـفـر ޖަވާބު ދެއްވިއެވެ. "އަޅުގަނޑު މިހާރު މުސްކުޅިވެއްޖެ. މުސްތަޙީލު ކަންކަމަށް އެދި ދުޢާކުރާހައި ހިތްވަރެއް މިހާރަކު އަޅުގަނޑުގެ ކިބަޔަކު ނެތް."\nމުލޫކުއްޠަވާއިފުންގެ ބޭފަވާތެރިކަމާއި މުޖާހިދުންގެ ފަތަޙަ\nأميـر يـوسف ގެ އަމުރުފުޅު އައުމާއެކު سعد بــن عبـدالمـنعــم ވަނީ ޙިޞްނުއްލައިޠުގެ އެންމެފަހުގެ ޙަމަލައިގައި ބައިވެރިވުމަށްޓަކައި އެއްހާސް އަސްވާރުން ފޮނުއްވައިފައެވެ. ބާކީތިބި ފަސްސަތޭކަ ސިފައިންގެ ތެރެއިން ކިއްލާގައި ބައިތިއްބަވައިފައިވަނީ ސާޅީސް އަސްވާރުންނެވެ. ބާކީ ތިބި ސިފައިން ވަނީ ކުދިކުދި ވިލިވިއްޔަށް ބައްސަވައިފައި ކޯރުގެ އައްސޭރީގެ ޗެކްޕޮއިންޓުތަކަށް ފޮނުއްވައިފައެވެ. އެހައި ސަރާސަރު ދިގު ސަރަޙައްދެއް ބަލަހައްޓަން އެހައި މަދު އަދަދެއްގެ ސިފައިން އެއްގޮތަކަށްވެސް ނުފުދެއެވެ. އެހެންކަމުން سعد ވަނީ ދުރު ސަރަޙައްދުތައް ބަލަހައްޓަން އެތަންތާނގެ މުސްލިމު ވަޒަންވެރީންގެ ޚިދުމަތް ހޯއްދަވައިފައެވެ. އެމީހުން ފަރުވާކުޑަކުރިޔަ ނުދެއްވައި އަބަދުވެސް ހުސިޔާރުކަމުގައި ބައިތިއްބެވުމަށްޓަކައި سعد ކޮންމެ ދުވަހަކުވެސް އެތައް އެތައް ކޯހަކަށް ދަތުރު ކުރައްވައެވެ. سعد އޭނާ ހުންނަވާ ކިއްލާގެ އިރުމަތީ ސަރަޙައްދަށް ވަޑައިގެންނެވި ދުވަހެކެވެ. އެދުވަހުވެސް އޭނާ އެތައް ކޯހަކަށް ދަތުރު ކުރެއްވިއެވެ. ވަރަށްގިނަ އަވަށްއަވަށުގައި ބުރުޖެއްސެވިއެވެ. އެތަންތާނގެ ދަނޑުވެރީންނާއި ގޮވީންނަށް އެބައިމީހުންގެ ވާޖިބު ހަނދާންކޮށްދެއްވުމަށްފަހު ކިއްލާއަށް އެނބުރިވަޑައިގެންނެވީ ރޭދެބައިވާން ކައިރިވެފައިހުއްޓައެވެ. އޭރު އޭނާ ހުންނެވީ ވަރަށްބޮޑަށް ވަރުބަލިފުޅުވެފައެވެ. ميـمــونـة އޭނާގެ އާދަފުޅުގެމަތީން سعد ގެ އިންތިޒާރުގައި ހޭފުޅުލައްވައި އިންނެވިއެވެ.\nދުވާލު ހަތަރުދަމުގެ މަސައްކަތްޕުޅުގެ ސަބަބުން سعد ހުންނެވީ ކުރީންވެސް ދެންނެވި ފަދައިން ނުހަނުބޮޑަށް ވަރުބަލިފުޅުވެފައެވެ. އެހެންކަމުން އޭނާ ފަރީއްކުޅުއްވައި ނިމިވަޑައިގެންނެވުމާއެކު އޮށޯވެވަޑައިގެން އަވަހާރަފުޅު ލައްޕަވައިފިއެވެ. ގަޑިޔެއްހައިއިރުވީތަނާ ميـمــونـة އޭނާގެ ގައިކޮޅުގައި ހިއްޕަވައި ފުރޮޅުއްވައި ގަދަ އަވަހާރަފުޅުން ހޭފުޅުލައްވުވައިފިއެވެ. ميـمــونـة ވިދާޅުވިއެވެ. "المـــاس ބޭރުގައިހުރެ އެބަދަންނަވާ!"\nسعد ތެދުވެވަޑައިގެން ބޭރަށް ނުކުމެވަޑައިގެންފިއެވެ. المـــاس ފެންޑާގައި ހުއްޓެވެ. "المـــاس ބޭބޭ ކީއްތަވީ؟" سعد ލޯފުޅު އުނގުޅުއްވަމުން ސުވާލު ކުރެއްވިއެވެ.\n"ދަރިފުޅުގެ އަވަހާރަފުޅު ހަލާކުކޮށްލެވުނީ ދަރިފުޅުގެ ނާއިބު ކޮމާންޑަރ މާބޮޑަށް ބާރު އަޅުއްވާތީ! ކޮންމެވެސް އަވަށެއްގެ ރިޟާކާރުން ދެމީހަކު އަތުލައިގަނެގެން ގެނެސްފި. އެބައިމީހުން އުޅުނީ ކޯރު ހުރަސްކޮށްފައި ޙިޞްނުއްލައިޠާ ދިމާޔަށް ދާން. އަވަށުގެ މީހުން އެބައިމީހުން ހުއްޓުވުމުން ބުނީ އެބައިމީހުންނަކީ ބަލަންސިއްޔާގެ މީހުންގެ ފަރިޔާދު ހިފައިގެން أميـر يـوسف ގެ އަރިހަށް ދާބަޔަކުކަމުގައި. ޖަވާބުގައި ފާރަވެރީން ބުނީ އެއްވެސްބަޔަކަށް ރޭގަނޑު ކޯރު ހުރަސްކުރުމުގެ ހުއްދަ ނުދެވޭނެކަމަށް. އެހެންކަމުން އެމީހުން އަވަށުގެ ވެރިޔާގެ އަރިހަށްދާން. އެމީހުން ބުނެފި. ތިމަންމެންވެސް މިތިބީ ރޭގަނޑު ހޭދަކޮށްލަން ބައެއްގެ މެހުމާންދާރީއަށް ބޭނުންވެފައި ކަމުގައި. ފާރަވެރީން އެއީ ތެދެއްކަމުގައި ހީކޮށްގެން އެމީހުން އަވަށާ ދިމާޔަށް ގެންގޮސްފި. އެއީ އެގާރަ މީހެއް. ފާރަވެރީންނަށް ހެދުނު ގޯހަކީ އެއީ މުސްލިމުންކަމުގައި ހީކޮށް އެމީހުން އަތަކުން ހަތިޔާރެއް ނާތުލާ. އަސްމައްޗަކުންވެސް ނުބާލާ. އެމީހުން އަވަށަށްދާންދިޔަ މަގުމަތީގައި މުޅީންވެސް ދެއްކީ ބަލަންސިއްޔާގެ މީހުންނަށް ގަންބީޠޫރުގެ ފަރާތުން ލިބެމުންދާ އަނިޔާގެ ވާހަކަ. އެހެންކަމުން ފާރަވެރީންގެ ހިތްތަކުން އެމީހުނާމެދު ޝައްކު ފިލައިފި. އަވަށާ ކައިރިޔަށް ދެވުމުން ފާރަވެރީން އެމީހުނާމެދު ހިތްހަމަޖައްސައިލައިގެން އެއްބަޔަކު އެނބުރި ޗެކްޕޮއިންޓަށް ހިނގައްޖެ. އެމީހުން ދިޔުމާއެކު އެޖަމާޢަތުގެ މީހުން ދެންތިބި ފާރަވެރީންނާ ޙަމަލަދީފި. ފާރަވެރީންގެ ބަޔަކު ޒަޚަމުކޮށްލައިފައި ފިލަން ދުއްވައިގެންފި. ފާރަވެރީން ރޮއި ހަޅޭއްލަވާ އަޑު އިވުމުން އަވަށުގެ މީހުން ނުކުމެ އެޖަމާޢަތުގެ މީހުން ފަހައިގެންފި. ތިންމީހަކު ވަށައިލައިގެން ހައްޔަރުކޮށްފި. ދެންތިބި މީހުން ފިލައިގެން ހިނގައްޖެ. އެމީހުންކުރެ އެކަކު ޤަތުލުވި. އަތުލައިގެނެވުނު މީހުންގެ ތެރެއިންވެސް އެކަކު ވަނީ ޒަޚަމުވެފައި. ފާރަވެރީން އައީ ޒަޚަމުވި މީހާ އަވަށުވެރިގޭގައި ބަހައްޓައިފައި އަނެއް ދެމީހުން ގޮވައިގެން. އެދެމީހުން އެކަކާވެސް ވާހަކައެއް ނުދައްކާ. އެމީހުން ބުނަނީ ތިމަންމެން ވާހަކަ ދައްކާނީ ތިޔަބައިމީހުންގެ ކޮމާންޑަރާ އެކަންޏޭ. އެމީހުން ލައިގެންތިބި ހެދުމުން އެނގޭގޮތުގައި އެއީ މަތީފެންވަރުގެ ބައެއް."\nسعد ސުވާލުކުރެއްވިއެވެ. "އެމީހުން ފާސްކުރެވުނުތަ؟"\n"އާދެ. އެކަމަކު އިޢުތިރާޟުކުރެވޭފަދަ ނުވަތަ އެމީހުން ކުށްވެރިކުރެވޭފަދަ އެއްޗެއް ނުފެނޭ."\nسعد އަވަސްއަވަހަށް ތިރިޔަށް ފައިބައިވަޑައިގެން ކިއްލާގެ އަނެއްކޮޅަށް ވަޑައިގެންފިއެވެ. ކިއްލާގެ ފާރަވެރީންނާއި އަވަށުގެ ބައެއްމީހުން ދެމީހަކު ވަށައިލައިގެން ތިއްބެވެ. سعد ވަޑައިގަންނަވާތަން ފެނުމުން އެމީހުން އެއްފަރާތަކަށް ޖެހިލައިފިއެވެ.\nބަރުބަރީ އޮފިސަރެއް سعد އަރިހުގައި ދެންނެވިއެވެ. "ކަލާ ހުންނެވީ ވަރަށްބޮޑަށް ވަރުބަލިފުޅު ވެފައިކަންވެސް އެނގޭ. އެކަމަކު މިމައްސަލައަކީ ކަލާއަށް އުނދަގޫފުޅު ކުރާންޖެހޭކަހަލަ މައްސަލައެއް!"\n"ވަރަށް ރަނގަޅަށް ތިޔަ ހެދީ."\nއަވަށުގެ މީހެއް ކުރިޔަށް ޖެހިލައިފައި ހާދިސާގެ ތަފުސީލުތައް سعد އަށް ދަންނަވައިދޭން އުޅުނެވެ. ނަމަވެސް سعد އޭނާގެ ވާހަކަ މެދުކަނޑުއްވައިލައްވައިފައި ވިދާޅުވިއެވެ. "އަޅުގަނޑު ތިޔަވާހަކަ އަޑުއަހައިފިން— ތިޔަބޭކަލުން ވާޖިބު އަދާކުރައްވައިފީމު. ތިޔަބޭކަލުންނަކީ އަޅުގަނޑުމެންގެ މިރޭގެ މެހުމާނުން."\nسعد ޤައިދީންނާ ދިމާޔަށް އެނބުރިވަޑައިގެންފިއެވެ. ސިފައިންގެ މީހެއް ދަންމަރެއް ހިފައިގެން سعد ގެ ކަނާތްޕުޅު ފަރާތުގައި ހުއްޓެވެ. سعد ވިދާޅުވިއެވެ. "ތިޔަބައިމީހުންގެ ދިފާޢުގައި އެއްޗެކޭ ބުނަން ބޭނުންތަ؟"\nމުސްލިމު އަންދަލުސްގެ އައްލަބީޠު (މިހާރުގެ Oviedo) ގެ އާސާރީ ޢިމާރާތެއް ---\nޤައިދީންގެ ތެރެއިން އެކެއް އިސްއުފުލައިލައިފައި ބުންޏެވެ. "އަޅުގަނޑުމެން ލައްކަ ވާހަކަ ދައްކާން އެބަހުރި. އަޅުގަނޑުމެންނަކީ ދުޝްމިނުންގެ ޖާސޫސުންނެއް ނޫންކަމުގެ ފުރިހަމަ ހެކި އަޅުގަނޑުމެންގެ އަތުގައި އެބަހުރި. އަޅުގަނޑުމެންނާ ބެހޭގޮތުން سلطـان معـتـمـد ގެ ހެކިބަސް ފުދޭކަމުގައި ކަލާ ދެކެވަޑައިގަންނަވާކަމުގައިވާނަމަ އަޅުގަނޑުމެން އެމަނިކުފާނުގެ އަރިހަށް ފޮނުއްވާ."\n"ވަރަށް ވަރުގަދަ ހެތްކެއް ތިޔަ ހުށަހެޅީ. އެކަމަކު އެންމެކުރީން ކަލެޔަށްޖެހޭނީ سلطـان معـتـمـد އާ ބަލަންސިއްޔާއާ އޮތީ ކޮންގުޅުމެއްކަން ސާބިތުކޮށްދޭން!"\nޤައިދީ ކަންބޮޑުވެފައި ޖަވާބު ދިނެވެ. "އަޅުގަނޑު ދިޔައީ ގަންބީޠޫރުގެ ތައްޔާރީތަކުގެ މަޢުލޫމާތު ހޯދަން سلطـان معـتـمـد އަންގަވައިގެން."\n"އެގާރަ މީހުން ގޮވައިގެން؟"\n"ނޫން. މިއީ ބަލަންސިއްޔާއިން އަޅުގަނޑާ އެކުގައި އައިމީހުން. އެމީހުންނަކީ أميـر يـوسف ގެ އަރިހަށްދާ ވަފުދެއް. ކޯރު ހުރަސްކުރުމަށްފަހު އަޅުގަނޑުމެންނަށް އަވަށުގެ ރިޟާކާރުންނާމެދު ޝައްކުވީ. އެއީ އަޅުގަނޑުމެން ފޭރޭންއުޅޭ ބައެކޭ ހީކުރެވުނީ."\n"ޑާކޫންދެކެ ބިރުގަންނަ މީހުން ރޭގަނޑަކު ދަތުރެއް ނުކުރާނެ!"\n"އަޅުގަނޑު ކަލާއާ ބަހުސެއް ނުކުރާނަން. އަޅުގަނޑުމެންނާމެދު ޝައްކު ކުރައްވަންޏާ سلطـان معـتـمـد ގެ އަރިހަށް ފޮނުއްވާ!"\n"سلطـان معـتـمـد މިދުވަސްކޮޅު އުޅުއްވަނީ ވަރަށް އަވަދިނެތި." سعد އެހެން ވިދާޅުވެފައި ސިފައިންގެ މީހާގެ އަތުން ދަންމަރު އަތުލައްވައިގެން ކުރިޔަށް ޖެހިވަޑައިގެން ޤައިދީގެ މޫނަށް އަލިކޮށްލައްވައިފިއެވެ. ސިކުންތުކޮޅެއްހައި އިރުގެ ތެރޭގައި އޭނާގެ ދަގަނޑު އަތްޕުޅު އޮތީ ޤައިދީގެ ކަރުގައެވެ."\n"އަހަންނާ ދިމާޔަށް ބަލާލަބަލަ!" سعد އެހެން ވިދާޅުވުމުން ޤައިދީ سعد އާ ދިމާޔަށް ބަލާންފަށައިފިއެވެ. އޭނާގެ މޫނު ރީނދޫވެއްޖެއެވެ. ބަސް ހުއްޓިއްޖެއެވެ.\nسعد ވިދާޅުވިއެވެ. "زيـاد! ކަލެޔަކީ އަބަދުވެސް ފިނޑިޔެއް. ކަލޭ އަހަރެންގެ ވަގުތު ނަގައިނުލާ. ކަލޭ ވާހަކައެއް ނުދައްކާނުތަ؟"\nسعد، زيـاد ގެ ކަރުފުޅަށް ވަރަށް ބާރަށް ފިއްތަވައިލެއްވިއެވެ. زيـاد ގެ ދެލޯފުޅު ހީވީ ބޭރަށް ނުކުމެއްޖެހެންނެވެ. سعد އަނެއްކާވެސް އޭނާގެ އަތްޕުޅު ދޫކޮށްލައްވައިފައި ވިދާޅުވިއެވެ. "ހީވަނީ ކަލޭ މިހާރު ލައްކަ ހަރުވެއްޖެހެން. އެކަމަކު އިންސާނީ ބުއްދިވަނީ ތިޔަކަހަލަ މީހުންގެ ހިތާއި ދުލާ ދެމެދު ގުޅުން އުފެއްދުމަށްޓަކައި އަޖައިބުވެ ހައިރާންވާފަދަ އީޖާދުތަކެއް ކޮށްފައި. މި ކިއްލާގެ ކޮޓަރިއެއްގައި އެބާވަތުގެ އާލަތެއް އެބަހުރި. އެ އާލަތް ފެންނައިރަށް ކަލޭ ގުރައެއްހެން މޮށޭންފަށައިފާނޫ. ހީވާގޮތުން އެއީ ކަލޭ ކަހަލަ ކޮންމެވެސް ބުއްދިވެރިޔެއްގެ އީޖާދެއް. އަހަރެމެން މިކިއްލާ ހިފުމަށްފަހު އެ އާލަތަކީ ބޭނުމެއްނެތް އެއްޗެއްކަމުގައި ހީކޮށް އަންދައިލަންވެސް ހިތަށްއެރި. އެކަމަކު ފަހުން ހިތަށް އަރައިފި. އެ އާލަތުގެ އުފެއްދުންތެރިޔާގެ ނަސްލުގެ ބޭފުޅަކުވެސް މިތަނަށް ވަޑައިގެންފާނެއޭ. މިއަދު ކަލޭ އަތުވެއްޖައީމު. މިހައިތަނަށް ކަލޭ ވާނީ ކުށެއްނެތް އެތައްބަޔަކު އެކަހަލަ އާލަތުގައި ތިއްބައިފައި. އަހަރެން ކަލޭގެ ގާތުގައި ބުނާކަށެއް ނުޖެހޭނެ. މުޖުރިމުން ލައްވައި ބަސްމޮއްޓުވަން އެއީ މިވެނިހައި ބޭނުންތެރި އާލަތެކޭއެއް."


Amilla faraathakun vi hiyaanaathe dhaulathuge bolugai elhenvee keehve? – adduLIVE\nއަމިއްލަ ފަރާތަކުން ވި ޚިޔާނާތެއް ދައުލަތުގެ ބޮލުގައި އެޅެންވީ ކީއްވެ؟\n1 Jul 17, 2019, 13:36 އަހުމަދު ނަސޫހް\nކުރީގެ ރައީސް އަބްދުﷲ ޔާމީންގެ ވެރިކަމުގައި އަމިއްލަ ފަރާތަކުން ހިންގި އެންމެ ބޮޑު އެއް ޖަރީމާއަކީ ސީލައިފުން ހުޅުމާލޭގައި އަޅަން ބުނި 3،000 ފްލެޓު އަޅަން ފައިސާ ނެގުމަށް ފަހު ފްލެޓު ނާޅައި ލާރިކޮޅާއެކު ފިލި ޖަރީމާއެވެ. މިމައްސަލާގައި ޝާމިލުވާ އެޗްޑީސީ އާއި ސަރުކާރުން ވެސް ވަނީ މައްސަލައިން ބަރީއާ ވެފައެވެ.\nނަމަވެސް ޔާމީންގެ ސަރުކާރު ނިމި މިހާރު އޮތް ރައީސް އިބްރާހިމް މުހައްމަދު ސޯލިހްގެ ސަރުކާރުން ވަނީ މިޚިޔާނާތުގެ ބަދަލު ދައުލަތުން، ދިވެހި ރައްޔިތުންގެ މާލިއްޔާތުން ދެއްކުމަށް ނިންމާފައެވެ. ފްލެޓު ގަތުމަށް ލާރި ދެއްކި ނިކަމެތި ރައްޔިތުން ބޯހިޔާވަހިކަން ނުލިބި ލާރިކޮޅުވެސް ނުލިބުމުން ކޯޓަށް މައްސަލަ ހުށައަޅާފައިވާއިރު ދައުލަތުން ވަނީ މިހާރު މިފްލެޓުތަކުގެ ބަދަލުގައި ސަރުކާރުގެ ބޯހިޔާވަހިކަމުގެ ސިޔާސަތުގެ ދަށުން ހާލުގައި ޖެހުނު ރައްޔިތުންނަށް ބޯހިޔާވަހިކަން ފޯރުކޮށްދޭން ނިންމާފައެވެ.\nދައުލަތުން ބުނެފައިވަނީ ކޯޓުން ބޭރުގައި ހައްލެއް ހޯދައިދިނުމަށް ނިންމީ، ދައުލަތުން އަދި ދައުލަތުގެ ކުންފުނި އެޗްޑީސީން ވެސް އޭގައި ޒިންމާވާކަށް ނުޖެހޭ ކަމަށެވެ. ނަމަވެސް އެނގި ފެންނަން އޮތް ހަގީގަތަކީ އެޗްޑީސީން ސީލައިފް ކުންފުންޏަށް ފްލެޓު އަޅަން ހަވާލުކުރީ އެ ކުންފުނީގައި އެފަދަ ޕްރޮޖެކްޓެއް ހިންގޭނެ މާލީ ގާބިލިއްޔަތުކަން ނެތް ކަން އެނގިތިބެ ކަމަށެވެ. ޕްރޮޖެކްޓު ދިނުމުގެ ކުރިން އެޗްޑީސީން ހެދި ޑިއު ޑިލިޖެންސުން އެކަން ހާމަވެއެވެ.\nސަރުކާރުގެ ނުފޫޒާއެކު ސީލައިފަށް އެ ޕްރޮޖެކްޓު ލިބިފައިވާކަން އެނގެނީ އެ ޕްރޮޖެކްޓު ސީލައިފަށް ލިބިފައިވަނީ އެހެން ބަޔަކަށް ބީލަން ހުށައެޅުމުގެ ފުރުސަތު ނުދީ، ރައީސް އޮފީހުގެ ކޮމިޓީއަކުން އެކަން ނިންމައި ކުންފުންޏާ ހަވާލުކޮށްފައިވާތީއެވެ. ޔާމީންގެ ވެރިކަމުގެ ޅަފަތުގައި، 2014 ވަނަ އަހަރުގެ މާޗު މަހުގެ 14 ވަނަ ދުވަހު ޕްރޮޖެކްޓު ސީލައިފަށް ދީފައިވާއިރު ސީލައިފުން ވަނީ އޭގެ ހަތަރު ދުވަސް ފަހުން ޔާމީންގެ އަމިއްލަ އެކައުންޓަށް 15،000 އެމެރިކާ ޑޮލަރު ޖަމާކޮށްފައެވެ. އެކަން ފެންމަތި ވުމުން "ސަން" އޮންލައިނުން ކުންފުންޏާ ސުވާލުކުރުމުން ދިން ޖަވާބަކީ، އެ 15،000 ޑޮލަރަކީ ކުންފުނީގެ މެނޭޖިން ޑިރެކްޓަރ އައްމަޓީގެ ކާރެއް ރައީސް ޔާމީން މަރާމާތު ކޮށްދީފައިވާތީ އޭގެ ބަދަލުގައި ދިން ފައިސާ ކަމަށެވެ. ޔާމީނަކީ ކާރު މަރަމާތު ކުރުމުގައި އެއްވެސް އިރަކު މަސައްކަތް ކުރެއްވި ބޭފުޅެއް ނޫނެވެ. އެމްއެމްޕީއާރުސީ ޚިޔާނާތުގެ ފައިސާއިން ވެސް އެއް މިލިއަން ޑޮލަރު ރައީސް ޔާމީންގެ އެކައުންޓަށް ޖަމާވެފައިވާއިރު އެއީ ކޮން ގޮތަކަށް ހޯދި ލާރިއެއްކަން އަދިވެސް ހާމައެއް ނުކުރެއެވެ.\nބިތު ފަންގި ނަގާ ބެލުމުން ކަން ހިނގާދިޔަ ގޮތް ވަރަށް ސާފެވެ. ރައީސް ޔާމީންގެ އެކައުންޓަށް 15،000 ޑޮލަރު، ދެ ލައްކައަށް ވުރެ ގިނަ ދިވެހި ރުފިޔާ ޖަމާކުރީ އެމަނިކުފާނުގެ ނުފޫޒުން އެ ޕްރޮޖެކްޓު އެ ކުންފުންޏަށް ދިނުމަށް ނިންމުމަށް ކަމަށް ބެލެވޭ ވަރަށް ހެކި އެބަހުއްޓެވެ.\nސުވާލަކީ ނިމިގެން ދިޔަ ސަރުކާރުން ހިންގާފައިވާ މިފަދަ ބޮޑެތި އެތައް ޖަރީމާތަކެއް ބަލައި ހައްގު އަދަބު ދޭނެ ކަމަށް ދިވެހި ރައްޔިތުންގެ ކައިރީގައި ވައުދުވި ސަރުކާރުން މިފަދަ މައްސަލަތައް ބަލައި ޚިޔާނާތްތެރިންނަށް ފިޔަވަޅު އަޅައި އަދަބު ދިނުމުގެ ބަދަލުގައި އެމީހުން ހިމާޔަތްކޮށް ރައްޔިތުންގެ ފައިސާއިން ބަދަލު ދެނީ ކޮން ހައިސިއްޔަތަކުންތޯއެވެ. މިއީ ސަރުކާރުން، ދައުލަތުގެ ބަންޑާރަ ނައިބު ޖަވާބުދާރީވާން ޖެހޭ ކަންކަމެވެ.\nރައީސް އިބްރާހިމް މުހައްމަދު ސޯލިހުގެ ވެރިކަން ފެށުނުތަނާ ފެންނަން ފެށި މަންޒަރަކީ އެއްވެސް ބެލުމެއް އެހުމެއް ސުވާލެއް ކުރުމެއް ނެތި ކުރީ ސަރުކާރުން ހިންގާފައިތިބި ޖަރީމާތަކުގެ ބަދަލު އެތައް މިލިއަނުން، ދައުލަތުގެ މާލިއްޔާތުން ދޭން ފެށިތަނެވެ. ބަދަލު ލިބޭ ފަރާތްތަކުގެ ތެރޭގައި ތިބީ ސަރުކާރުގެ އިސް މަގާމުތަކުގައި ތިއްބެވި ބޭފުޅުންނެވެ.\nސީލައިފް ކުންފުނިން ޚިޔާނާތްތެރިވެފައިވާ ފައިސާ އަނބުރާ ދެއްކުމަށް އެއްވެސް ގޮތަކުން އެންގި ކަމެއް ހާމައެއް ނުކުރެއެވެ. ނަމަވެސް ރައްޔިތުންނަށް ބަދަލު ދިނުމަށް ކަމަށް ބުނެ ދައުލަތުން ރައްޔިތުންގެ ފައިސާ ހޭދަކޮށް ބޯހިޔާވަހިކަން ފޯރުކޮށްދޭން ނިންމުމުން ލިބެނީ ވަރަށް ނުބައި މެސެޖެކެވެ. ރައްޔިތުންގެ ލޮލުގައި އަނދުން އަޅުވައި ބޮޑެތި އަދަދުން ފައިސާ ނަގައި އެފައިސާކޮޅު ހިފައިގެން ފިލުމުން އެއްވެސް ހާސް ކަމެއް ނެތި، މިނިވަންކަމާއެކު ދިރިއުޅެވޭއިރު އޭގެ ބަދަލު ދައުލަތުން ދައްކާދޭނެ ކަމެވެ. ހަމަ ޔަގީނުންވެސް މިމައްސަލަ ނިމުނު ގޮތަށް ބަލާއިރު ލިބެނީ އެ މެސެޖެވެ.\nސީލައިފްގެ ވެރިޔާ އައްމަޓީ ފައިސާކޮޅާއެކު ރާއްޖެއިން ބޭރަށް ފިލާފައިވާއިރު އޭނާ ހޯދަން އިންޓަޕޯލް އިން ވަނީ ރެޑް ނޯޓިސް ނެރެފައެވެ. ނަމަވެސް އެންމެނަށް ވެސް އެނގޭ ހަގީގަތަކީ އޭނާ ރާއްޖެއިން ބޭރުގައި އުޅެނީ ވަރަށް ވެސް މިނިވަންކަމާ އެކުގައި ކަމަށެވެ. ސަރުކާރުން އޭނާ ހޯދުމަށް ވެސް އަދި ޚިޔާނާތްތެރިވި ފައިސާ ހޯދުމަށް ވެސް މަސައްކަތެއް ކުރާ ތަނެއް ނުފެނެއެވެ.


REPORT: India Kandu ge "chokepoint" thah India ge mushu theraygai othee kihine? | ThePress\nއިންޑިއާ ކަނޑުގެ "ޗޯކްޕޮއިންޓް"ތައް އިންޑިއާގެ މުށު ތެރޭގައި އޮތީ ކިހިނެއް؟\nއިންޑިއާގެ ކަނޑުގެ އަސްކަރިއްޔާގެ ފައުޖެއް / ފޮޓޯ: ޑީއެންއޭ އިންޑިއާ\nދުނިޔޭގެ ކަނޑުގެ ސަތަހައިގެ 19.8 ޕަސެންޓް ނުވަތަ 70560000 އަކަ ކިލޯމީޓަރުގެ ބޮޑު ސަރަހަދަކަށް ފެތުރިފައިވާ އިންޑިއާ ކަނޑަކީ، ދުނިޔެ ބައިކޮށްފައި ވާ ކަނޑުތަކުގެ ލިސްޓުގައި3ވަނަ އަށް އެންމެ ބޮޑު ކަނޑެވެ. އުތުރު ބިތުން އޭޝިއާ، ހުޅަނގު ބޮތުން އެފްރިކާ އަދި އިރުމަތީ ބިތުން އޮސްޓްރޭލިއާއާ ގުޅިފައިވާ މި ކަނޑަކީ، އިގުތިސޯދީ، މަދަނީ އަދި އަސްކަރީ ބައިނަލްއަގުވާމީ ދަތުރުފަތުރުގެ ޗާޓުގައިވެސް ރަނުގެ މުތެއް ފަދަ މުހިންމު ކަނޑެކެވެ. މުޅި ދުނިޔޭގެ ނުފޫޒު ބޭނުންވާ ބަޔަކަށް، އިންޑިއާ ކަނޑުގެ ކޮންޓްރޯލް ލިބުން ލާޒިމެވެ.\nއިންޑިއަން އޯޝަން ނުވަތަ އިންޑިއާ ކަނޑުގެ ސަރަހައްދުގައި މިވަގުތު އޮތް އެންމެ ނުފޫޒުގަދަ އަސްކަރީ ބާރަކީ، އިންޑިއާ ކަމާ މެދު ދެބަސްވެވެން އޮތް ފުރުސަތު ދަނީ ދުވަހަކަށް ވުރެ ދުވަހެއް ހަނިވަމުންނެވެ. އިންޑިއާ ކަނޑުގެ ސަރަހައްދަށް އަސްކަރީ ނުފޫޒު ފޯރުވުމުގައި އެއްކޮޅުގައި ޗައިނާ އޮތްއިރު، އަނެއް ކޮޅުން ކޮންޓްރޯލް ކަށަވަރު ކުރުމަށް މަސައްކަތް ކުރަނީ، އިންޑިއާ ކުރީގައި އޮތް ވަރުގަދަ އިއްތިހާދަކުން ކަމުގައިވެސް ސިފަކުރެވިދާނެއެވެ.\nއިންޑިއާގެ ކަނޑުގެ އަސްކަރީ މަނަވަރު އަރުމާދެއް / ފޮޓޯ: ޑީއެންއޭ އިންޑިއާ\nކަން މިހެން އޮތް އިރު، އިންޑިއާ ކަނޑުގެ މުހިންމު "ޗޯކްޕޮއިންޓް" ތަކެއްގެ ކޮންޓްރޯލް އޮތީވެސް އިންޑިއާއަށް ކަމުގައި ގަބޫލު ކުރަން ޖެހެއެވެ. ޗޯކްޕޮއިންޓްއަކީ، ޖިއޮގްރަފީ ގޮތުން ބިމެއްގައި ނަމަ ވާދީއެއް ނުވަތަ ބުރިޖެކެވެ. ކަނޑުގައި ނަމަ، ކަނޑުއޮޅިއެކެވެ. ޗޯކްޕޮއިންޓްއަކަށް ވަނީ، އެ ސަރަހައްދަކުން އަސްކަރީ ބާރުތައް ދަތުރު ކުރުމަށް އިންތިހާ އަށް ފުރުސަތު ހަނިކޮށްފައި އޮތުމުންނެވެ. ނަތީޖާއެއްގެ ގޮތުން، ހަނި ސަރަހައްދު ކަޑަތު ކުރަންޖެހޭ އަސްކަރީ ބާރުގެ، ބާރުވެރިކަން ހަނި ކުރުވުމަކީ، މި ފަދަ ޗޯކްޕޮއިންޓްތަކުގެ ހަގީގީ މަގުސަދެވެ. އެ ސަރަހައްދެއްގެ އިސްތިރާޖީ ބާރުވެރިކަން ގަދަވާ ވަރަކަށް، ޗޯކްޕޮއިންޓްތައް ކޮންޓްރޯލް ކުރާ ބައެއްގެ ބާރު ގަދަވެއެވެ.\nއަދުގެ ހާލަތަށް ބަލާއިރު އިންޑިއާ ކަނޑުގެ މުހިންމު ޗޯކްޕޮއިންޓްތަކެއްގެ ކޮންޓްރޯލް ނަގާފައި ވަނީ އިންޑިއާއިންނެވެ. ވަކިން ހާއްސަކޮށް، އިންޑިއާ ކަނޑާ، ހުޅަނގެ ޕެސިފިކް ކަނޑު ގުޅާލަދޭ މަލަކާ ސްޓްރެއިޓް ނުވަތަ މަލަކާ ކަނޑުއޮޅި ހިމެނޭ ސަރަހައްދުގެ ކޮންޓްރޯލް ވެސް އޮތީ އިންޑިއާގެ މުށުތެރޭގައި ކަން ފާހަގަ ކުރަންޖެހެއެވެ. މިއީ އިންޑިއާގެ ޒަމާންވީ ހަތުރުވެރިޔާ – ޗައިނާ، އެ ދާއިރާއަކުން އެންމެ ކުރިއަރާ ގޮސްފައިވާ ވިޔަފާރިއާއި ހަކަތައިގެ ދަތުރުފަތުރުގެ ނިޒާމަށް އިންތިހާއަށް މުހިންމު ރާސްތާއެކެވެ.\nސްޓްރެއިޓް އޮފް މަލަކާ ސަރަހައްދު / ފޮޓޯ: ޖަކާޓާ ޕޯސްޓް\n1971 ވަނަ އަހަރުގެ ހަނގުރާމައިގެ ތެރޭގައި، އިންޑިއާއިން ވަނީ ޕާކިސްތާނާ ދެކޮޅަށް ހުރަސްތަކެއް ކަނޑުގެ ސަރަހައްދު ބޭނުން ކުރުމުގައި ހުރަސްތަކެއް ކުރިމަތިކޮށްފައެވެ. ނަމަވެސް، ޗައިނާގެ ސަރުކާރާ ދެކޮޅަށް އިންޑިއާއިން އަދި މިފަދަ ފިޔަވަޅެއް އަޅާފައެއް ނުވެއެވެ. ގަލްވާން ވާދީގެ ކުރިމަތިލުންތަކަށްފަހު އިންޑިއާގެ ކަނޑުގެ އަސްކަރިއްޔާ އެލާޓަށް ލުން ފިޔަވާ އިތުރު ފިޔަވަޅެއް ނާޅައެވެ.\nނަމަވެސް، ކަނޑުދަތުރަށް ހުރަސް އެޅޭ ފަދަ ފިޔަވަޅުތަކެއް އެޅުމުގެ ފިކުރެއް ނެތް ކަމަކަށްވެސް އިންޑިއާއަކުން ނުބުނެއެވެ.\nމިއަހަރުގެ ޖޫން މަހަށް ޖެހިލާއިރު، އެމެރިކާ އަސްކަރިއްޔާގެ މަނަވަރު ޔޫއެސްއެސް ތިއެޑޯ ރޫޒަވެލްޓް، މަލަކާ ކަނޑުއޮޅީގައި އޮތް ކަމުގެ ރިޕޯޓްތައް ފެންމަތިވިއެވެ. އެއީ، އެމެރިކާ އޮތީ އިންޑީއާއާ އެކުގައި ކަން އެންގުމުގެ ރަމްޒެއްގެ ގޮތުން ކުރި ކަމެއްކަމަށް ބުނެވެއެވެ. ހަމަ އެ މަސް ތެރޭ، ޗައިނާއިންވެސް މިފަދަ އަޑުތަކެއް ފަތުރަން ފެށިއެވެ. އެއީ ދެކުނު ޗައިނާ ކަނޑުގެ ސަރަހައްދުގައި، ޗައިނާއިން އަސްކަރީ ތަމްރީނުތަކެއް ހިންގާ ކަމުގެ އަޑުތަކެވެ.\nއެމްއެންޑީއެފްއާ އެކު ހިންގާ މެރިޓައިމް ޕެޓްރޯލަށް އައި އިންޑިއާގެ މަނަވަރު / ފޮޓޯ: އެމްއެންޑީއެފް\nއިންޑިއާ ކަނޑުގެ ސަރަހައްދުގައި ޗައިނާއަށް މާ ބޮޑު ބާރެއް ނެތް ކަން އެ ގައުމުން ގަބޫލު ކުރެއެވެ. މަލަކާގެ މައްސަލަވެސް ޗައިނާގެ ސަރުކާރަށް އެނގެއެވެ. މަލަކާ ކަނޑުއޮޅީގެ ހަރަކާތްތައް މޮނިޓާ ކުރުމުގައި ނުފޫޒު އޮތީ އިންޑިއާއަށެވެ. ލޮމްބޮކްއާއި ސުންޑާ ކަނޑުއޮޅީގެ ހާލަކީވެސް ހަމަ މިއީއެވެ. މި ސަރަހައްދުތަކުން ދަތުރުކުރާ ވިޔަފާރި ނާ ފަހަރަށް ނުފޫޒު ފޯރުވުމުގެ ފުރިހަމަ ބާރު، އިންޑިއާއަށް އޮވެއެވެ.\nދެކުނު ޗައިނާ ކަނޑުގެ ސަރަހައްދަށް ބަލާއިރު، ޗައިނާއަށް މި ކޮންޓްރޯލްއެއް ނެތެވެ. އެ ސަރަހައްދުގެ މިލްކުވެރިކަމުގެ ހަނގުރާމަ، ޗައިނާއިން ކުރަނީ6ގައުމަކާ ދެކޮޅަށެވެ. ޗައިނާއަށް އިމްޕޯޓް ކުރާ ތެލުގެ ޝިޕްމަންޓްގެ 80 ޕަސެންޓް ދަތުރު ކުރަނީ މަލަކާ ކަނޑުއޮޅި ހުރަސްކޮށެވެ. ޗައިނާގެ ވިޔަފާރި އުފެއްދުންތަކުގެ މުހިންމު ހިއްސާވެސް ދަތުރު ކުރަނީ މިރާސްތާއިންނެވެ.\nރާއްޖޭގައި ތިބި އިންޑިއާ މީހުން ބަލައި އައި މަނަވަރު ރާއްޖޭގައި ބަނދަރުކޮށްފައި / ފޮޓޯ: އިންޑިއާ އިން މޯލްޑިވްސް\nއަހަރުގެ މިހާ ހިސާބަށް އާދެވުނުއިރު، އިންޑިއާއިން ވަނީ އިންޑިއާ ކަނޑުގެ ސަރަހައްދަށް އިތުރު ނުފޫޒެއް ގަދަ ކޮށްފައެވެ. ކުއަޑްގެ ނަމުގައި4ގައުމެއް އެކުވެގެން އިންޑިއާއިން ދަނީ އަސްކަރީ ތަމްރީނުތައް ވަރުގަދަ ކުރަމުންނެވެ. ދުނިޔޭގެ އެންމެ ނުފޫޒުގަދަ އަސްކަރީ ބާރުގެ ގޮތުގައި ސިފަ ކުރަމުން އަންނަ އެމެރިކާގެ އަސްކަރީ ފްލީޓުވެސް ބައިވެރިކޮށްގެންނެވެ. ދޭދޭ ގައުމުގެމެދުގައި ސެޓެލައިޓް މައުލޫމާތު ހިއްސާ ކުރުމަށް އެމެރިކާއާއި އިންޑިއާއާ ދެމެދު އެއްބަސްވުން އެކުލަވާލިތާ އަދި މާ ގިނަ ދުވަހެއް ނުވެއެވެ. އިންޑިއާއިން މިހުރިހާ ކަމެއް ކުރުމުގެ ފަހަތުގައި މަގުސަދެއް ނެތީ ނޫންކަން، ނުހަނު ސާފު ނޫންހެއްޔެވެ!\nރިޕޯޓް އިންޑިއާ އިންޑިއާ-ޗައިނާ ކޯޅުން އިންޑޯ-ޕެސިފިކް ދުނިޔެ ޗައިނާ


BREAKING: 65 aharuvumun raees kamah kurimathinulevey sharuthu baathil koffi | Mihaaru\nމަޖިލީހުގެ މިއަދުގެ ޖަލްސާގެ ރިޔާސަތު މަޖިލީހުގެ ރައީސް ގާސިމް ބަލަހައްޓަވަނީ. -- ފޮޓޯ: މަޖިލިސް\n65 އަހަރު ވުމުން ރައީސް ކަމަށް ކުރިމަތިނުލެވޭ ޝަރުތު ބާތިލްކޮށްފި\n29 ނޮވެމްބަރ 2018 - 00:02 13 comments\nރައްޔިތުންގެ މަޖިލިހުގެ މިހާރުގެ ރައީސް ގާސިމް އިބްރާހިމާއި ކުރީގެ ރައީސް މައުމޫން އަބްދުލްގައްޔޫމް ފަދަ ބޭފުޅުންނަށް އަމާޒުކޮށް، 2015 ގައި ގާނޫނުއަސާސީގެ 109 ވަނަ މާއްދާގެ (ނ) އަށް 65 އަހަރުގެ ޝަރުތު ހިމެނީ ކެލާ ދާއިރާގެ މެމްބަރު އަލީ އާރިފްގެ ހުށައެޅުއްވުމަކަށެވެ. މި ޝަރުތުގެ އިތުރުން 30 އަހަރު ވުމުން ރައީސް ކަމަށް ކުރިމަތިލެވޭނެ ގޮތަށް ވެސް ހެދި އެވެ. ކުރިން ގާނޫނުއަސާސީގައި އޮންނަ ގޮތުން ރައީސްގެ މަގާމަށް ކުރިމަތިލެވޭނީ 35 އަހަރުން މަތީގެ މީހުންނަށެވެ. ދޮށީވެގެން ވަކި އުމުރެއް ކަނޑައަޅާފައެއް ނުވެ އެވެ.\nކުރީގެ ރައީސް އަބްދުﷲ ޔާމީނާއި އެމަނިކުފާނުގެ އެންމެ އަރިސް ވާގިވެރިޔަކަށް އޭރު ހުންނެވި ޓޫރިޒަމް މިނިސްޓަރު އަދި ފަހުން ނައިބު ރައީސް އަހުމަދު އަދީބު އަޑީގައި ހުންނަވައިގެން ގެނައި އެ ބަދަލު މިރޭ ބާތިލްކުރީ ވޯޓުގައި ބައިވެރިވެވަޑައިގެންނެވި 72 މެމްބަރުންގެ އިއްތިފާގުންނެވެ.\nގާނޫނުއަސާސީ އަށް އިސްލާހެއް ގެނެވޭނީ މަޖިލީހުގެ ޖުމްލަ މެމްބަރުންގެ ހަތަރު ބައިކުޅަ ތިން ބައި މެމްބަރުންގެ ވޯޓު ލިބިގެންނެވެ. އެއީ މިހާރު ތިއްބެވި 79 މެމްބަރުންގެ ތެރެއިން މަދުވެގެން 64 މެމްބަރުންގެ ވޯޓެވެ.\nއާ ގާނޫނުއަސާސީ އައި ފަހުން ބޭއްވި ފުރަތަމަ ދެ ރިޔާސީ އިންތިހާބުގައި ވެސް ވާދަކުރެއްވި ގާސިމަށް ކުރިމަތިކުރި ހުރަސް އެންމެ ފަހުން ބާތިލް މިކުރީ އެމަނިކުފާނު، ރައްޔިތުންގެ މަޖިލިހުގެ ރިޔާސަތުގައި އިންނަވަ އެވެ. އަދި މި އަހަރުގެ ރިޔާސީ އިންތިހާބުގައި ޔާމީނަށް ނާކާމިޔާބީއާ ކުރިމަތިވެވަޑައިގެންނެވި އެއް ސަބަބަކީ، އިންތިހާބުގައި ވާދަނުކުރެއްވިޔަސް، ގާސިމެވެ.\nރައީސް ކަމަށް ކުރިމަތި ލެވޭނީ 30 އަހަރާއި 65 އަހަރާ ދެމެދުގެ މީހުން ކަމަށް ކަނޑައަޅައި ގާނޫނުއަސާސީ އަށް ބަދަލު ގެނައީ، ޔާމީންގެ ވެރިކަމުގައި ޕީޕީއެމަށް މަޖިލީހުގެ މެޖޯރިޓީ އޮތް އިރުގަ އެވެ. އެކަން ކުރިން އޮތް ގޮތަށް ބަދަލުކުރަން ހުށައެޅީ ވެސް ޕީޕީއެމުންނެވެ.\nއުމުރު 30 އަހަރަށް ހަގުކުރީ އޭރު 35 އަހަރު ނުވާ އަދީބު، ނައިބު ރައީސްގެ މަގާމަށް ގެނައުމުގެ ބޭނުމުގަ އެވެ. އޭރު ރައްޔިތުންގެ މަޖިލިހުގެ ގިނަ މެމްބަރުންތަކެއް ތިއްބެވީ އަދީބުގެ ދަށުވެފަ އެވެ.\nދުނިޔޭގެ ގިނަ ގައުމުތަކުގެ އެންމެ މަތީ ވެރިޔާގެ މަގާމަށް އާދެވެނީ އެންމެ ހަގުވެގެން 35 އަހަރު ވުމުންނެވެ. ބައެއް ގައުމުތަކުގައި އެންމެ ހަގު އުމުރު 40 އަހަރަށް ވެސް ހަދާފައި އެބަ ހުއްޓެވެ. އުމުރު ދޮށީވެގެން އެ މަގާމަށް ނާދެވޭނެ ހުރަހެއް ގިނަ ގައުމުތަކުގައި ނެތެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް އެމްޑީޕީ މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް މަޖިލީހުގެ މެމްބަރުން އަދާލަތު ޕާޓީ ޖުމްހޫރީ ޕާޓީ ޕީޕީއެމް ރާއްޖޭގެ ގާނޫނުއަސާސީ ރިޔާސީ އިންތިޚާބު އެމްޑީއޭ


Jaluthakuge asaasee sharuthutha gazette kuranee\nއިނިސްޕެކްޓާ އޮފް ކަރެކްޝަނަލް ސާވިސް އަހުމަދު މުހައްމަދު ފުޅު (ދޮނާ): ސީއެންއެމްގެ އިތުރު ކާފު ޕްރޮގްރާމުގައި\nޖަލުތަކުގެ އަސާސީ ޝަރުތުތައް ވަރަށް އަވަހަށް ގެޒެޓު ކުރެވޭނެކަމަށް އިނިސްޕެކްޓާ އޮފް ކަރެކްޝަނަލް ސާވިސް އަހުމަދު މުހައްމަދު ފުޅު (ދޮނާ) ވިދާޅުވެއްޖެއެވެ.\nސީއެންއެމްގެ އިތުރުކާފު ޕްރޮގްރާމުގައި ވާހަކަ ދައްކަވަމުން ދޮނާ ވިދާޅުވީ، ޖަލުތަކުގެ އަސާސީ ޝަރުތު ކަނޑައެޅުމަކީ ޖަލުތަކާ ބެހޭ ގާނޫނުގެ ދަށުން، އިނިސްޕެކްޓާ އޮފް ޕިރިޒަންސްގެ މަސްއޫލިއްޔަތެއްކަމަށެވެ. ނަމަވެސް އެ ގާނޫނު ވުޖޫދަށް އައިތާ ފަސް އަހަރަށްވުރެ ގިނަ ދުވަސް ވެގެން ގޮސްފައިވާއިރު، އެ ޝަރުތުތައް ކަނޑައަޅާފައިނުވާކަމަށެވެ. ނަމަވެސް މިހާރު އެ މަސައްކަތް ކުރަމުން ގެންދަވާ ކަމަށާއި، މިގޮތުން އެ ޝަތުރުތަކުގެ ފަސްޓް ޑްރާފްޓު މިހާރު އެކުލަވާލެވިފައިވާކަމަށް ވެސް ވިދާޅުވިއެވެ.\n"ދިވެހިރާއްޖޭގެ ޖަލުތަކުގަ ހުންނަންޖެހޭ އަސާސީ ޝަރުތު އަދި ކަނޑަނާޅާ މިއުޅެނީ. އެކަން ކަނޑަނޭޅި އޮތީމަ ވަރަށް ގިނަ މައްސަލަތައް އެބަދިމާވޭ. މީހަކު ބަންދުކުރާއިރު އެމީހާއަށް އެންމެ ކުޑަމިނުން ދޭންޖެހޭނީ ކޮންކޮން އެއްޗެހިތަކެއްތޯ؟ އެތާނގެ އިންފްރާ ސްޓްރަކްޗާގަ ހުންނަންޖެހޭ އަސާސީ ޝަރުތަކަކީ ކޮބާތޯ؟ ކަރަނޓާ އައްޔާ ސާފު ވައިލިބެންޖެހޭތޯ؟ މިފަދަ އަސާސީ ކަންކަން ކަނޑަ ނާޅާ މިއޮތީ،" އިނިސްޕެކްޓާ އޮފް ކަރެކްޝަނަލް ސާވިސް ވިދާޅުވިއެވެ.\nޖަލުތަކާއި ޕެރޯލްގެ ގާނޫނު ބުނާގޮތުން ޖަލުތަކުގެ އަސާސީ ޝަރުތުތަކަކީ ވަކި ގަވާއިދެއްގެ ދަށުން ކަނޑައަޅަންޖެހޭ ކަންތައްތަކެކެވެ. ނަމަވެސް ކުރީގެ ސަރުކާރުން އައްޔަނުކުރި އިނިސްޕެކްޓާ އޮފް ޕިރިޒަންސް މި މަސައްކަތް ނުކުރައްވައެވެ.\nދޮނާ ވިދާޅުވީ މިހާރު ރާއްޖޭގަ ހެދިފައި ހުރި ގިނަ ޖަލުތަކަކީ ކޮންމެވެސް އެެހެން ބޭނުމަށް ކުރިން ބޭނުންކުރިތަންތަން ކަމަށާއި، އޭގެތެރެއިން ގިނަ ތަންތަނަކީ އިންސާނުން ބަންދުކުރަން އެކަށީގެންވާ ތަންތަން ނޫންކަމަށެވެ. ނަމަވެސް މި ސަރުކާރުން ހާއްސަ އިސަކަމެއް ދީގެން މީހުން ރިހިބިލިޓޭޓް ކުރުމާއި، އަލުން މުޖުތަމައުއަށް ނެރި ރީ އިންޓަގްރޭޓް ކުރުމުގެ މަސައްކަތް ކުރަމުން އަންނަކަމަށެވެ. އަދި އައުޖަލެއް އެޅުމުގެ މަސައްކަތް ކުރިއަށްދާކަމަށާއި، އެ މަސައްކަތްތައް ވަރަށް އަވަހަށް އިއުލާނު ކުރެވޭނެކަމަށް ވެސް ދޮނާ ވިދާޅުވިއެވެ.


ކޯވިޑް-19 : ރައްކާތެރިކަމުގެ ފިޔަވަޅުތަކާ ޚިލާފުވި 350އަށްވުރެ ގިނަ މީހުން ޖޫރިމަނާކޮށްފި ކޯވިޑް-19 : ރައްކާތެރިކަމުގެ ފިޔަވަޅުތަކާ ޚިލާފުވި 350އަށްވުރެ ގިނަ މީހުން ޖޫރިމަނާކޮށްފި\nކާފިއު ވަގުތު މާލޭގެ މަގުތައް ބެލެހެއްޓުމުގައި ސަލާމަތީ ބާރުތަކުން ހަރަކާތްތެރިވަނީ / ފޮޓޯ: ޕޮލިސް މީޑިއާ\nކޯވިޑް-19އާ ގުޅިގެން އަޅާފައިވާ ރައްކާތެރިކަމުގެ ފިޔަވަޅުތަކާ ޚިލާފުވި 350 އަށްވުރެ ގިނަ މީހުން ޖޫރިމަނާކޮށްފިއެވެ.\nހެލްތު އިމަރޖެންސީ އޮޕަރޭޝަން ސެންޓަރުން ބޭއްވި ނޫސްވެރިންގެ ބައްދަލުވުމުގައި ރައީސުލްޖުމްހޫރިއްޔާގެ އޮފީހުގެ ތަރުޖަމާނު މުޙައްމަދު މަބްރޫކް އަޒީޒް ވިދާޅުވީ، ވޭތުވެދިޔަ 24 ގަޑިއިރު ތެރޭގައި މާސްކް ނާޅައިގެން 135 މީހަކު ޖޫރިމަނާ ކޮށްފައިވާކަމަށެވެ. އަދި ކާފިއުގެ ވަގުތުތަކުގައި ބޭރުގައި އުޅުނު 217 މީހަކު ޖޫރިމަނާކޮށް، ރައްކާތެރިކަމުގެ ފިޔަވަޅުތަކާ ޚިލާފުވި3ތަނެއްވެސް ޖޫރިމަނާކޮށްފައިވާކަމަށް މަބްރޫކް ވިދާޅުވިއެވެ.\nކޯވިޑް-19އާ ގުޅިގެން އާއްމު ޚިދުމަތްދޭ ތަންތަނުގައި ފުރިހަމަކުރަންޖެހޭ ގިނަ ކަންތައްތަކެއް އެޗް.ޕީ.އޭއިން ވަނީ ކަނޑައަޅާފައެވެ. އަދި ރައްކާތެރިކަމުގެ ފިޔަވަޅުތައް އެތަންތަނުގައި ތަންފީޒުކުރަމުންދާ މިންވަރު ދޭތެރެ ދޭތެރެއިން ބެލުމުގެ މަސައްކަތް ދަނީ ކުރަމުންނެވެ. ރާއްޖޭގެ ޙާލަތު އަނެއްކާވެސް ގޯސްވުމާގުޅިގެން، ފިހާރަތަކާއި ރެސްޓޯރެންޓްތަކާއި ޖިމްތަކާއި ސެލޫންތައްފަދަ ތަންތަން އިންސްޕެކްޓްކުރުމުގެ މަސައްކަތް އަލުން ވަނީ ފަށާފައެވެ. އެގޮތުން ފާއިތުވި 24 ގަޑިއިރުގެ ތެރޭގައި އެފަދަ 50 ތަނެއް އިންސްޕެކްޓްކޮށްފައިވާކަމަށާއި، އެ ހުރިހާތަނެއްގައިވެސް ރައްކާތެރިކަމުގެ ފިޔަވަޅުތައް ފުރިހަމައަށް އަޅާފައިވާކަން މަބްރޫކް ފާހަގަކުރެއްވިއެވެ.\nކޯވިޑް-19އިން ރައްކާތެރިވުމުގެގޮތުން އަޅާފައިވާ ފިޔަވަޅުތަކުގެ ތެރޭގައި މަގުމަތީގައި އުޅޭއިރު މާސްކް އެޅުމަކީ މަޖުބޫރު ކަމެކެވެ. މި ބަލީގެ ނުރައްކާ ބޮޑުވުމާގުޅިގެން ބަލި ފެތުރުން ކޮންޓްރޯލްކުރުމުގެގޮތުން މާލޭ ސަރަހައްދުގައި ރައްކާތެރިކަމުގެ ފިޔަވަޅުތައް ވަރުގަދަކުރަން ފަށާފައިވަނީ މިމަހުގެ 5ވަނަ ދުވަހުން ފެށިގެންނެވެ. އެގޮތުން ފުރަތަމަ ފިޔަވަޅެއްގެގޮތުން މާލޭ ސަރަޙައްދުގައި މެންދަމު 12އިން ފަތިހު 4އަށް ވެހިކަލް ދުއްވުން ވަނީ މަނާކޮށްފައެވެ. އަދި މިމަހުގެ 6ވަނަ ދުވަހު ވަނީ ކާފިއު އިޢުލާންކޮށް، ރޭގަނޑު 09:00އިން ފަތިހު 04:00އަށް، އެއްގަމު އުޅަނދުފަހަރު ދުއްވުމާއި، މަގުމައްޗާއި ޢާންމު ތަންތަނަށް މީހުން ނުކުމެއުޅުން މަނާކޮށްފައެވެ.\nއެހެންނަމަވެސް މާލޭ ސަރަހައްދުގައި ކޯވިޑްގެ ކޭސްތައް ރިޕޯޓްކުރާ މިންވަރު އިތުރުވުމާގުޅިގެން މިމަހުގެ 12ވަނަ ދުވަހުން ފެށިގެން ކާފިއު ގަޑި ވަނީ އިތުރުކޮށްފައެވެ. އެގޮތުން މެއި މަހުގެ 12އިން ފެށިގެން އެއް ހަފުތާގެ މުއްދަތަށް މާލެ ސަރަޙައްދުގައި ހަވީރު 04:00އިން ފަތިހު 4:00އާ ދެމެދު ބޭރަށް ނިކުމެ އުޅުން ވަނީ މަނާކޮށްފައެވެ. މާސްކް ނާޅައި އުޅުމާއި ކާފިއުގެ ވަގުތުތަކުގައި ބޭރުގައި އުޅޭނަމަ 1،000 ރުފިޔާއިން ޖޫރިމަނާކުރާނެއެވެ.\nފުލުހުން ވަނީ ކޯވިޑުން ރައްކާތެރިވުމަށް އެޗް.ޕީ.އޭއިން އަންގާފައިވާ އެންގުން ތަންފީޒް ކުރުމަށް އެއިދާރާއިން ޚާއްސަ މަސައްކަތްތަކެއް ކުރަމުން ގެންދާނެކަމަށް ވިދާޅުވެފައެވެ.


Team Profile - England\nފުޓްބޯޅައިގެ އާންމު ގަވައިދުތަކާއެކު ފުޓްބޯޅަ ތަރާފު ކުރި ބަޔަކީ އިނގިރޭސިންނެވެ. ދުނިޔޭގެ އެންމެ ވާދަވެރިކަން ބޮޑު ޑޮމެސްޓިކް ލީގް ވެސް އޮތީ އިންގްލެންޑުގަ އެވެ. ނަމަވެސް ދުނިޔޭގެ ފުޓްބޯޅައިގައި މާ ގަދަ ބާރެއްގެ ގޮތުގައި އިނގިރޭސިންގެ ނަން ކިޔައެއް ނޫޅެ އެވެ. އަމިއްލަ ގައުމުގައި 1966 ވަނަ އަހަރު ބޭއްވި ވޯލްޑްކަޕް ކާމިޔާބު ކުރި އެވެ. އޭގެ ފަހުން ސެމީ ފައިނަލަށް ދެވުނީވެސް އެންމެ ފަހަރަކު އެވެ. އިޓަލީގައި 1990 ވަނަ އަހަރު ބޭއްވި ވޯލްޑްކަޕުގެ ހަތަރު ވަނަ ލިބުނީ އިންގްލެންޑަށެވެ. އެންމެ ފަހުން ބޭއްވި ވޯލްޑްކަޕްގެ ގުރޫޕް ސްޓޭޖުން ކަޓައިގެން ދިޔައީ އެވެ. އެއީ 1958 ވަނަ އަހަރުގެ ގެ ފަހުން ވޯލްޑްކަޕްގެ ގުރޫޕް ސްޓޭޖުން އެ ޓީމު ކެޓި ފުރަތަމަ ފަހަރެވެ. ރަޝިއާގެ ވޯލްޑްކަޕަށް އިނގިރޭސިން ދަނީ ބޮޑެތި ޝަކުވާތަކެއް އުފުލަމުންނެވެ. ވޯލްޑްކަޕްގެ ބިޑު ރަޝިއާއަށް ދިނީ ގަވާއިދާ ހިލާފަށް ކަމަށް ބުނެ ރަޝިއާ އާއި ފީފާއާ ދިމާލަށް ތުހުމަތުގެ އިނގިލި ދިއްކުރަނީ އިނގިރޭސިންނެވެ.\nއިނގިރޭސި ގައުމީ ޓީމުގައި ދަމަހައްޓަމުން އަންނަ އެންމެ ހިތްގައިމު ރެކޯޑަކީ، އޮކްޓޯބަރު 2009 ން ފެށިގެން ބޮޑު މުބާރާތެއްގެ ކޮލިފައިންގެ އެއް ވެސް މެޗަކުން އިނގިރޭސިން ބަލިވެފައި ނުވުމެވެ. ތަފާތު ތިން ކޯޗުންނާއެކުވެސް އިނގިރޭސި ގައުމީ ޓީމު ދަނީ އެކަން ދަމަހައްޓަމުންނެވެ. ކޮލިފައިންގައި ބަލި ނުވެ 39 މެޗު ފުރިހަމަ ކޮށްފި އެވެ. މިފަހަރުގެ ވޯލްޑްކަޕަށް އިންގްލެންޑް ކޮލިފައިވީ ގުރޫޕްގެ އެއް ވަނަ ހޯދައިގެންނެވެ. ދެ ވަނަ ހޯދި ސްލޮވާކިއާއަށް ވުރެ އިތުރަށް އަށް ޕޮއިންޓް ހޯދި އެވެ. ކުޅުނު 10 މެޗުގެ ތެރެއިން އަށް މެޗުން މޮޅުވި އެވެ.\nލަނޑު ޖެހުމުގައި އިނގިރޭސި ގައުމީ ޓީމުގެ ހެރީ ކޭން އަކީ ޔޫރަޕްގެ އެންމެ ވަރުގަދަ އެއް ސްޓައިކަރެވެ. ލަނޑު ލިސްޓްގައި މިދިޔަ އަހަރު އޭނާ ނިންމާލީ ލިއޮނަލް މެސީއަށް ވުރެ ކުރީގައި އޮވެގެންނެވެ. މިދިޔަ އަހަރު ލަނޑު ލިސްޓްގެ ކުރިއަށް އެރުމުން، އޭނާ ވަނީ ހަތް އަހަރު ވަންދެން ރޮނާލްޑޯ އާއި މެސީ ދަމަހައްޓަމުން އައި ރޭސް ނިމުމަކަށް ގެނައި ކުޅުންތެރިޔަކީ ކޭން އެވެ. ގައުމީ ޓީމަށާއި ކުލަބަށް، މިދިޔަ އަހަރު ކޭން ވަނީ 56 ގޯލް ޖަހާފަ އެވެ.\nމެސީ އަށް ޖެހުނީ 54 ގޯލެވެ. އިނގިރޭސި ޓީމުން ދެން އެންމެ ފާހަގަ ކުރެވޭ ކުޅުންތެރިޔަކީ، މެންޗެސްޓާ ޔުނައިޓަޑްގެ މާކޯސް ރަޝްފާޑް އެވެ. އިނގިރޭސި ގައުމީ ޓީމަށް އެންމެ ގިނަ ކުޅުންތެރިން ނެރެދޭ ކުލަބަކީ ޓޮޓެންހަމް ހޮސްޕާސް އެވެ. ކުލަބުގެ ކޭންގެ ކޮމްބިނޭޝަން ޕާޓްނަރ ޑެލީ އަލީ އަކީވެސް އިންގްލެންޑްގެ ހަމަލަތަކުގައި ހިއްސާވާނެ މުހިންމު ކުޅުންތެރިޔެކެވެ.\nގެރެތު ސައުތު ގޭޓް، އިންގްލެންޑްގެ ސީނިއާ ޓީމުގެ ކޯޗު ކަމަށް ޕްރަމޯޓް ކުރީ ސެޕްޓެމްބަރު 2016 ގަ އެވެ. އޭގެ ކުރިން އޭނާ ހުރީ 12 އަހަރުން ދަށުގެ ގައުމީ ޓީމުގެ ކޯޗަކަށެވެ. ސީނިއާ ޓީމުގެ ކޯޗު ކަމާ ހަވާލުވިއރު ޓޮޕް ލެވަލް ކޯޗިންގައި އޭނާގެ ތަޖުރިބާ ވަރަށް ކުޑަ އެވެ. ނަމަވެސް އޭނާ ގެނައި ބަދަލުތަކުން ފަހެއް ނުޖެހުނެވެ. ކޮލިފައިންގައި ބަލި ނުވުމުގެ ރެކޯޑު ދެމެހެއްޓި އެވެ.\nއޭނާ ނެގި ފިޔަވަޅުތަކުން ގިނަ ބަޔަކު އެންމެ ހައިރާންކަން ލިބުނީ، ޓީމުގެ ކެޕްޓަން ވޭން ރޫނީ ޓީމުން ބާކި ކުރުމުންނެވެ. ދުވަސްވީ ކުޅުންތެރިން މަދުކޮށް އޭނާގެ ޓީމުން ފުރުސަތު ދިނީ ގިނަ އަދަދެއްގެ ޒުވާން ކުޅުންތެރިންނަށެވެ. ޒުވާން ކުޅުންތެރިންނާއެކު އިންގްލެންޑްގެ ފޯމޭޝަން އޭނާ ފައްތާލީ 3-4-2-1 ފޯމޭޝަނަށެވެ. އޭގެ ކުރިން ޓީމުގެ ފޯމޭޝަން ބައްޓަން ކޮށްފައި ވަނީ 4-3-3 އަށެވެ. ސައުތު ގޭޓްގެ ކޯޗު ކަމުގައި އިންގްލެންޑް ބަލިވެފައި ވަނީ އެންމެ ދެ މެޗުންނެވެ. އެއީ ޖަރުމަނާއި ފްރާންސް އަތުންނެވެ.\nވޯލްޑް ކަޕް 2018 އިނގިރޭސިވިލާތް


Miadhu 1433 meehun Covidah positive vehje – Iru\nމިއަދު 1433 މީހުން ކޮވިޑަށް ޕޮޒިޓިވްވެއްޖެ\nލަހޫ· 17 މޭ 2021\nމިއަދު ރާއްޖެއިން ކޮވިޑް 19 އަށް 1433 މީހަކު ޕޮޒިޓިވްވެ ރާއްޖޭން ބަލި ޖެހުނު މީހުންގެ އަދަދު 44،956 އަށް އަރާފި އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ)އިން ހާމަކުރައްވާފައިވާ އެންމެ ފަހުގެ ތަފާސްހިސާބަށް ބަލާއިރު ކޮވިޑް ބަލި ޖެހުނު މީހުންގެ ތެރެއިން 1294 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. މިއަދު ޕޮޒިޓިވި މީހުންގެ ތެރެއިން 134 މީހުން ޕޮޒިޓިވްވީ އަތޮޅުތަކުގެ ތެރެއިންނެވެ. ރިސޯޓަކުންވެސް ފަސް މީހަކު ޕޮޒިޓިވްވެފައިވެއެވެ.\nމިއަދު ނަތީޖާ ލިބުނު ސާމްޕަލްތަކުގެ ތެރެއިން ޕޮޒިޓިވްވެފައިވާ ސާމްޕަލްތަކުގެ ތެރޭގައި މީގެ ދެތިން ހަތަރު ދުވަސްކުރިން ނެގި ސާމްޕަލްތައްވެސް ހިމެނެއެވެ. މިދިޔަ ސައުވީސް ގަޑިއިރުތެރޭ ނެގި ސާމްޕަލްތަކުގެ ތެރެއިން ޕޮޒިޓިވްވީ 594 ސާމްޕަލެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 16،997 މީހުންނެވެ. މިހާތަނަށް 28،849 މީހުން ވަނީ ކޮވިޑުން ރަނގަޅުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 268 މީހަކަށް ދަނީ ފަރުވާ ދެމުންނެވެ. އޭގެ ތެރެއިން 15 މީހަކު އޮތީ އައިސީޔޫގައެވެ. 10 މީހަކު ވަނީ ވެންޓިލޭޓަރުގައެވެ.\nކޮވިޑް ޖެހިގެން ރާއްޖެއިން މިހާތަނަށް މަރުވީ 101 މީހަކު މަރުވެފައިވެއެވެ.


ލަފުޒު ވަކިކޮށް ލިޔުމުގެ ގަވާއިދު – RIKAZStudio\n01/09/2017 01/09/2017 ރަން ގަލަން ބަހުގެ ހަމަ, ބަހުގެ ގަވާއިދު, ލަފުޒު ވަކިކޮށް ލިޔުމުގެ ގަވާއިދު\nދިވެހިބަސް ބެހިފައިވާ މައިގަނޑު ބައިތަކުގެ ތެރެއިން އަކުރު ފިޔަވައި އެހެން ބައިތައް ކޮންމެ ހާލަތެއްގައި ވެސް ވަކީން ލިޔުން.\nއަކުރުތަކުގެ ތެރެއިން އެއްވެސް ހާލަތެއްގައި ލަފުޒުތަކާ މެހޭ އަކުރެއް ނަމަ ލިޔާނީ އެ އަކުރެއް މެހޭ ލަފުޒަކާ ވަކި ނުކޮށެވެ.\nދިވެހިބަހުގެ މައިގަނޑު ބައިތަކުގެ ތެރޭގައި ހިމެނޭ އަކުރުތަކުގެ ތެރެއިން ވަކީން ލިޔާނީ އެއްވެސް ހާލަތެއްގައި ލަފުޒަކާ ނުމެހޭ އަކުރުތަކެވެ. ލަފުޒަކާ މެހުމޭ ބުނެވެނީ ލަފުޒަކާ އަކުރެއް ގުޅޭ އިރު، ކުރީ ލަފުޒުގެ ފަހަތަށް ބަދަލުއައުމާ އެކު ދެ ލަފުޒު އެއް ލަފުޒަކަށް ބަދަލުވެގެން ދިއުމަށެވެ.\nގިނަކުރުމުގެ އަކުރުކަމުގައިވާ “ތައް”، “މެން”، “ފަހަރު”، “އިން”، “ން” މި އަކުރުތައް ގިނަކުރާ ލަފުޒާ ގުޅުވައިގެން ލިޔުން.\nލަފުޒެއް ތަކުރާރުކޮށް ލިޔާ އިރު އެ ދެ ލަފުޒު ގުޅުވައިގެން ލިޔުން.\nނަމެއް އެކަހެރި ކުރުމަށް ނަމުގެ ފަހަތަށް އިތުރުކުރާ “އެއް” މި އަކުރު ނަމާ ވަކި ނުކޮށް ލިޔުން.\nއިޝާރާތުގެ ނަން ކަމުގައިވާ “އެ”، “މި”، “ތި”، “ތިޔަ” ފަދަ ނަން ވަކީން ލިޔުން\n“ހަމަބަސް” ލިޔާ އިރު ދެ ލަފުޒު އެކުގައި ލިޔުން\n“އިދިބަސް” ލިޔާ އިރު ދެ ލަފުޒު އެކުގައި ލިޔުން.\nމީހަކަށް ނުވަތަ އެއްޗަކަށް ނިސްބަތްކުރުމުގެ އަކުރު ކަމުގައިވާ “ގެ” އެ ނިސްބަތްކުރާ ފަރާތާ ގުޅުވައިގެން ލިޔުން.\nޖުމުލަ ފުރިހަމަކޮށްދޭ އަކުރު، “އެވެ” ފަދަ ކުރީގައި އޮންނަ ލަފުޒާ މެހޭ އަކުރުތައް އެ ލަފުޒަކާ ގުޅުވައިގެން ލިޔުން.\n“އަށް” ފަދަ ކުރީގައި އޮންނަ ލަފުޒާ މެހޭ އަކުރުތައް އެ ލަފުޒަކާ ގުޅުވައިގެން ލިޔުން.\nކަންއިތުރު ހެދުމަށް ޓަކައި އިތުރުކުރެވޭ “މުން”، “ގެން”، “ފައި” މި އަކުރުތައް ކަމާ ގުޅުވައިގެން ލިޔުން\n“އިން”، “އަކީ، “އަކު” ފަދަ އަކުރުތައް އޭގެ ކުރީގައި އޮންނަ ލަފުޒާ ގުޅުވައިގެން ލިޔުން.\nނަފީގެ އަކުރުތައް ނަފީ ކުރެވޭ ލަފުޒާ ވަކި ނުކޮށް ލިޔުން.\nސުވާލުގެ އަކުރުތައް ކަމުގައިވާ “ތަ”. “ތޯ”، “ހޭ”، މި އަކުރުތައް އޭގެ ކުރިއަށް އަންނަ ލަފުޒާ ގުޅުވައިގެން ލިޔުން.\nއާނ ބަސް ބުނުވުމުގެ ގޮތުންނާއި ގަދަކުރުމުގެ ގޮތުން ބޭނުން ކުރާ “ދޯ”، “އުތަ”، “ތާ” ފަދަ އަކުރުތައް އޭގެ ކުރިއަށް އަންނަ ލަފުޒާ ވަކީން ލިޔުން.\nއެއްމެ މާތް ދަރަޖައިގެ ގޮތަށް ނަން ބޭނުންކުރާ އިރު ބޭނުން ކުރާ “ފުޅު”، “ކޮޅު”، “ފޮދު”، އެ ނަމާ ގުޅުވައިގެން ލިޔުން.\nމިންވަރެއް ދޭހަކުރުމަށް ބޭނުންކުރާ “ކޮޅު”، “ފޮދު”، “ގަނޑު” އޭގެ ކުރިއަށް އަންނަ ނަމާ ގުޅުވައިގެން ލިޔުން.\n← ހާސްވެ ކަންބޮޑުވުން\nޒަޚަމް ގެ އޮރިޖިނަލް ވާހަކަ ‘ޞާއިޤާ’ ތަރުޖަމާ ކޮށްގެން ގެނެސްދިނުމުގެ މަސައްކަތް ފަށަނީ →\nރޯދަ ރެސިޕީ: ކުދީނާ ފަތް (މިންޓް ލީފް) ހިމެނޭ ބައެއް ރެސިޕީ\n11/06/2016 އަޙްމަދު ރަޝީދު Comments Off on ރޯދަ ރެސިޕީ: ކުދީނާ ފަތް (މިންޓް ލީފް) ހިމެނޭ ބައެއް ރެސިޕީ\nވާށޭ މަށާ އެކީ: ފިސާރި ފިލްމެއް\n11/04/2016 އަޙްމަދު ރަޝީދު 1


ޖީއެމްއާރާ އެކު ހެދި ދާއިމީ ކޮންޓްރެކްޓް އެމްއޭސީއެލް އިން ވަގުތީ ކޮންޓްރެކްޓަކަށް ބަދަލުކޮށް މުސާރަކުޑަކުރަނީ - MV Times\nޖީއެމްއާރާ އެކު ހެދި ދާއިމީ ކޮންޓްރެކްޓް އެމްއޭސީއެލް އިން ވަގުތީ ކޮންޓްރެކްޓަކަށް ބަދަލުކޮށް މުސާރަކުޑަކުރަނީ\n2 December 27th, 2012 - 2:19 AM\nޖީއެމްއާރުން ދާއިމީ ކޮންޓްރެކްޓް ހަދާފައިތިބި މުވައްޒަފުންގެ ކޮންޓްރެކްޓް މޯލްޑިވްސް އެއަރޕޯޓްސް ކޮމްޕެނީ ލިމިޓެޑުން ވަގުތީ ކޮންޓްރެކްޓަކަށް ބަދަލުކޮށް އެއަރޕޯޓުގައި މަސައްކަތް ކުރާ ގިނަ އަދަދެއްގެ މުވައްޒަފުންގެ މުސާރަ ކުޑަކުރަމުންދާ ހަބަރު ލިބިއްޖެއެވެ.\nއެގޮތުން އަންނަ ޖެނުއަރީ އެކަކުން ފަށައިގެން ޖީއެމްއާރާ އެކު ދާއިމީ ކޮންޓްރެކްޓް ހަދާފައި ތިބި މުވައްޒަފުންގެ ކޮންޓްރެކްޓް3މަސްދުވަހުގެ ވަގުތީ ކޮންޓްރެކްޓަކަށް އެމްއޭސީއެލް އިން ބަދަލުކޮށްފައިވާކަމަށް ހަބަރު ލިބެއެވެ.\nޓައިމްސްއަށް މައުލޫމާތު ލިބިފައިވާ ގޮތުގައި މިހާރު މާލޭ އިންޓަނޭޝަނަލް އެއަރޕޯޓު އެމްއޭސީއެލް އިން ހިންގަމުން ގެންދަނީ ހިތުހުރި ގޮތަކަށެވެ. އެގޮތުން މުވައްޒަފުންގެ މެދުގައި ތަފާތު ކުރުންތައް ގެންގުޅުމާއި، މުވައްޒަފުންގެ ދަތިކަން ހުރީތީ އަހަރީ ޗުއްޓީއަށް އެދޭ މުވައްޒަފުންނަށް އަހަރީ ޗުއްޓީ ނުދޭ ކަމަށްވެސް ޓައިމްސްއަށް މައުލޫމާތު ލިބެއެވެ.\nކީއްކުރާނީ. އެކަކު އަނެކަކު މަރަށް ގޮވާ ހަޅޭލަވާއިނގޭ! އަންނިމެން ވަހީދުގެ މީހުން ބުދަށް އަޅުކަން ކުރެޔޭ، ވަހީދުމެން އަންނި ރާބޮޔޭ ކިޔައިގެން ހަޅޭއްލަވާތީ މިހުރިހާވެސް މައްސަލައަކީ. ނަރަކައަށް ދަންޏާ ދާނީ ހަމަ އެމީހަކު. އެހެންމީހުންގެ އަމިއްލަ ވަގުތުގަ ކުރާ ޒާތީކަންކަމާ ބެހުން ހުއްޓާލާފަ، ޤައުމު ހިންގަން ތިބި މީހުންކަން އެނގިގެން ނިކަން ކަމެއް ކޮއްބަލަ!\nއެމް.އޭ.ސީ.އެލްގެ ނިންމުމަށް ހަމަ ސާބަސް ކެރޭހިތްވަރުގަދަ ބައެއް، ތީ ގައުމުގެ ތަރއްގީ އަކީ، މުވައްޒަފުންނަކީ، ހަމަ އަޅުން، ކޮނމެހެން ނުޖެހޭނެ މުވއްޒަފުންނަށް ބޮޑު މުސާރަ ދޭކަށް . ބޮޑުމުސާރަ ބޭނުމިއްޔާ ކެނޑިގެން އިންޑީއާ އަށް ދޭ، ދިވެހިންގެ އެއަރޕޯރޓް ޗައިނާއަށް ދިނުމަކީ، އިސްލާމީ ޢަގީދާ ފުރިހަމަ ވާކަމެއް ކަމަށް އިމްރާންވެސް ބުނި، އަދި ނާޒިމް ބުނަނީ ޖީ.އެމް.އާރ ގޯހެއްނޫނޯ، ތިމަންނަގެ މަސްލަހަތު ދިފާއުކޮށްލީއޯ، ވަހީދުގެ ޙިކުމަތު އަމަލު ގެ އަލީގަ ކޮންމެ ކަމއްވެސް ކުރުމުގެ ބާރު ތިމަންގެ ކިބައިގަ ވެޔޯ.


Air India ge falhuverin "Jai Hind" kiyan angaifi | Mihaaru\nއެއާ އިންޑިއާގެ ކްރޫންތަކެއް ބޯޓް ތެރޭގައި: އިރުޝާދުތަކަށް ފަހު މިހާރު "ޖެއި ހިންދު" ކިޔަން ޖެހޭ.\nދަތުރުމަތީގައި ދޭ ކޮންމެ އިރުޝާދަކަށް ފަހު "ޖެއި ހިންދު" ކިޔަން އެއާ އިންޑިއާގެ ކްރޫންނަށް އަންގައިފި\n06 މާޗް 2019 - 07:195comments\nދަތުރުގެ މަތީގައި ޕެސެންޖަރުންނަށް ދޭ ކޮންމެ އިރުޝާދަކަށް ފަހު، "ޖެއި ހިންދު" (އިންޑިއާ އަށް ދިގު އުމުރެއް) ކިޔަން މިހާރު ވަނީ އަންގައިފަ އެވެ.\nއެއާ އިންޑިއާގެ ޑިރެކްޓަރު-އޮޕަރޭޝަންސް ކެޕްޓަން އަމީތާބް ސިންގް ކްރޫންނަށް ފޮނުވި އެންގުމެއްގައި ބުނީ "ދަތުރުމަތީގައި ދޭ ކޮންމެ އިރުޝާދަކަށް ފަހު ޖެއި ހިންދު، ފުން އިހުސާސްތަކާ އެކު ކިޔަން ވާނެ" ކަމަށެވެ.\nމިކަމާ ގުޅިގެން ވަރަށް ގިނަ ބަޔަކު ވަނީ އެއާ އިންޑިއާއަށް ޖޯކް ވެސް ޖަހައިފަ އެވެ. އެގޮތުން އެކި މީހުން މި ނިންމުމަށް އެކި ކަހަލަ ކޮމެންޓް ކޮށްފައިވެ އެވެ.\nއެކަކު ބުނީ "ޖެއި ހިންދު" ކިޔަން ފެށުމުން އެއާ އިންޑިއާ އަށް ދެން ފައިދާވާން ފަށައިފާނެ ކަމަށެވެ. އެހެން މީހަކު ބުނި ގޮތުގައި "ޖެއި ހިންދު" އަށް އެންމެ ބާރަށް އިޖާބަދޭ ޕެސިންޖަރަކަށް އިނާމު ވެސް ދޭން ޖެހޭނެ އެވެ.\nބޭކާރު ކަންކަން ކުރެން ނޫޅެ، އެއާލައިންގެ ފެންވަރު ރަނގަޅުކޮށް، ދޭ ހިދުމަތް ވެސް މަތިކުރަން އުޅުން މާ ރަނގަޅު ވާނެ ކަމަށް ވެސް ބައެއް މީހުން ބުނެފައިވެ އެވެ.\nކަޝްމީރުގައި އިންޑިއާ ސިފައިންނާ ދެކޮޅަށް ދިން ޓެރަރިސްޓް ހަމަލާއާ ގުޅިގެން ޕާކިސްތާނާއި އިންޑިއާއާ ދެމެދު ވަނީ ހަމަނުޖެހުން ބޮޑުވެފަ އެވެ. މި ދަނޑިވަޅުގައި އިންޑިއާގެ ބަތަލާ އަދި ޔުނިސެފްގެ ގުޑްވިލް އެމްބެސެޑަރު ޕްރިޔަންކާ ޗޯޕްޅާ ފާޅުކުރި ހިޔާލަކަށް ޕާކިސްތާނުން ވަނީ ހިތްހަމަނުޖެހިފަ އެވެ.\n"ޖެއިން ހިންދު #އާމްޑްފޯސެސް" ޖަހައިގެން ޕްރިޔަންކާ ކުރި ޓްވީޓަކާ ގުޅިގެން ޕާކިސްތާނުން މިހާރު އަންނަނީ އޭނާ އެ މަގާމުން ވަކިކުރަން ގޮވާލައި ޕެޓިޝަނެއްގައި ސޮއި ވެސް ކުރަމުންނެވެ.


Iskandharu school ge emme molhu dharivarakah Luha hovijje | Mihaaru\nއިސްކަންދަރު ސްކޫލުގެ އެންމެ މޮޅު ދަރިވަރަކަށް ލުހާ ހޮވިއްޖެ\nއިސްކަންދަރު ސްކޫލުން މިދިޔަ އަހަރު ހުރިހާ ގޮތަކުން އެއްވަނަ ހޯދި ލުހާއަށް، ރައީސް އޮފީހުގެ އަންޑަސެކްރެޓަރީ ޑރ. ފާއިޒް ރޭ ތަށި ހަވާލުކޮށްދެއްވަނީ-- ފޮޓޯ: އެޑިއުކޭޝަން މިނިސްޓްރީ\n14 އޯގަސްޓް 2018 - 12:23\nއެ ސްކޫލުގެ މިިދިޔަ އަހަރުގެ ހައުސް ޑެޕިއުޓީ ކެޕްޓަންކަން ކުރި ލުހާ ވަނީ ހަތް މާއްދާއިން އޭ ސްޓާ އަދި އެއް މާއްދާއިން އޭ ހޯދައިގެން ގައުމީ ގަދަ ދިހެއްގެ ދެ ވަނަ ހޯދައިފަ އެވެ. އޭނާ އަށް އިނާމު ހަވާލުކޮށްދެއްވީ، އިސްކަންދަރު ސްކޫލުގައި ރޭ ބޭއްވި މިދިޔަ އަހަރުގެ އިނާމު ދިނުމުގެ ހަފުލާގެ ޝަރަފުވެރި މެހެމާން، ރައީސް އޮފީހުގެ އަންޑަ ސެކްރެޓަރީ ޑރ. ހުސެއިން ފާއިޒެވެ.\nއިސްކަންދަރު ސްކޫލުން މިދިޔަ އަހަރު ދެ ވަނަ ހޯދި އަރުޝަދަށް، ރައީސް އޮފީހުގެ އަންޑަސެކްރޭޓަރީ ޑރ. ފާއިޒު (ކ) ތަށި ހަވާލުކޮށްދެއްވަނީ-- ފޮޓޯ: އެޑިއުކޭޝަން މިނިސްޓްރީ\nއިސްކަންދަރު ސްކޫލުގެ މިދިޔަ އަހަރުގެ ހުރިހާ ގޮތަކުން މޮޅު ތިން ދަރިވަރުން ހޮވި އެވެ. ލުހާ އަށް އެއްވަނަ ލިބުނުއިރު އަލީ އަރުޝަދު އުސްމާން ވަނީ ދެ ވަނަ ހޯދައިފަ އެވެ. ތިން ވަނަ ހޯދީ، ހިސާބު މާއްދާއިން މުޅި ދުނިޔެއިން އެއްވަނަ ހޯދި މަރިޔަމް ހައިބާ އަބްދުﷲ އެވެ.\nމިދިޔަ އަހަރު އެ ސްކޫލުން 153 ދަރިވަރުން އޯ ލެވެލް ނިންމިއިރު އޭގެ ތެރެއިން 59 ދަރިވަރަކު ގައުމީ ގަދަ 10ގައި ހިމެނިފައި ވެ އެވެ. އަދި ދުނިޔޭގެ އެކި ފެންވަރުގައި ހަ ދަރިވަރަކު ވަނީ ހިމެނިފަ އެވެ. އޯ ލެވެލް ނިންމި ދަރިވަރުންގެ ތެރެއިން 94 ޕަސެންޓުގެ ދަރިވަރުން ފަސް މާއްދާއިން ފާސްވެފައި ވެ އެވެ.\nއިސްކަންދަރު ސްކޫލުން މިިދިޔަ އަހަރު ތިން ވަނަ ހޯދި ހައިބާ-- ފޮޓޯ: އެޑިއުކޭޝަން މިނިސްޓްރީ\nއިސްކަންދަރު ސްކޫލުން ރޭ ވަނީ 164 ދަރިވަރަކަށް އިނާމު ދީފަ އެވެ. އޭގެ ތެރޭގައި އޯ ލެވެލްގައި ރަނގަޅު ވަނަތައް ހޯދި ދަރިވަރުންނާއި ޔުނީފޯމް ހަރަކާތްތަކުންނާއި އެކި މުބާރާތްތަކުން ރަން ވަނަތައް ހޯދި ދަރިވަރުން ހިމެނެ އެވެ.\nއިސްކަންދަރު ސްކޫލުން މިދިޔަ އަހަރު އޯ ލެވެލް ނިންމި ދަރިވަރުންތަކެއް.- ފޮޓޯ: އެޑިއުކޭޝަން މިނިސްޓްރީ\nސްކޫލް ތައުލީމް އެޑިއުކޭޝަން މިނިސްޓްރީ އިސްކަންދަރު ސްކޫލް ކިޔަވާކުދިން އޯލެވެލް އިމްތިހާން\nކިޔެވުމާ ބެހޭގޮތުން މީހަކު ބުނިއެއްޗެއް: އެންމެ މޮޅެތި ކުދިން ކިޔަވައިގެންވާނީ ޑޮކްޓަރުން، އިންޖިނޭރުން ފަދަ ބަޔަކަށެވެ. ދެވަނަ ފަންތީގައި އުޅޭކުދިން ވަނީ އޮފީސްތަކުގައި މަތީ މަގާމުތަކުގައެވެ. ތިންވަނަ ކެޓަގަރީގެ ކުދިން ވާނީ ކޮންމެވެސް ސިޔާސީ ބަޔަކަށެވެ. ނުކިޔަވާ ފާސްނުވާ ކުދިންވާނީ ގޭންގުތައް ހިންގާ މީހުންނަށެވެ. އާޚިރުގަ އެންމެ ބާރުގަދައީ އެއްކަލަ ނުކިޔަވާ ގޭންގުހަދައިގެން އުޅޭކެޓަގަރީއެވެ. އެއީ ސިޔާސީމީހުން އެމީހުން ޖަރީމާ ހިންގަން ބޭނުންކުރާނީ އެއްކަލަ ގޭންގުތަކުގެ މީހުންނެވެ. މޮޅަށް ކިޔެވި ކުއްޖާއަށް ގޮތްކިޔަން ހުންނާނީ ތިންވަނަ ކެޓަގަރީގަ އުޅޭ ސިޔާސީ މީހުންނެވެ. އަދި ސިޔާސީ މީހުން ތިބޭނީ ގޭންގު މީހުންގެ ދަށުވެފައެވެ.\nއަހުމަދު ސަލީމު ބުނީ ރަނގަޅު ވާހަކައެއްނޫން. ޓިއުޝަނަށް ކުރަނީ ވަރަށްބޭކާރު ޚަރަދެއް. މިގައުމަށް ޖެހިފައޮތް ތައުލީމީ ވަބާއެއް. ޓީޗަރުންނަށް ދަރިވަރުންނަށް ކަންކަން ކިޔައިނުދެވޭކަން ފަރުވާކުޑަކަން އެކަންކަން ބަލަންތިބާ ސުޕަވައިޒަރުންނަށް ނުބެލޭކަން އެނގެނީ. ޓިއުޝަނަކީ ބަޔަކު ކުރާ ވިޔަފާރިއެއް. ފަހަރެއްގަ ކުއްޖަކަށް ނޭނގޭ އެއްޗެއް އެނގޭތޯ ނޫނީ ދައް މާއްދާއަކުން ޓިއުޝަން ނަގަން ޖެހިދާނެ. މޮޅުކުދިންގެ ތެރޭގައި ހިމެނެނީ މާލެއިންއެކަނި ކިޔަވާ ކުދިންނެއްނޫން. ރަށްރަށުގެ މަދަރުސާތަކުގެ އާބާދީވެސް ކުދި ރަށްރަށުގެ ކުދިން ހިމެނޭ. ޓިއުޝަންތަކެއް ނަގައިގެނެއްނޫން އެކުދިން މޮޅުވީކީ. އަދިވެސް ބުނާނީ ޓިއުޝަނަކީ ކޮންމެހެން ނަގަންޖެހިގެން ނަގާއެއްޗެއްނޫނޭ. ބޭކާރު ފައިސާއާ ވަގުތު ނަގާލަންކުރާ ކަމެކޭ. މިސާލަކަށް ތިން އަހަރުގެ ކުދިންވެސް ޓިއުޝަންނަގާ. މިކަން ވެއްޖެ ހުއްޓާލަން.\nމަރުހަބާ ދަރިވަރުން.މަގޭ ހުރިހާ ކުދީންވެސް އެއީ މިފަދަ މޮޅު ކުދީންކަމުގަ ލައްވާށި.އާމީން\nކުދިން މޮޅުވަނަތައް ހޯދަނީ ސްކޫލުން މާމޮޅަށް ކިޔަވާދޭތީކީނޫން. ބެލެނެވެރިން ބުރަމަސައްކަތްކޮށް ޓިއުޝަން ދީގެން.\nސްކޫލުގަ ވެސް އަދި ޓިއުޝަން ގަ ވެސް ކިޔަވަދެނީ މުދައްރިސުން\nއަހަރުމެންގެ ދަރީންގެ ތައުލީމީ ފެންވަރު މިހާރު ދެން ހާދަ އެބަ ރަނގަޅުވެޔޭ! އަލްހަމްދު ލިﷲ!\nދެން އަޚުލާގު އޮތީ ކޮން ހިސާބެއްގަތޯ؟